การประกอบธุรกิจของแต่ละสายผลิตภัณฑ์

1. ธุรกิจศูนย์การค้า

1) ศูนย์การค้า MBK Center

ศูนย์การค้า MBK Center ดำเนินธุรกิจ โดย บริษัท เอ็ม บี เค จำกัด (มหาชน) (“MBK”)

(1) ลักษณะผลิตภัณฑ์หรือบริการ

ศูนย์การค้า MBK Center

ธุรกิจศูนย์การค้าดำเนินธุรกิจโดย MBK ด้วยการให้เช่าพื้นที่ภายในอาคารเอ็ม บี เค เซ็นเตอร์
ภายใต้ชื่อ “ศูนย์การค้า เอ็ม บี เค เซ็นเตอร์” (“MBK Center”) แล้ว MBK
ยังได้ลงทุนในหุ้นของ บริษัท สยามพิวรรธน์ จำกัด (“SPW”) จำนวน 30.72 %
ของทุนเรียกชำระแล้ว ซึ่งดำเนินธุรกิจศูนย์การค้าภายใต้ชื่อ ศูนย์การค้า สยามเซ็นเตอร์
และศูนย์การค้าสยามดิสคัฟเวอรี่เซ็นเตอร์ ธุรกิจให้เช่าอาคารสำนักงานชื่อ สยามทาวเวอร์
นอกจากนั้น SPW ยังได้ร่วมทุนกับกลุ่มเดอะมอลล์ ดำเนินธุรกิจศูนย์การค้าสยามพารากอน
และศูนย์การค้า “Paradise Park” ซึ่งตั้งอยู่บนถนนศรีนครินทร์

ณ วันที่ 31 ธันวาคม 2554

อาคาร MBK Center มีพื้นที่ทั้งหมด 270,802.75 ตารางเมตร แบ่งเป็น

-   พื้นที่ส่วนศูนย์การค้า 142,358.31 ตารางเมตร

-   พื้นที่ส่วนสำนักงาน 23,330.07 ตารางเมตร

-   พื้นที่ส่วนโรงแรม 47,840.71 ตารางเมตร

-   พื้นที่จอดรถ 57,273.66 ตารางเมตร

รายละเอียดการใช้ประโยชน์ในพื้นที่แต่ละส่วนของอาคาร MBK Center มีดังนี้

1. ส่วนที่เป็นพื้นที่ให้เช่า แบ่งเป็น

1.1 พื้นที่ศูนย์การค้า (ศูนย์การค้า เอ็ม บี เค เซ็นเตอร์)

มีพื้นที่รวม 142,358.31 ตารางเมตร

แบ่งออกเป็น

-   พื้นที่ให้เช่าสำหรับร้านค้าทั่วไป 92,557.60 [1] ตารางเมตร

-   พื้นที่ส่วนกลาง 49,800.71 ตารางเมตร

1.2 พื้นที่อาคารสำนักงาน (อาคาร เอ็ม บี เค ทาวเวอร์) ชั้นที่ 9-20

มีพื้นที่รวม 23,330.07[2] ตารางเมตร แบ่งเป็น

-   พื้นที่สำนักงานให้เช่า 17,760.78 ตารางเมตร

-   พื้นที่ส่วนกลาง 5,569.29 ตารางเมตร

2. ส่วนที่ไม่เป็นพื้นที่ให้เช่า แบ่งเป็น

2.1 พื้นที่โรงแรมปทุมวัน ปริ๊นเซส มีพื้นที่รวม 47,840.71 ตารางเมตร แบ่งเป็น

-   ห้องพัก จำนวน 29 ชั้น 26,127.61 ตารางเมตร

-   พื้นที่ส่วนกลาง 21,713.10 ตารางเมตร

2.2 พื้นที่ลานจอดรถ 57,273.66 ตารางเมตร

MBK แบ่งลักษณะของการให้เช่าพื้นที่ภายในศูนย์การค้า MBK Center ออกเป็น 2 ประเภท คือ

1. การให้เช่าพื้นที่ระยะยาว มีกำหนดระยะเวลาเช่ามากกว่า 3 ปี
พร้อมเก็บค่าเช่าล่วงหน้าตลอดอายุสัญญาเช่า คิดเป็นสัดส่วน 18% ของพื้นที่ให้เช่าทั้งหมด

2. การให้เช่าพื้นที่ระยะสั้น มีกำหนดระยะเวลาเช่า 1 ปี ถึง 3 ปี เรียกเก็บค่าเช่าเป็นรายเดือน
คิดเป็นสัดส่วน 82% ของพื้นที่ให้เช่าทั้งหมด

MBK ได้ทำการต่อสัญญาเช่าระยะยาวให้กับผู้เช่าของศูนย์การค้า MBK Center
ล่วงหน้าเป็นระยะเวลา 10 ปี สำหรับผู้เช่าที่ครบกำหนดการเช่าในปี 2553 ถึง 2556
โดยมีระยะเวลาการเช่าต่อเนื่องจากสัญญาเช่าฉบับเดิม
เพื่อเป็นการเพิ่มความมั่นใจให้กับผู้เช่าในการประกอบธุรกิจการค้าของผู้เช่า

กลุ่มลูกค้าของธุรกิจศูนย์การค้า

  1. ผู้เช่าเพื่อประกอบธุรกิจภายในศูนย์การค้า

-   ผู้เช่าหลัก ได้แก่ ดีพาร์ทเมนท์สโตร์ โรงภาพยนตร์ โบว์ลิ่ง คาราโอเกะ
    ศูนย์รวมโทรศัพท์มือถือและอุปกรณ์ ศูนย์เฟอร์นิเจอร์ ศูนย์รวมอาหารนานาชาติ
    ศูนย์รวมธนาคาร เป็นต้น โดย MBK
    มีการคัดเลือกผู้เช่าที่มีความเหมาะสมตรงกับกลุ่มเป้าหมาย รวมทั้งมีฐานะการเงินที่มั่นคง

  ผู้เช่าหลัก 10 ลำดับแรก ณ วันที่ 31 ธันวาคม 2554 (หน่วย : ตร.ม.)

  ------- -------------------------------------------------- -------------
  1       บริษัท เอส เอฟ ซีเนม่า ซิตี้ ดีเวลลอปเม้นท์ (รีเทล) จำกัด      17,655.10

  2       บริษัท ทุนธนชาต จำกัด (มหาชน)                          17,600.54

  3       บริษัท กรุงเทพ-โตคิว สรรพสินค้า จำกัด                     12,000.00

  4       บริษัท เอส.ซี.พี.แมเนจเมนท์ จำกัด                        8,342.97

  5       บริษัท อินเด็กซ์ ลิฟวิ่งมอลล์ จำกัด                          5,790.89

  6       บริษัท ปทุมวัน ไลท์ จำกัด                                5,301.79

  7       บริษัท ซี แอนด์ เอ็น เซ็นเตอร์ จำกัด                       4,367.34

  8       บริษัท เอ็ม บี เค เอ็นเตอร์เทนเมนท์                       2,631.99

  9       คณะบุคคล สุรชัยและชัชวาล จำกัด                          2,066.07

  10      บริษัท เซ็นทรัล ฟู้ด รีเทล จำกัด                           1,361.00
  ------- -------------------------------------------------- -------------

-   ผู้เช่ารายย่อย ได้แก่ ร้านค้าปลีก ที่จำหน่ายสินค้าทั่วไป โดย MBK
    มีการคัดเลือกร้านค้าปลีกที่มีสินค้า และบริการที่มีความหลากหลายและมีคุณภาพ

2. ผู้ใช้บริการ และซื้อสินค้าภายในศูนย์การค้า ได้แก่ บุคคลที่เข้าไปใช้บริการภายในศูนย์การค้า
ซึ่งครอบคลุมไปถึงบุคคลหลายกลุ่ม เช่น นักเรียน นักศึกษา คนวัยทำงาน
และนักท่องเที่ยวชาวต่างชาติ

(2) การตลาดและภาวะการแข่งขัน

1 การจำหน่ายและช่องทางการจำหน่ายของธุรกิจศูนย์การค้า

การขายพื้นที่เช่าภายในศูนย์การค้า MBK Center
ใช้วิธีการเสนอขายพื้นที่โดยตรงกับกลุ่มผู้เช่าเป้าหมายที่เป็นร้านค้า
ที่สามารถดึงดูดผู้ใช้บริการให้เข้ามาใช้บริการในศูนย์ฯ
และเพื่อเสริมภาพลักษณ์กับศูนย์การค้าได้มากขึ้น

ทั้งนี้ในช่วง 3 ปีที่ผ่านมาทางศูนย์ฯ ไม่มีผู้เช่ารายใดที่ทำให้ MBK ได้รับรายได้มากกว่าร้อยละ 30
ของรายได้รวม

2 สภาพการแข่งขันของธุรกิจศูนย์การค้า

ในปี 2554 ภาพรวมธุรกิจค้าปลีกมีการเติบโตสูง และยังคงมีการแข่งขันที่รุนแรง
จากการเปิดตัวของโครงการใหม่ๆ ทั้งในและนอกพื้นที่กรุงเทพฯ
โดยกลุ่มที่ขับเคลื่อนให้ธุรกิจค้าปลีกเติบโต ประกอบไปด้วย เทสโก้ โลตัส, เซเว่น อีเลฟเว่น,
ท็อปส์ เดลี่, บิ๊กซี จูเนียร์ และวิลล่า มาร์เก็ต โดยในปี 2554 บิ๊กซี ซูเปอร์เซ็นเตอร์, โฮมโปร,
ซีพี ออลล์ และแมคโคร จะมีสาขาเพิ่มขึ้น 61%, 10%, 8.6% และ 8.3%  ตามลำดับ
สำหรับแผนลงทุนของเซเว่น อีเลฟเว่น ในปีนี้จะใช้เงินลงทุนเฉลี่ย 1,500 ล้านบาท
สำหรับการขยายสาขาใหม่ 500 แห่ง  โดยตั้งเป้าที่จะมีสาขาครบ 6,300 แห่งในสิ้นปี 2554 และ
7,000 แห่งในอีก 2 ปีข้างหน้า
ส่วนผู้ประกอบการค้าปลีกรายใหญ่จะยังคงขยายสาขาต่อเนื่องตามแผนที่วางไว้ เช่น กลุ่มโรบินสัน
เซ็นทรัล โดยเฉพาะกลุ่มไฮเปอร์มาร์เก็ต โดยเทสโก้ โลตัส มีแผนจะขยายโลตัส เอ็กซ์เพรส
อีกกว่า 30 แห่ง  ท็อปส์ เดลี่ 30-40 แห่ง บิ๊กซี จูเนียร์ 20 แห่ง
เพื่อให้มีสาขากระจายเข้าถึงผู้บริโภคมากยิ่งขึ้น ทำให้อุปทานพื้นที่ศูนย์การค้าใหม่เพิ่มขึ้น 340,000
ตร.ม. ณ สิ้นปี 2554 อัตราการครอบครอง (Occupancy Rate)
และค่าเช่าขยับสูงขึ้นเล็กน้อยเมื่อเทียบกับไตรมาสเดียวกันของปีก่อน

สำหรับธุรกิจค้าปลีกในเขตพื้นที่กรุงเทพมหานคร มีทิศทางและแนวโน้มที่ดีขึ้นตั้งแต่ช่วงต้นปี 2554
เป็นต้นมาจนถึงเดือน กันยายน
เนื่องจากผู้เช่ามองทิศทางตลาดในทางบวกและเศรษฐกิจไทยที่มีแนวโน้มปรับตัวดีขึ้น
ประกอบกับจำนวนนักท่องเที่ยวเดินทางเข้ามาในประเทศไทยเพิ่มขึ้นกว่าปี 2553 เกือบร้อยละ 30
 นอกจากนี้ยังมีการปรับเปลี่ยนในหลายส่วน ซึ่งส่งผลดีต่อตลาดให้เช่าพื้นที่เพื่อการพาณิชย์ด้วย อาทิ
เรื่องของการพัฒนาพื้นที่เชื่อมต่อกับรถไฟฟ้า บีทีเอส (Sky
Walk) โดยสามารถเชื่อมต่อทั้งอาคารสำนักงาน ห้างสรรพสินค้า และร้านค้าต่างๆ 
ซึ่งทำให้การสัญจรของกลุ่มผู้บริโภคทำได้สะดวก โดยภายในระยะเวลา 5 ปี
จะเกิดพื้นที่ศูนย์การค้าใหม่อีกหลายโครงการ จากสี่แยกปทุมวันไปตลอดถนนจนถึงสุขุมวิท
หรือตลอดแนวสถานีรถไฟฟ้า 6 สถานี ซึ่งนอกจากจะเป็นผลดีต่อผู้พักอาศัยในย่านนั้นแล้ว
ยังส่งผลดีต่อการท่องเที่ยวอีกครั้ง ทำให้ถนนสายนี้เป็นสัญลักษณ์ของ ช้อปปิ้ง เซ็นเตอร์
แห่งกรุงเทพฯ เพื่อเพิ่มระดับความเชื่อมั่นต่อกรุงเทพฯ และความมั่นคงในอนาคต 
แต่จากสถานการณ์น้ำท่วมที่เกิดขึ้นในช่วงปลายปี 2554 ได้ส่งผลกระทบด้านลบต่อภาพรวมธุรกิจ
เนื่องจากกำลังซื้อของผู้บริโภคลดลง จึงทำให้ภาพรวมของธุรกิจค้าปลีกในปีนี้เติบโตเพียง 6%
ลดลงจากเป้าหมายเดิมที่สมาคมผู้ค้าปลีกไทยคาดว่าจะเติบโตที่ 8%
แต่ด้วยมาตรการกระตุ้นเศรษฐกิจของภาครัฐ และการขับเคลื่อนของภาคเอกชน
มีทั้งการลงทุนโครงสร้างพื้นฐาน ระบบป้องกันน้ำท่วม การจัดแคมเปญส่งเสริมการขาย
จึงน่าจะส่งผลให้กำลังซื้อของผู้บริโภคกลับมาพื้นตัวในช่วงต้นปี 2555  

อย่างไรก็ตาม ในปี 2554 แม้ว่าศูนย์การค้า MBK Center จะได้รับผลกระทบจากปัญหาน้ำท่วม
และการแข่งขันที่รุนแรงในธุรกิจค้าปลีก แต่ศูนย์การค้า MBK Center
ยังสามารถรักษาและเพิ่มจำนวนผู้ใช้บริการทั้งชาวไทยและชาวต่างชาติได้อย่างต่อเนื่อง
ทำให้ในระยะเวลา 3 ปีที่ผ่านมา ศูนย์การค้า MBK ยังคงมีอัตราการเช่าพื้นที่เฉลี่ยอยู่ในอัตรา
99.0 – 99.5% ของจำนวนพื้นที่ให้เช่าทั้งหมด และมีจำนวนผู้เข้าใช้บริการเฉลี่ยต่อวันในปี 2554
มีจำนวนมากกว่าเก้าหมื่นคน ซึ่งเพิ่มสูงขึ้นจากปี 2553 และปี 2552 และยังคงมีแนวโน้มเพิ่มสูงขึ้น

3 แนวโน้มภาวะอุตสาหกรรมและสภาพการแข่งขันในอนาคตของธุรกิจศูนย์การค้า

ธุรกิจค้าปลีกในปี 2555 มีแนวโน้มเติบโตดี
โดยมีปัจจัยสนับสนุนจากความเชื่อมั่นและกำลังซื้อของผู้บริโภคที่ปรับตัวดีขึ้น
ภายหลังจากสถานการณ์น้ำท่วมคลี่คลาย ผู้บริโภคมีความต้องการสินค้าเพื่อฟื้นฟูและซ่อมแซมที่อยู่อาศัย
จึงเป็นปัจจัยสนับสนุนยอดขายของห้างค้าปลีก
ประกอบกับตลาดนักท่องเที่ยวจากเอเชียยังมีแนวโน้มขยายตัวโดยจำนวนนักท่องเที่ยวจากเอเชีย
ซึ่งมีสัดส่วนราว 40% ของนักท่องเที่ยวทั้งหมด และมีแนวโน้มเติบโตต่อเนื่อง
โดยเฉพาะนักท่องเที่ยวจากจีนและฮ่องกงซึ่งมีสัดส่วนราว 10% ของนักท่องเที่ยวทั้งหมด
เดินทางเข้ามาท่องเที่ยวในไทยเพิ่มขึ้นมากกว่า 50% ในปี 2554 และคาดว่าในปี 2555
ยังมีแนวโน้มเติบโตดีต่อเนื่องซึ่งจะผลักดันให้ธุรกิจค้าปลีกขยายตัวดีเนื่องจากนักท่องเที่ยวจีนและฮ่องกงมีการจับจ่ายใช้สอยเพิ่มขึ้น

แนวโน้มการบริโภคและกำลังซื้อที่ฟื้นตัวส่งผลให้การขยายสาขาของธุรกิจค้าปลีก แบบโมเดิล เทรด
(Modern Trade) ยังคงเติบโตได้ต่อเนื่อง โดยเฉพาะในพื้นที่ต่างจังหวัดซึ่งมีกำลังซื้อสูง
และแถบปริมณฑลของกรุงเทพฯ ที่มีการเติบโตไปพร้อมกับการขยายตัวของที่อยู่อาศัย
ซึ่งสอดคล้องกับแผนการขยายสาขาของธุรกิจค้าปลีก แบบโมเดิลเทรด (Modern Trade)
ที่ยังมีเพิ่มขึ้นอย่างต่อเนื่องในปี 2555 ทั้งในส่วนของไฮเปอร์มาร์เกต (Hypermarket)
ที่คาดว่าจะเพิ่มขึ้นอีกราว 10 สาขาและห้างสรรพสินค้า ที่คาดว่าจะเพิ่มขึ้นราว 4 – 5 สาขา
นอกจากนี้ ยังเป็นการขยายสาขาของร้านค้าปลีกขนาดเล็กหรือร้านสะดวกซื้อ (Convenience
Stores) ที่มีแนวโน้มเติบโตอย่างก้าวกระโดด โดยคาดว่าจะเพิ่มขึ้นมากกว่า 900 แห่ง
โดยมีปัจจัยสนับสนุนจากพฤติกรรมของผู้บริโภคที่ต้องการความสะดวกรวดเร็ว
ทำให้นิยมซื้อสินค้าใกล้บ้าน อีกทั้งทำเลของร้านค้าปลีกขนาดเล็กไม่มีข้อจำกัดเรื่องกฎหมายผังเมือง
ทำให้สามารถหาพื้นที่ที่เหมาะสมได้ง่ายกว่าและใช้เงินลงทุนไม่มากนัก สำหรับในปี 2555
คาดว่าจะมีอุปทานพื้นที่ศูนย์การค้าใหม่ เพิ่มกว่า 250,000 ตารางเมตร ตลาดที่น่าจับตา
คือตลาดประเภทไลฟ์สไตล์ มอลล์ (Life Style Mall) หรือศูนย์การค้าชุมชน (Community
Mall) ซึ่งมีแนวโน้มที่จะเพิ่มจำนวนขึ้นอย่างรวดเร็ว เพื่อตอบสนองกลุ่มเป้าหมายแบบเฉพาะกลุ่ม
โดยในปี 2554 ที่ผ่านมามีศูนย์การค้าชุมชนสร้างเสร็จเพิ่มขึ้นในกรุงเทพ 14 โครงการ
และประกาศเปิดใหม่อีก 11 โครงการ เพื่อรองรับไลฟ์สไตล์แบบใหม่ของคนกรุงเทพที่ต้องการที่กิน
ที่เที่ยว และแหล่งช้อปปิ้งที่สะดวกสบาย โดยไม่ต้องฝ่ารถติดเพื่อเข้าเมือง
นอกจากนี้พื้นที่ที่อยู่รอบนอกเขต CBD (Central Business District)
อีกหลายโครงการที่เตรียมพร้อมที่จะเปิดโครงการ โดยเฉพาะโครงการที่เกี่ยวกับเสื้อผ้า แฟชั่น
ธุรกิจไอที และเกมส์

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

1.  ระบบบำบัดน้ำเสียแบบ Deep Shaft

ตั้งแต่ปี 2539 จนถึงปัจจุบัน ศูนย์การค้า MBK Center และโรงแรมปทุมวัน ปริ๊นเซส
ได้ใช้ระบบบำบัดน้ำเสียแบบ Deep Shaft
ซึ่งเป็นระบบบำบัดน้ำเสียแบบขบวนการตะกอนเร่งชนิดหนึ่ง
โดยการนำน้ำเสียไปผ่านกระบวนการบำบัด ด้วยการใช้ตะกอนจุลินทรีย์เป็นตัวหลักในการบำบัด
และได้ติดตั้งระบบดังกล่าวเพิ่มเติมจากระบบบำบัดน้ำเสียที่ติดตั้งอยู่เดิมตั้งแต่ก่อสร้างอาคาร ทั้งนี้
ในการควบคุมดูแลระบบบำบัดน้ำเสียดังกล่าว จะมีเจ้าหน้าที่ทำการจดบันทึก
และรายงานผลการปฏิบัติงานอย่างต่อเนื่อง
มีการเก็บตัวอย่างน้ำเสียส่งห้องปฏิบัติการเป็นประจำทุกเดือน
เพื่อตรวจสอบคุณภาพน้ำก่อนที่จะทิ้งลงท่อสาธารณะ
โดยสามารถบำบัดน้ำเสียได้ตามมาตรฐานอาคารประเภท ก.
ส่วนกากของเสียที่เกิดขึ้นจากกระบวนการบำบัดน้ำเสีย ซึ่งมีปริมาณประมาณ 2 ตันต่อสัปดาห์ MBK
ได้จ้างผู้รับเหมาให้ดำเนินการขนย้ายไปทิ้งอย่างถูกสุขลักษณะ

2.  การนำน้ำที่บำบัดแล้วกลับมาใช้ใหม่ (Recycle)

MBK มีโครงการนำน้ำที่ผ่านการบำบัดแล้วกลับมาใช้อีกครั้ง เพื่อเป็นการใช้ทรัพยากรอย่างคุ้มค่า
โดยจะนำน้ำรีไซเคิลมาใช้ในระบบ Cleaning เพื่อล้างพื้นรอบอาคาร ลานจอดรถ และใช้ในระบบ
Cooling Tower ก่อนที่จะนำน้ำรีไซเคิลมาใช้ จะผ่านขั้นตอนการกรองเอาสารแขวนลอยออก
โดยใช้ Sand Filter และผ่านการฆ่าเชื้อโรคโดยการเติมคลอรีนไดออกไซด์ (Chlorine
Dioxide Disinfection) เพื่อให้น้ำรีไซเคิลมีคุณภาพน้ำที่เหมาะสม
และปลอดภัยต่อการนำไปใช้งาน โดยเฉพาะส่วนที่นำไปใช้ในระบบ Cooling Tower
มีการเก็บตัวอย่างน้ำส่งห้องปฏิบัติการ เพื่อตรวจหา Legion Ella Bacteria ทุก 4 เดือน
ดังนั้น การดำเนินการดังกล่าวจึงปลอดภัยต่อคุณภาพอากาศภายในอาคาร MBK Center ทั้งนี้
เป็นการปฏิบัติตามหลักการกำกับดูแลกิจการที่ดีของ MBK

3.  การตรวจสอบคุณภาพน้ำประปาที่ใช้ภายในศูนย์การค้า

MBK ตระหนักถึงความปลอดภัยในการใช้น้ำประปาภายในศูนย์ฯ ของผู้เช่า และผู้ใช้บริการ
เป็นอย่างดี จึงได้มีการตรวจวัดคุณภาพน้ำประปาที่ใช้อยู่เป็นประจำทุก 3 เดือน
โดยมีการสุ่มเก็บตัวอย่างน้ำประปาจากปลายก๊อกน้ำที่จุดต่างๆ และมีการวัดคุณภาพน้ำดื่มปีละ 1 ครั้ง
โดยเปรียบเทียบกับมาตรฐานของน้ำดื่มในภาชนะปิดสนิท ซึ่งคุณภาพอยู่ในเกณฑ์มาตรฐานตลอดมา

4.  การใช้น้ำยาสเปรย์ฆ่าเชื้อโรคในระบบเครื่องปรับอากาศ

เนื่องด้วย ปัจจุบันมีปัญหาเกี่ยวกับการแพร่ระบาดของเชื้อโรคไข้หวัดใหญ่สายพันธุ์ใหม่ 2009
เป็นอย่างมาก นอกเหนือจากการใช้น้ำยาล้างทำความสะอาดคอยล์แอร์,
การล้างท่อส่งลมเย็นของเครื่องปรับอากาศ และการตรวจสอบคุณภาพอากาศภายในศูนย์ฯ
เป็นประจำทุกปีแล้ว ทางศูนย์การค้า MBK Center ได้มีมาตรการเพิ่มเติมคือ

  4.1 การใช้น้ำยาสเปรย์ฆ่าเชื้อโรคภายในเครื่องปรับอากาศหลังการล้างเครื่องปรับอากาศ เป็น
  การช่วยลดการสะสมของเชื้อโรคต่างๆ ที่สะสมในคอยล์แอร์, ช่องแอร์ หรือส่วนต่างๆ ได้

  4.2 การติดตั้งเจลฆ่าเชื้อโรคภายในเครื่องปรับอากาศ
  ให้เจลฆ่าเชื้อโรคระเหยแบบต่อเนื่องตลอดเวลา
  เพื่อเป็นการฆ่าเชื้อโรคที่ลอยในอากาศได้อย่างมีประสิทธิภาพ และต่อเนื่อง

  4.3 การอบโอโซนฆ่าเชื้อโรคภายในพื้นที่ส่วนกลาง และในเครื่องปรับอากาศ เป็นการช่วยลด
  การสะสมของเชื้อต่างๆ ที่สะสมในคอยล์แอร์, ช่องแอร์ หรือส่วนต่างๆ ได้

จากมาตรการดังกล่าว ทางศูนย์ฯ ทำเพื่อลดสาเหตุของการแพร่ระบาดของโรค
และเป็นการสร้างความมั่นใจให้กับลูกค้าที่มาใช้บริการภายในศูนย์ฯ

5.  โครงการเพื่อสิ่งแวดล้อมในอนาคต

เปลี่ยนเครื่องทำน้ำเย็น (Chiller) รุ่นใหม่ที่มีประสิทธิภาพสูง ประหยัดพลังงานไฟฟ้า
และช่วยลดโลกร้อน

ปัจจุบันศูนย์การค้า MBK Center กำลังดำเนินการปรับปรุงระบบปรับอากาศครั้งใหญ่
โดยมีการเปลี่ยนเครื่องทำน้ำเย็น (Chiller) เก่าจำนวน 8 เครื่องที่ใช้งานมานานกว่า 24 ปี
เป็นเครื่องทำน้ำเย็นรุ่นใหม่ที่มีประสิทธิภาพสูง ประหยัดพลังงานไฟฟ้า
โดยได้ดำเนินการติดตั้งเสร็จสิ้นเมื่อเดือนเมษายน 2553 ทำให้ทางศูนย์ฯ
สามารถประหยัดการใช้พลังงานไฟฟ้าในเดือนพฤษภาคม 2553 ได้ 455,000 หน่วย
และคาดว่าจะสามารถประหยัดการใช้พลังงานไฟฟ้าได้ถึง 6 ล้านหน่วยต่อปี
เพื่อเป็นการตอบสนองของภาครัฐบาล ในเรื่องการอนุรักษ์พลังงานได้เป็นอย่างดี ยิ่งไปกว่านั้น
เครื่องทำน้ำเย็นรุ่นใหม่จะช่วยรักษาสิ่งแวดล้อม ในเรื่องลดการปล่อยสาร CFC
ที่ทำลายบรรยากาศชั้นโอโซนของโลก ที่ทำให้เกิดปฏิกิริยาเรือนกระจก (Greenhouse Effect)
และยังช่วยลดภาวะโลกร้อน (Global Warming) ได้อีกด้วย

6.  รายจ่ายการลงทุนในการควบคุมสิ่งแวดล้อม

รายจ่ายการลงทุนในการควบคุมสิ่งแวดล้อมในช่วง 4 ปีที่ผ่านมา
มีค่าใช้จ่ายในการดำเนินการเพื่อสิ่งแวดล้อม ดังนี้

-   ค่าใช้จ่ายของระบบบำบัดน้ำเสีย และระบบ Recycle

(ข้อมูลสิ้นสุด ณ วันที่ 31 ธันวาคม 2554) (หน่วย : บาท)

  ------ --------------- ----------- ----------- --------- ----------- ----------- -----------
  ปี      ระบบบำบัดน้ำเสีย                           ระบบ                              รวม
                                                 Recycle                           

         ค่าไฟฟ้า          ค่าซ่อมบำรุง   รวม         ค่าไฟฟ้า    ค่าซ่อมบำรุง   รวม         

  2551   2,972,210       1,220,311   4,192,521   146,653   139,400     286,053     4,478,574

  2552   3,325,403       1,730,341   5,055,744   114,720   180,917     295,637     5,351,381

  2553   3,475,525       1,789,027   5,264,552   125,082   243,846     368,928     5,633,480

  2554   3,237,825       2,275,174   5,512,999   174,500   149,238     323,738     5,836,737
  ------ --------------- ----------- ----------- --------- ----------- ----------- -----------

-   ค่าใช้จ่ายของระบบปรับอากาศ และระบบระบายอากาศ

ได้แก่ การปรับสภาพอากาศ, การใช้เจล และน้ำยาฆ่าเชื้อโรคในระบบปรับอากาศ,
อบโอโซนฆ่าเชื้อโรค และเพิ่มความถี่ในการทำความสะอาดเครื่องส่งลมเย็น

(หน่วย : บาท)

+----+--------+------+------+--------+---------+-----------+----------+
| ปี  | ระบบปร |      |      |        |         | ระบบร     | รวม      |
|    | ับอากาศ |      |      |        |         | ะบายอากาศ |          |
+----+--------+------+------+--------+---------+-----------+----------+
|    | ค่าตร   | ค    | ค    | ค่า     | ค่าเปล   | ค่าปร      |          |
|    | วจคุณภา | ่าเจล | ่าอบโ | ทำความ | ี่ยนเครื่อง | ับปรุงเครื่อง |          |
|    | พอากาศ | และ  | อโซน | สะอาดเ | ทำน้ำเย็น | Air To    |          |
|    |        | น้ำยา | ฆ่าเช | ครื่องส่ง |         | Air       |          |
|    | และเชื้อ | ฆ่าเช | ื้อโรค | ลมเย็นส |         |           |          |
|    | Legion | ื้อโรค |      | ่วนกลาง |         |           |          |
|    | Ella   |      |      |        |         |           |          |
+----+--------+------+------+--------+---------+-----------+----------+
| 25 | 2      | 342  | -    | 1,0    | -       | -         | 1        |
| 51 | 69,640 | ,400 |      | 33,000 |         |           | ,645,040 |
+----+--------+------+------+--------+---------+-----------+----------+
| 25 | 1      | 171  | 205  | 5      | -       | 4,654,500 | 5        |
| 52 | 36,960 | ,200 | ,440 | 16,500 |         |           | ,684,600 |
+----+--------+------+------+--------+---------+-----------+----------+
| 25 | 2      | 60   | -    | 7      | 99,     | -         | 100      |
| 53 | 61,600 | ,000 |      | 37,000 | 000,000 |           | ,058,600 |
+----+--------+------+------+--------+---------+-----------+----------+
| 25 | 84,000 | 27   | -    | 7      | -       | -         | 827,320  |
| 54 |        | ,100 |      | 16,220 |         |           |          |
+----+--------+------+------+--------+---------+-----------+----------+

7.  ผลการปฏิบัติงาน ตั้งแต่ปี 2551 – ปัจจุบัน

  7.1 MBK Center สามารถบำบัดน้ำเสียได้คุณภาพตามมาตรฐานอาคารประเภท ก. (8
  Parameters) ทุกพารามิเตอร์ ตั้งแต่ปี 2550 เป็นต้นมา

  7.2 การตรวจวัดคุณภาพน้ำประปาและน้ำดื่ม
  ได้ตามมาตรฐานน้ำดื่มในภาชนะบรรจุปิดสนิททุกพารามิเตอร์
  และไม่มีการปนเปื้อนของจุลินทรีย์ที่ทำให้เกิดโรคทางเดินอาหาร

  7.3 การตรวจวัดคุณภาพน้ำในระบบ Cooling Tower ไม่พบเชื้อจุลินทรีย์ Legion Ella
  ในระบบปรับอากาศ

  8. ข้อพิพาทเกี่ยวกับสิ่งแวดล้อม

  - ไม่มี –

ลักษณะการประกอบธุรกิจของศูนย์การค้าอื่นๆ

สำหรับศูนย์การค้าอื่นๆ ที่ดำเนินกิจการโดย MBK บริษัทย่อย และบริษัทร่วมของ MBK ได้แก่

1)  ศูนย์การค้าพาราไดซ์ พาร์ค (ชื่อเดิมศูนย์การค้า “เสรีเซ็นเตอร์”) ดำเนินกิจการโดย MBK
    และบริษัท สยามพิวรรธน์ จำกัด ซึ่งมีฐานะเป็นบริษัทร่วมของ MBK

2)  เดอะ ไนน์ เนเบอร์ฮูด เซ็นเตอร์ ดำเนินกิจการโดย MBK

3)  บริษัท กลาสเฮ้าส์ บิลดิ้ง จำกัด

4)  บริษัท กลาสเฮ้าส์ รัชดา จำกัด

1) ศูนย์การค้าพาราไดซ์ พาร์ค “Paradise Park”

(1) ลักษณะผลิตภัณฑ์หรือบริการ

ศูนย์การค้าพาราไดซ์ พาร์ค เป็นธุรกิจศูนย์การค้าแบบให้เช่าระยะสั้นและระยะยาว
โดยมุ่งเน้นการบริหารให้เกิดรายได้จากการให้เช่าพื้นที่เปิดร้านค้าของผู้ประกอบการ
รายได้จากการให้เช่าติดตั้งป้ายโฆษณา รายได้จากการจัดกิจกรรมเปิดตัวสินค้า และอื่นๆ อีกทั้ง
พาราไดซ์ พาร์ค เป็นศูนย์การค้าที่ได้รับการปรับปรุงโฉมใหม่จากศูนย์การค้าเสรีเซ็นเตอร์เดิม
หัวใจสำคัญของการบริหารงานจึงมุ่งเน้นให้ศูนย์การค้าพาราไดซ์ พาร์ค
เป็นที่นิยมของผู้ใช้บริการในระยะเวลาอันรวดเร็วและต่อเนื่อง
ซึ่งจะส่งผลต่ออัตราค่าเช่าที่จะสามารถปรับสูงขึ้นในรอบต่อสัญญาต่อๆ ไปเพื่อเพิ่มรายได้ของบริษัทฯ
ในระยะยาว

(2) การตลาดและภาวะการแข่งขัน

ศูนย์การค้าพาราไดซ์ พาร์ค ตั้งอยู่บนถนนศรีนครินทร์ (กม.ที่ 8.7)
ศูนย์การค้าที่ดำเนินธุรกิจในรูปแบบศูนย์การค้าขนาดใหญ่ และมีลักษณะธุรกิจใกล้เคียงกับพาราไดซ์
พาร์ค คือ ศูนย์การค้า ซีคอน สแควร์ ซึ่งอยู่ห่างจากพาราไดซ์ พาร์คเพียง 300 เมตร
และศูนย์การค้าเซ็นทรัลบางนา ตั้งอยู่บนถนนบางนาตราดขาออก กม.ที่ 3.5 ซึ่งทั้ง 3
ศูนย์การค้านี้เปิดให้บริการมาแล้วกว่า 17 ปี ต่างก็มีฐานลูกค้าของตนเองพอสมควร โดยพาราไดซ์
พาร์คก็เช่นกัน มีฐานลูกค้าเดิมจากเสรีเซ็นเตอร์พร้อมทั้งสร้างฐานลูกค้าใหม่ในรูปแบบของพาราไดซ์
พาร์คเอง
โดยกำหนดกลยุทธ์การแข่งขันและตำแหน่งทางการตลาดให้เป็นศูนย์การค้าที่มีความแตกต่างอย่างชัดเจนจากศูนย์การค้าคู่แข่ง
ทั้งรูปแบบการตกแต่งศูนย์การค้า การตกแต่งภายใน
และการให้บริการที่เน้นความสะดวกสบายของสถานที่ให้แก่ผู้ใช้บริการ
รวมถึงการดำเนินกิจกรรมการตลาดที่น่าสนใจและดำเนินการอย่างต่อเนื่องในทุกๆ เทศกาล
เพื่อเป้าหมายให้พาราไดซ์ พาร์ค เป็นศูนย์การค้าที่โดดเด่นที่สุดของย่านกรุงเทพตะวันออก

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

  1. การบำบัดน้ำทิ้งจากอาคาร

ศูนย์การค้า พาราไดซ์ พาร์ค ได้ใช้ระบบบำบัดน้ำเสียแบบ Activated Sludge, AS
สำหรับอาคาร 1 และระบบบำบัดน้ำเสียแบบ Sequencing Batch Reactor, SBR
สำหรับอาคาร 2 และอาคาร 3 ตั้งแต่หลังการปรับปรุงศูนย์ฯ เมื่อเดือนมิถุนายน 2553 เป็นต้นมา
ซึ่งการใช้ระบบบำบัดน้ำเสียทั้ง 2 แบบดังกล่าวนั้น
เพื่อให้เหมาะสมกับปริมาณน้ำเสียที่เกิดขึ้นในแต่ละอาคาร โดยอาคาร 1 มีปริมาณน้ำเสีย 500
ลูกบาศก์เมตรต่อวัน ส่วน อาคาร 2 และ อาคาร 3 มีปริมาณน้ำเสีย 1,500 ลูกบาศก์เมตรต่อวัน

ในการดำเนินงานควบคุมดูแลระบบบำบัดน้ำเสียนั้น ศูนย์การค้า พาราไดซ์ พาร์ค
มีการจดบันทึกและรายงานผลการปฏิบัติอย่างต่อเนื่อง
และมีการเก็บตัวอย่างน้ำส่งห้องปฏิบัติการเป็นประจำทุกเดือน เพื่อตรวจสอบคุณภาพน้ำ
ซึ่งสามารถบำบัดน้ำเสียได้ตามมาตรฐานอาคารประเภท ก. (อ้างอิง
พระราชบัญญัติส่งเสริมและรักษาคุณภาพสิ่งแวดล้อม พ.ศ. 2535)

1.  กากของเสียที่เกิดขึ้นจากกระบวนการบำบัดน้ำเสีย

ปริมาณกากของเสียทั้ง 3 อาคาร มีปริมาณรวม 500 กิโลกรัมต่อสัปดาห์
โดยทางศูนย์การค้าได้จ้างผู้รับเหมาให้ดำเนินการขนย้ายเพื่อนำไปทิ้งให้ถูกสุขลักษณะต่อไป

2.  คุณภาพอากาศภายนอกอาคาร เนื่องจากใช้ในระบบ Cooling Tower

ระบบ Cooling Tower ซึ่งเป็นส่วนหนึ่งของระบบทำน้ำเย็นเพื่อส่งลมเย็นภายในศูนย์การค้า
ซึ่งฝ่ายวิศวกรรมได้มีการเฝ้าระวังในเรื่องการปนเปื้อนของ Bacteria ที่ชื่อว่า Legionella
ในระบบ จึงมีการเก็บตัวอย่างน้ำจาก Cooling Tower ส่งห้องปฏิบัติการ เพื่อตรวจหา
Legionella Bateria จำนวน 3 ครั้งต่อปี

3.  คุณภาพอากาศภายในอาคาร

ศูนย์การค้าพาราไดซ์ พาร์ค ได้ดำเนินการเพื่อปรับปรุงคุณภาพสิ่งแวดล้อมภายในอาคาร
โดยการออกแบบให้มีระบบเติมอากาศจากภายนอกเข้าสู่ภายในอาคารและจัดให้มีการล้างทำความสะอาดท่อส่งลมเย็น
ในพื้นที่ส่วนกลางและร้านค้า เพื่อกำจัดฝุ่นละออง แบคทีเรีย และเชื้อโรค ต่าง ๆ
ที่สะสมอยู่ในท่อส่งลมเย็น เพื่อปรับปรุงคุณภาพอากาศภายในอาคาร โดยมีแผนดำเนินการทุก 3 ปี

4.  คุณภาพน้ำประปาในอาคาร

ศูนย์การค้า พาราไดซ์ พาร์ค ได้ดำเนินการตรวจวัดคุณภาพน้ำประปาตามจุดต่างๆ ของอาคาร
และเปรียบเทียบกับค่ามาตรฐานของน้ำดื่ม โดยมีแผนในการตรวจวัด ทุก 12 เดือน

  2 . การกำกับดูแลจากส่วนราชการด้านสิ่งแวดล้อม

หน่วยงานราชการที่เกี่ยวข้องที่ทำหน้าที่ควบคุมดูแลให้เจ้าของอาคารดำเนินการเกี่ยวกับผลกระทบต่อสิ่งแวดล้อมอันเกิดจากกิจกรรมของอาคาร
ให้เป็นไปตามมาตรฐาน และข้อกำหนดการควบคุมอาคาร หน่วยงานราชการที่ศูนย์การค้า พาราไดซ์
พาร์ค ได้ร่วมปฏิบัติงานด้วย ได้แก่

1.  กรมควบคุมมลพิษ กระทรวงวิทยาศาสตร์ เทคโนโลยี และสิ่งแวดล้อม

2.  กรมอนามัย กระทรวงสาธารณสุข

3.  กองควบคุมคุณภาพน้ำ กรุงเทพมหานคร

  2) ศูนย์การค้า เดอะไนน์ เนเบอร์ฮู้ด เซ็นเตอร์

(1) ลักษณะผลิตภัณฑ์หรือบริการ

ศูนย์การค้า เดอะไนน์ เนเบอร์ฮู้ด เซ็นเตอร์ ประกอบธุรกิจให้เช่าพื้นที่ภายในศูนย์การค้า
ประกอบด้วย

-   พื้นที่สำนักงาน 8,979 ตารางเมตร

-   พื้นที่ค้าปลีก 12,131 ตารางเมตร

(2) การตลาดและภาวะการแข่งขัน

  ศูนย์การค้าเดอะไนน์ฯ ตั้งอยู่บนถนนพระรามเก้า ทิศใต้ติดถนนพระรามเก้า
  ทิศตะวันออกติดซอยพระรามเก้า 41 ประกอบด้วย 9 อาคาร 2 รูปแบบ คือ
  ให้บริการพื้นที่ค้าปลีก และพื้นที่สำนักงาน ในส่วนของพื้นที่ค้าปลีกประกอบด้วยร้านค้ากว่า 80
  ร้านค้า หลากหลายธุรกิจจากผู้ประกอบการ มืออาชีพ ไม่ว่าจะเป็นร้านอาหาร กาแฟ เบเกอรี่
  บริการต่างๆ โรงเรียน และสถาบันการศึกษา ความงาม
  ลานกิจกรรมที่ออกแบบมาให้สามารถจัดกิจกรรมการตลาดได้หลากหลายประเภทในทุกฤดูกาล
  พร้อมด้วยที่จอดรถสะดวกสบาย โดยเน้นการคัดสรรร้านอาหารที่โดดเด่น
  ในเรื่องรสชาติการตกแต่งร้าน และการสร้างบรรยากาศที่ประทับใจให้กับผู้ที่มาใช้บริการ
  โดยสอดคล้องกับผลวิจัยเชิงสำรวจจากศูนย์วิจัยเอแบค นวัตกรรมทางสังคม การจัดการ
  และธุรกิจ เรื่อง สำรวจพฤติกรรม และความคิดเห็นของคนกรุงเทพฯ ที่มีต่อคอมมูนิตี้ มอลล์
  (Community Mall) ซึ่งผลการวิจัยพบว่าในช่วง 3 เดือนที่ผ่านมา
  ผู้ที่พักอาศัยในเขตกรุงเทพมหานครไปคอมมูนิตี้ มอลล์ อย่างน้อยเดือนละ1 ครั้ง
  เพื่อรับประทานอาหาร และใช้เป็นแหล่งนัดพบปะสังสรรค์ โดยให้เหตุผลที่เลือกไปคอมมูนิตี้ มอลล์
  ว่าเป็นห้างใกล้บ้าน เป็นการให้ความสำคัญมากกว่าการมีสินค้าและบริการครบครัน
  และทันสมัยสอดคล้องกับการตัดสินใจของผู้ใช้บริการที่เลือกใช้บริการ เนื่องจาก คอมมูนิตี้มอลล์
  ตั้งอยู่ในทำเลที่เหมาะสมเดินทางสะดวก

คอมมูนิตี้ มอลล์ ไม่ได้มีภาพลักษณ์ในเรื่องการเป็นแหล่งช้อปปิ้ง
ที่โดดเด่นเหนือไปกว่าห้างสรรพสินค้า หรือศูนย์การค้าขนาดใหญ่ ไม่ว่าจะเป็นสินค้าอุปโภค, บริโภค
และโดยเฉพาะสินค้าแฟชั่นต่างๆ เช่น เสื้อผ้า กระเป๋า รองเท้า เครื่องประดับ อย่างไรก็ตาม
คอมมูนิตี้ มอลล์ กลับมีภาพลักษณ์ที่โดดเด่นกว่าห้างสรรพสินค้า หรือศูนย์การค้าขนาดใหญ่
ในเรื่องการเป็นแหล่งนัดพบปะสังสรรค์ และแหล่งรับประทานอาหาร

ภาวะการตลาดของศูนย์การค้าบริเวณใกล้เคียง คือ ศูนย์การค้าเซ็นทรัลพระรามเก้า
ศูนย์การค้าขนาดใหญ่ในเครือเซ็นทรัล ตั้งอยู่บริเวณสี่แยกรัชดาภิเษก ห่างจากเดอะไนน์ฯ ประมาณ
8 กิโลเมตร ได้เปิดให้บริการอย่างเป็นทางการในวันที่ 14 ธันวาคม 2554
โดยผู้ใช้บริการหลักจะเป็นผู้ใช้บริการที่มาจากถนนรัชดาภิเษก
ส่วนผู้ใช้บริการบริเวณถนนพระรามเก้า ที่เป็นกลุ่มลูกค้าเป้าหมายของเดอะไนน์ฯ นั้น
เน้นที่การเดินทางที่สะดวกกว่าไปใช้บริการที่อื่น ที่อาจต้องประสบปัญหาด้านการจราจรที่ติดขัด
ดังนั้นผู้ใช้บริการย่านพระรามเก้า รามคำแหง ศรีนครินทร์ และสวนหลวงจึงยังคงมาใช้บริการที่
เดอะไนน์ฯ อย่างต่อเนื่อง จึงทำให้การเปิดตัวศูนย์การค้าเซ็นทรัลพระรามเก้า
จึงไม่เกิดผลกระทบต่อจำนวนผู้ใช้บริการของเดอะไนน์ฯ มากนัก

  ด้านศูนย์การค้าธัญญะ ช้อปปิ้ง พาร์ค บริหารงานโดยกลุ่มธนิยะ ที่ตั้งอยู่บนถนนศรีนครินทร์
  แหล่งช้อปปิ้งใกล้บ้านในบรรยากาศธรรมชาติ ซึ่งเป็นคอมมูนิตี้มอลล์ ซึ่งยังไม่เปิดให้บริการ
  คาดการณ์ว่าด้วยระยะทางห่างกันประมาณ 7 กิโลเมตร
  และความแตกต่างของการวางตำแหน่งทางการตลาดที่แตกต่างกัน
  จึงไม่ใช่คู่แข่งขันทางตรงของทางเดอะไนน์ฯ อย่างไรก็ตามเดอะไนน์ฯ กำหนด
  กลยุทธ์การแข่งขัน
  และตำแหน่งทางการตลาดให้เป็นศูนย์การค้าที่มีความแตกต่างจากศูนย์การค้าอื่นๆ ด้วยแนวคิด
  Tropical Village เน้นความเป็นธรรมชาติ สวน และความเขียวขจี ภายในเดอะไนน์ฯ
  สร้างความร่มรื่นให้แก่ผู้ใช้บริการ อีกทั้งสามารถปรับเปลี่ยนการใช้งานได้หลากหลาย
  ด้วยรูปแบบการตกแต่งและการให้บริการที่เน้นความสะดวกสบาย พร้อมกันนี้
  ยังสร้างสรรค์ให้เป็นสถานที่พักผ่อน ศูนย์รวมกิจกรรม และความสุขสำหรับทุกคนในครอบครัว
  ด้วยลานกิจกรรมขนาดใหญ่ที่จะมีการจัดกิจกรรมที่น่าสนใจสำหรับคนทุกวัย
  รวมถึงการดำเนินกิจกรรมการตลาดที่ต่อเนื่องตลอดทั้งปี
  ประกอบกับร้านค้าที่ตอบสนองของทุกไลฟ์สไตล์ทุกช่วงอายุ กว่า 80 ร้านค้า
  ทั้งร้านอาหารที่มีชื่อเสียง ร้านค้า และบริการที่น่าสนใจหลากหลาย อาทิเช่น ธนาคาร
  โรงเรียนเสริมทักษะ อุปกรณ์ตกแต่งบ้าน อุปกรณ์กีฬา สปา ร้านเสริมความงาม แฟชั่น
  และบริการต่างๆ อีกทั้ง ยังเพิ่มเติมในส่วนของตลาดเสรีมาร์เก็ต
  ที่ช่วยเติมเต็มในเรื่องความหลากหลายของอาหารคุณภาพระดับพรีเมี่ยม เดอะไนน์ฯ
  ตระหนักถึงการอำนวยความสะดวกด้วยที่จอดรถ กว่า 800 คัน การรักษาความปลอดภัย
  และระบบ CCTV ด้วยทำเลบนถนนพระรามเก้า ซึ่งมีศักยภาพ และจากเหตุผลข้างต้นเชื่อมั่นได้ว่า
  แนวคิดของศูนย์ฯ สามารถตอบรับความต้องการของกลุ่มผู้ใช้บริการ
  ให้เข้าใช้บริการอย่างต่อเนื่อง ถือเป็นจุดนัดพบที่มีความโดดเด่นในกรุงเทพฯ ฝั่งตะวันออก

ภายหลังจากการเปิดบริการในเดือนกรกฎาคม 2554 ได้รับผลการตอบรับเป็นอย่างดี
จากปริมาณการเข้าใช้บริการ
โดยสื่อมวลชนให้ความสนใจกับสถานที่หลังจากประสบความสำเร็จจากการจัดกิจกรรม
“คนข่าวมาขายของ” ที่เปิดโอกาสให้สื่อมวลชนทุกแขนงได้เข้ามายังเดอะไนน์ฯ
ต่างมีการสื่อสารออกไปในวงกว้างมากขึ้น และด้วยความร่มรื่นเป็นธรรมชาติ
การออกแบบสวยงามและตอบโจทย์กับความต้องการของคนในพื้นที่
และด้วยกิจกรรมการตลาดที่เน้นประสบการณ์ใหม่ ในหมู่บ้านร้านค้าที่ดีที่สุด
และได้รับความนิยมสูงที่สุด เมื่อเทียบกับธุรกิจศูนย์การค้าประเภทเดียวกัน ทั้งนี้
เพื่อรองรับกำลังซื้อของผู้บริโภคในย่านกรุงเทพฯ ฝั่งตะวันออก
และเป็นแหล่งนัดพบแห่งใหม่ที่ตอบรับทุกไลฟ์สไตล์ หลากหลาย
กิจกรรมในวันพักผ่อนภายใต้บรรยากาศที่คุณสัมผัสได้

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

การดูแลรักษาสิ่งแวดล้อมและแนวปฏิบัติที่ดำเนินการในปัจจุบัน

ศูนย์การค้าเดอะไนน์ฯ ตระหนักถึงการเปลี่ยนแปลงของสิ่งแวดล้อมที่อาจเกิดขึ้น
หรืออาจส่งผลกระทบต่อผู้พักอาศัยบริเวณรอบศูนย์ฯ เพื่อเป็นการเตรียมการควบคุม ป้องกัน
และแก้ไข เดอะไนน์ฯ ได้วางระบบบำบัดน้ำเสียที่ได้มาตรฐานก่อนปล่อยลงสู่ท่อระบายน้ำสาธารณะ
และกำหนดแผนงานป้องกันสัตว์พาหะภายในศูนย์ฯ เพื่อไม่ให้ส่งผลกระทบต่อชุมชน
และยังเป็นการปฏิบัติตามหลักการกำกับดูแลกิจการที่ดี

บริษัท กลาสเฮ้าส์ บิลดิ้ง จำกัด

(1) ลักษณะผลิตภัณฑ์หรือบริการ

บริษัท กลาสเฮ้าส์ บิลดิ้ง จำกัด
เป็นบริษัทที่ดำเนินการด้านพัฒนาอสังหาริมทรัพย์ประเภทอาคารสำนักงานให้เช่าทั้งแบบเช่าระยะยาวและระยะสั้น
โดยรายได้ส่วนใหญ่มาจากการให้เช่าพื้นที่ รายได้จากค่าเช่าป้าย
และรายได้จากการให้บริการที่จอดรถยนต์ โดยหน้าที่หลักมุ่งเน้นด้านการบริหารการจัดการ
การให้บริการแก่ผู้เช่าสำนักงาน

(2) การตลาดและภาวะการแข่งขัน

อาคารกลาสเฮ้าส์ ตั้งอยู่เลขที่ 1 ถนนสุขุมวิท 25 คลองเตย กรุงเทพมหานคร
ลักษณะงานเป็นอาคารสำนักงานให้เช่า มีพื้นที่ให้เช่าประมาณ 15,000 ตารางเมตร
ให้เช่าพื้นที่สำหรับเป็นอาคารสำนักงานพร้อมบริการงานระบบต่างๆ
การเดินทางสะดวกสบายสามารถเดินทางได้ทั้งรถเมล์บริการจาก ขสมก., รถไฟฟ้า BTS,
รถไฟใต้ดิน MRT หรือ ทางเรือด่วนคลองแสนแสบ (ท่าเรือประสานมิตร)
การแข่งขันในตลาดอาคารสำนักงานให้เช่าในบริเวณถนนสุขุมวิท แยกอโศก มีการแข่งขันสูง
เนื่องด้วยเป็นย่านธุรกิจที่มีชาวต่างชาติอาศัยอยู่เป็นจำนวนมาก
ซึ่งอาคารคู่แข่งขันในบริเวณใกล้เคียงนั้นได้แก่ อาคารอินเตอร์เชนจ์ อาคารเอ็กซ์เชนจ์
อยู่ห่างออกไปประมาณ 300 เมตร และอาคารจัสมิน ซึ่งอยู่ติดกับอาคาร กลาสเฮ้าส์ ซึ่งทั้ง 3
อาคารเป็นอาคารสำนักงานให้เช่าที่เปิดใหม่มีรูปแบบที่ทันสมัยกว่านั้น
กลยุทธ์การแข่งขันของอาคารกลาสเฮ้าส์ คือเป็นอาคารที่มีขนาดของพื้นที่เช่าหลากหลาย
มีพื้นที่เช่าขนาดเล็กสุด 30 ตารางเมตร จนถึงพื้นที่ขนาดใหญ่ 411 ตารางเมตร
ซึ่งสามารถรองรับธุรกิจที่เริ่มต้นจนถึงธุรกิจขนาดใหญ่ เมื่อเทียบกับอาคารใกล้เคียงแล้ว
พื้นที่เช่าส่วนใหญ่จะเป็นพื้นที่ขนาดใหญ่ซึ่งไม่รองรับธุรกิจเล็กๆ ที่มีความต้องการใช้พื้นที่ที่ไม่ใหญ่มาก
อีกทั้งอาคารกลาสเฮ้าส์ ได้นำรูปแบบงานด้านการบริการของกลุ่มธุรกิจเอ็มบีเค
เข้ามาปรับปรุงและพัฒนาการให้บริการที่มีมาตรฐาน อาทิเช่น งานด้านความสะอาด
งานด้านความปลอดภัย รวมถึงงานด้านซ่อมบำรุงงานระบบต่างๆ
ภายในอาคารให้มีคุณภาพและมาตรฐานเพื่อสร้างความเชื่อมั่นแก่ผู้เช่า
ให้เป็นอาคารที่น่าอยู่และมีการบริการที่ประทับใจ

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

บริษัท กลาสเฮ้าส์ บิลดิ้ง จำกัด ได้ตระหนักถึงความปลอดภัยสูงสุดของผู้อยู่อาศัย
และคำนึงถึงความรับผิดชอบต่อสิ่งแวดล้อม และชุมชน ดังนี้

-   ระบบประปา มีการตรวจสอบคุณภาพ น้ำประปา และน้ำเสียทุกปี
    เพื่อความปลอดภัยของผู้ที่อยู่อาศัยภายในอาคาร

-   ระบบปรับอากาศ มีการตรวจการปนเปื้อนของเชื้อแบคทีเรียในระบบ Cooling Tower
    จำนวน 2 ครั้งต่อปี เพื่อตรวจหาเชื้อ Legionella bacteria ที่มีผลต่อระบบหายใจ

-   ระบบความปลอดภัย ติดตั้งอุปกรณ์ต่างๆ เพื่อความปลอดภัยดังนี้

-   ระบบดับเพลิงอัตโนมัติ เช่น Sprinkle System

-   ระบบสัญญาณเตือนเพลิงไหม้ทุกชั้น

-   ระบบท่อยืนที่เก็บน้ำสำรอง และหัวรับน้ำดับเพลิง

-   เครื่องดับเพลิงแบบมือถือ

-   ระบบไฟส่องสว่างฉุกเฉินในเส้นทางหนีไฟ

-   ระบบป้องกันฟ้าผ่า

-   แบบแปลนอาคารแสดงตำแหน่งห้องต่างๆ ที่โถงหน้าลิฟต์ทุกชั้น

-   ติดตั้งระบบควบคุมการแพร่กระจายของควันไม่ให้แพร่กระจายไปยังชั้นต่างๆ

บริษัท กลาสเฮ้าส์ รัชดา จำกัด

(1) ลักษณะผลิตภัณฑ์หรือบริการ

อาคารกลาสเฮ้าส์ รัชดา เป็นอาคารสำนักงานให้เช่าโดยมีการทำสัญญาทั้งระยะสั้นและระยะยาว
โดยอาคารมุ่งเน้นให้ผู้เช่า เช่าเป็นสำนักงาน เพื่อใช้ในการดำเนินการธุรกิจในด้านต่างๆ
ซึ่งปัจจุบันธนาคารธนชาต ได้เข้าเช่าเพื่อดำเนินธุรกิจด้านการเงินเต็ม 100 เปอร์เซ็นต์
รวมถึงอาคารกลาสเฮ้าส์
รัชดายังเปิดให้เช่าพื้นที่โดยรอบอาคารในการใช้เป็นพื้นที่สำหรับประมูลรถยนต์ และร้านค้าทั่วไป
รวมถึงยังให้เช่าพื้นที่กระจกโดยรอบอาคารในการเป็นพื้นที่สำหรับโฆษณา

(2) ตลาดและภาวะการแข่งขัน

ด้วยปัจจุบันอาคารกลาสเฮ้าส์ รัชดา
เป็นอาคารที่มีผู้เช่าเป็นธนาคารธนชาตเป็นหลักในอัตราส่วนร้อยละ 99 เปอร์เซ็นต์
ซึ่งผู้เช่าวางอาคารกลาสเฮ้าส์ รัชดา เป็นอาคารสำหรับด้าน IT และศูนย์อบรบพนักงาน
ทำให้อาคารกลาสเฮ้าส์ รัชดา มีการจัดพื้นที่และการรักษาความปลอดภัยเป็น อย่างดี
อีกทั้งมีการบริการพนักงานที่เข้ามาอบรมโดยเฉพาะ

ภาวะการตลาด อาคารกลาสเฮ้าส์ รัชดา
มองว่าในโซนเส้นถนนรัชดาเริ่มมีการเข้ามาหาพื้นที่อาคารสำนักงานเพิ่มขึ้น
เพื่อลดการแออัดในพื้นที่ระดับ A อีกทั้งปัจจุบันมีการติดต่อสื่อสารที่สะดวก และการเดินทางที่ง่ายขึ้น
รวมถึงศูนย์การค้าต่างๆ เริ่มเข้ามาเปิดในโซนถนนรัชดามากขึ้น รวมถึงที่อยู่อาศัยประเภทคอนโด
ทำให้ในอนาคต พื้นที่เช่าในถนนเส้นนี้คงมีความต้องการมากขึ้น

แต่ในขณะเดียวกันนั้น
ถนนเส้นนี้เริ่มมีการแข่งขันในเรื่องของพื้นที่เช่าอาคารสำนักงานเพิ่มมากขึ้นเช่นเดียว
จากที่เห็นได้ว่ามีการสร้างอาคารใหม่ๆ ในช่วง 1 – 2 ปีนี้เพิ่มมากขึ้น ไม่ว่าจะเป็นอาคาร
ไซเบอร์ เวิลด์ ทาวเวอร์ ที่เปิดเป็นอาคารสำนักงานให้เช่า ที่มีพื้นที่ค่อนข้างสูง
อีกทั้งห้างเซ็นทรัลที่เปิดใหม่บริเวณแยกพระราม 9 ถนนรัชดาภิเษก ด้านบนของห้างฯ
ยังเปิดเป็นพื้นที่ให้เช่าสำนักงาน ทำให้ในอนาคตพื้นถนนรัชดาคงมีการแข่งขันที่สูงขึ้น

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

อาคารกลาสเฮ้าส์ รัชดา ตระหนักดีถึงผลกระทบที่อาจจะเกิดกับสิ่งแวดล้อม
ไม่ว่าจะเป็นโดยรอบอาคาร หรือโดยทั่วไปก็ตาม อีกทั้งยังคงเป็นนโยบายของบริษัทที่ให้ดำเนินการ
และตระหนักถึงสิ่งแวดล้อมเป็นสำคัญ

การดำเนินการลดผลกระทบกับสิ่งแวดล้อมของอาคารกลาสเฮ้าส์ รัชดา

-   การลดผลกระทบด้านขยะ

  ปัจจุบันอาคารกลาสเฮ้าส์ รัชดา ได้ทำการคัดแยกขยะที่มีพิษ และขยะทั่วไป เช่น หลอดไฟ
  เพื่อทำการทำลายโดยการว่าจ้าง สำนักงานเขตกรุงเทพมหานคร เขตดินแดง
  ในการทำลายขยะดังกล่าว

-   การลดผลกระทบด้านน้ำ

  ด้านผลกระทบด้านน้ำที่มีผลต่อผู้เช่าอาคาร และน้ำที่ออกสู้นอกระบบของอาคาร (น้ำเสีย)
  น้ำดีที่เข้าสู่ระบบของอาคาร ซึ่งอาคารกลาสเฮ้าส์ รัชดา
  ได้ตระหนักถึงน้ำที่เข้าสู่ระบบของอาคารเป็นอย่างดี
  โดยทำการตรวจวัดน้ำที่เข้าสู่ระบบของอาคารในด้านต่างๆ เพื่อให้ได้คุณภาพ
  และสุขลักษณะตามมาตรฐานน้ำดื่มตามก็อกน้ำดื่มทุก 12 เดือน
  อีกทั้งยังระบุให้ผู้เช่าเพิ่มเครื่องกรองน้ำทุกชั้น สำหรับน้ำเสียที่ออกสู่ระบบภายนอกอาคาร
  โดยอาคารกลาสเฮ้าส์ รัชดา ได้ทำการบำบัดน้ำให้ได้ตามคุณภาพ
  และยังคงตรวจวัดคุณภาพน้ำก่อนปล่อยออกสู่ระบบสาธารณะทุกๆ 12 เดือน
  กากที่เหลือจากการบำบัดน้ำเสีย อาคาร กลาสเฮ้าส์ รัชดา ได้ทำการทำลายโดยการว่าจ้าง
  สำนักงานเขตกรุงเทพมหานคร เขต ดินแดง เพื่อนำไปทำประโยชน์ หรือทำลายต่อไป

-   การลดผลกระทบด้านเสียง

  เพื่อเป็นการลดมลภาวะด้านเสียงในที่ทำงานของผู้เช่า อาคารกลาสเฮ้าส์ รัชดา
  ได้จัดทำแผนบำรุงรักษา เครื่องจักรที่อยู่ตามชั้นต่างๆ ทุกเดือน
  เพื่อให้เกิดเสียงรบกวนการทำงานของผู้เช่าให้น้อยที่สุด

-   การลดผลกระทบด้านอากาศ

  ด้วยอาคารกลาสเฮ้าส์ รัชดา เป็นอาคารที่ทำความเย็นด้วยระบบ COOLING TOWER
  และทำน้ำเย็น พร้อมทั้งจ่ายให้กับผู้เช่าภายในอาคาร
  ฝ่ายวิศวกรรมอาคารจึงตระหนักเป็นอย่างดีโดยการจัดทำการล้างระบบจ่ายไอเย็น
  เป็นประจำทุกเดือน
  และทำการนำน้ำเย็นที่จ่ายเข้าระบบไปทำการตรวจสอบในห้องปฎิบัติการทุกเดือน
  อีกทั้งยังหมุนเวียนอากาศบริสุทธิ์ให้เข้ามายังภายในอาคาร เพื่อให้ผู้เช่าได้รับอากาศที่ดี อีกทั้ง
  การปล่อยมลพิษสู่บรรยากาศภายนอก อาคารกลาสเฮ้าส์ รัชดา
  มีระเบียบควบคุมการเผาทำลายวัสดุ รวมถึงขยะภายในพื้นที่
  เพื่อไม่ต้องการสร้างผลกระทบกับสิ่งแวดล้อมโดยตรง

2. ธุรกิจโรงแรมและการท่องเที่ยว

ธุรกิจโรงแรม

ธุรกิจโรงแรมดำเนินธุรกิจโดย บริษัท เอ็ม บี เค โฮเต็ล แอนด์ รีสอร์ท จำกัด (“MBK-HR”),
บริษัท เอ็ม บี เค การธุรกิจ จำกัด (“MBK-BUS”), บริษัท ทรัพย์สินธานี จำกัด (“SSTN”),
และบริษัท ลันตา แลนด์ ดีเวลลอปเม้นท์ จำกัด (“LLD”) โดยมีโรงแรมที่เปิดให้บริการแล้ว คือ

1.  โรงแรมปทุมวัน ปริ๊นเซส ที่จังหวัดกรุงเทพมหานคร บริหารงานโดย บริษัท เอ็ม บี เค
    ฮอสพิทาลิตี้ แมนแนจเม้นท์ จำกัด (“MBK-HM”) ให้บริการตั้งแต่ปี 2539

2.  โรงแรมเชอราตัน กระบี่ บีช รีสอร์ท ที่จังหวัดกระบี่ บริหารงานโดย STARWOOD
    เปิดให้บริการตั้งแต่ต้นปี 2546

3.  โรงแรม ทินิดี ระนอง เดิมชื่อ โรงแรมรอยัล ปริ๊นเซส ระนอง ที่จังหวัดระนอง
    บริหารงานโดย MBK-HM เปิดให้บริการอยู่แล้วก่อนที่ MBK จะเข้าไปถือหุ้นใน SSTN เมื่อวันที่
    20 สิงหาคม 2545

4.  โรงแรม ทินิดี อินน์ ซึ่งอยู่บริเวณเดียวกับโรงแรม ทินิดี ระนอง บริหารงานโดย MBK-HM
    เปิดให้บริการตั้งแต่กลางเดือนเมษายน 2554

5.  โรงแรม ทินิดี ภูเก็ต ที่จังหวัดภูเก็ต บริหารงานโดย MBK-HM
    เปิดให้บริการตั้งแต่เดือนพฤศจิกายน 2553

6.  โรงแรมลยานะ ที่จังหวัดกระบี่ บนเกาะลันตาใหญ่ บริหารงานโดย MBK-HM เปิดให้
    บริการอยู่แล้วก่อนที่ MBK จะเข้าไปซื้อกิจการ ตั้งแต่เดือนเมษายน 2554

MBK-HM ได้ก่อตั้งขึ้นตั้งแต่ปี 2553 เพื่อกำกับดูแล บริหารโรงแรมในเครือ
และรับจ้างบริหารโรงแรมให้กับโรงแรมต่างๆ ทั้งภายในประเทศ และต่างประเทศ
นอกจากกำกับดูแลบริหารโรงแรมในเครือดังที่ระบุในข้างต้น MBK-HM ได้รับจ้างบริหาร Club
House ในสโมสร Golf ที่ Riverdale, Loch Palm, Red Mountain Golf & Country
Club ตั้งแต่เดือน กันยายน 2554

1) โรงแรมปทุมวัน ปริ๊นเซส

(1) ลักษณะผลิตภัณฑ์หรือบริการ

โรงแรมปทุมวัน ปริ๊นเซส

โรงแรมปทุมวัน ปริ๊นเซส ตั้งอยู่ที่จังหวัดกรุงเทพมหานคร บริหารงานโดยบริษัท เอ็ม บี เค
ฮอสพิทาลิตี้ แมนเนจเม้นท์ จำกัด เปิดให้บริการตั้งแต่ปี 2539 มีการให้บริการด้านต่างๆ เช่น
ห้องพักจำนวน 455 ห้อง ซึ่งเป็นห้องพักแบบห้ามสูบบุหรี่ทั้งหมด ห้องอาหาร ห้องสัมมนาและจัดเลี้ยง
ห้องประชุมย่อย ศูนย์ออกกำลังกาย และสปา

กลุ่มลูกค้าของโรงแรมปทุมวัน ปริ๊นเซส

กลุ่มลูกค้าหลัก ได้แก่ ลูกค้าจากประเทศออสเตรเลีย สิงคโปร์ ฮ่องกง และอังกฤษ เนื่องจาก
ยังคงเป็นกลุ่มประเทศซึ่งยังคงมีศักยภาพทางการเงินและเศรษฐกิจอยู่ในระดับดี

  กลุ่มลูกค้ารอง ได้แก่

-   กลุ่มลูกค้าที่มีการสำรองห้องพักผ่านระบบอินเตอร์เน็ต

-   กลุ่มลูกค้าที่มีการพักในกรุงเทพมหานคร เป็นการพักระหว่างทางหรือเชื่อมต่อสายการบิน

-   กลุ่มลูกค้าที่มีฤดูกาลท่องเที่ยวในบางช่วงของปี ได้แก่ กลุ่มสแกนดิเนเวีย นิวซีแลนด์
    และกลุ่มประเทศในตะวันออกกลาง

-   กลุ่มลูกค้าที่ยังไม่เคยใช้บริการโรงแรม แต่มีศักยภาพในการใช้จ่าย เช่น ประเทศจีน
    และกลุ่มประเทศทางยุโรป

(2) การตลาดและภาวะการแข่งขัน

  1 ช่องทางการจำหน่ายของโรงแรมปทุมวัน ปริ๊นเซส

โรงแรมปทุมวัน ปริ๊นเซส ได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้าน

-   การเสนอขายผ่านบริษัททัวร์ตามภูมิภาคต่างๆ ทั่วโลกทั้งใน และต่างประเทศ

-   การเสนอขายผ่านสื่ออิเล็กทรอนิกส์ หรือเว็บไซต์

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขายตามงานส่งเสริมการท่องเที่ยวต่างๆ

-   การเสนอขายโดยผ่านช่องทางของเครือข่ายโรงแรม คือ กลุ่มดุสิตปริ๊นเซส

-   เสนอขายโดยตรงกับหน่วยงานราชการ รัฐวิสาหกิจ และสมาคมต่างๆ

2 สภาพการแข่งขันของโรงแรมปทุมวัน ปริ๊นเซส

ในปี 2554/2555 ธุรกิจโรงแรมในกรุงเทพมหานครได้รับผลกระทบอย่างมากจากสถานการณ์
น้ำท่วมในกรุงเทพฯ และจังหวัดต่างๆ ในประเทศไทย
ถึงแม้โรงแรมปทุมวันปริ๊นเซสจะไม่ได้รับผลกระทบโดยตรงจากการถูกน้ำท่วม
แต่ข่าวน้ำท่วมกรุงเทพฯ ทำให้นักท่องเที่ยวยกเลิกการเข้าพัก ส่งผลกระทบให้รายได้สูญเสียไปกว่า
12 ล้านบาท ผลกระทบที่ตามมาคือ การแข่งขันด้านราคาระหว่างโรงแรมเป็นไปอย่างรุนแรง
อย่างไรก็ตามจากการที่โรงแรมปทุมวัน ปริ๊นเซส มีการปรับปรุงห้องพักและห้องประชุมใหม่
ประกอบกับการที่มีทำเลที่ตั้งที่ดี มีการเพิ่มคุณภาพของการให้บริการที่ดี จึงทำให้โรงแรมปทุมวัน
ปริ๊นเซส สามารถดึงดูดนักท่องเที่ยวซึ่งเป็นตลาดหลักได้ด้วยเหตุดังกล่าว
ถึงแม้อัตราการเข้าพักจะลดลงตามสภาวการณ์ของตลาดประกอบกับจำนวนห้องพักที่เปิดใหม่เพิ่มขึ้น
แต่ทางโรงแรมยังสามารถรักษาส่วนแบ่งทางการตลาดอยู่ในเกณฑ์ดีเมื่อเทียบกับคู่แข่งขัน

3 แนวโน้มภาวะอุตสาหกรรมและสภาพการแข่งขันในอนาคตของโรงแรมปทุมวัน ปริ๊นเซส

ผลกระทบต่อแนวโน้มอุตสาหกรรมและสภาพการแข่งขันในอนาคตของโรงแรมปทุมวัน ปริ๊นเซส ได้แก่

-   เศรษฐกิจโดยรวมของโลก ซึ่งยังไม่ฟื้นตัวจากปีที่แล้ว
    ทำให้นักท่องเที่ยวมีการเปลี่ยนพฤติกรรมการใช้จ่าย โดยใช้จ่ายเกี่ยวกับการท่องเที่ยวน้อยลง

-   การเมืองภายในประเทศหลังการเลือกตั้งเมื่อวันที่ 3 ก.ค. 2554
    ซึ่งอาจส่งผลกระทบต่อจำนวนนักท่องเที่ยวที่จะเดินทางเข้ามาท่องเที่ยวในประเทศไทย

-   การเปิดตัวของโรงแรมใหม่ๆ จำนวนมากในกรุงเทพมหานคร ทำให้มีจำนวนห้องพักเพิ่มสูงขึ้น
    โดยเฉพาะบริเวณถนนสุขุมวิท และถนนพระราม 1

-   สายการบินเปิดเส้นทางการบินไปยังสถานที่ท่องเที่ยวต่างจังหวัดโดยตรง
    ทำให้นักท่องเที่ยวสามารถเข้าถึงสถานที่ท่องเที่ยวได้โดยตรง
    โดยไม่ต้องมีการแวะพักที่กรุงเทพมหานครเพื่อที่จะต่อไปยังสถานที่ท่องเที่ยวอื่น

-   ปัญหาสิ่งแวดล้อม การจราจร และมลภาวะ

-   ค่าเงินบาทที่แข็งค่า

  (3) การจัดหาผลิตภัณฑ์หรือบริการ

 1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 การดำเนินการเพื่อลดผลกระทบเกี่ยวกับสิ่งแวดล้อม

โรงแรมปทุมวัน ปริ๊นเซส
มีมาตรการดำเนินการเพื่อลดผลกระทบเกี่ยวกับสิ่งแวดล้อมเช่นเดียวกับศูนย์การค้า MBK Center
เนื่องจาก โรงแรมปทุมวัน ปริ๊นเซส อยู่ในอาคารเดียวกันกับศูนย์การค้า เอ็ม บี เค เซ็นเตอร์

2) โรงแรมเชอราตัน กระบี่ บีช รีสอร์ท

(1) ลักษณะผลิตภัณฑ์หรือบริการ

โรงแรมเชอราตัน กระบี่ บีช รีสอร์ท ตั้งอยู่ที่จังหวัดกระบี่ ดำเนินการโดย MBK-HR
เปิดให้บริการตั้งแต่ปี 2546 ให้บริการด้านห้องพักจำนวน 246 ห้อง ห้องอาหาร
สถานออกกำลังกาย ห้องสันทนาการ ห้องสัมมนา ห้องจัดเลี้ยง และสปา

กลุ่มลูกค้าของโรงแรมเชอราตัน กระบี่ บีช รีสอร์ท

กลุ่มลูกค้าหลัก ได้แก่ ตลาดนักท่องเที่ยวที่มาพักผ่อนเป็นหลัก ได้แก่ นักท่องเที่ยวจากทวีปยุโรป
สแกนดิเนเวีย ออสเตรเลีย ประเทศสหรัฐอเมริกา ประเทศแคนาดา และประเทศอินเดีย

กลุ่มลูกค้ารอง ได้แก่ กลุ่มสัมมนา และบริษัทต่างๆ ที่ต้องการจัดประชุม

(2) การตลาดและภาวะการแข่งขัน

1 ช่องทางการจำหน่ายของโรงแรมเชอราตัน กระบี่ บีช รีสอร์ท

โรงแรมเชอราตัน กระบี่ บีช รีสอร์ทได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้านต่าง ๆ

-   การเสนอขายผ่านบริษัททัวร์ ตามภูมิภาคต่างๆ ทั่วโลกทั้งในและต่างประเทศ

-   การเสนอขายผ่านสื่ออิเล็กทรอนิกส์ หรือ เว็บไซต์

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขายตามงานส่งเสริมการท่องเที่ยวต่างๆ

-   การเสนอขายผ่านช่องทางของเครือข่ายโรงแรมของกลุ่มสตาร์วูด

-   การพัฒนาและขยายตลาดจีนเพื่อเพิ่มฐานลูกค้าและยอดจองในช่วง Green Season

-   การรักษากลุ่มเป้าหมายเดิมและขยายตลาดของ Australia ทั้งในและนอกช่วงเทศกาล
    ท่องเที่ยว

-   การเพิ่มอัตราจำนวนการเข้าพัก ด้วยการทำสัญญากับ Thomson Airways
    ในการที่ลูกเรือของสายการบินเข้าพักกับโรงแรม ตั้งแต่เดือนพฤศจิกายน 2554
    ถึงเดือนมีนาคม 2555

2 สภาพการแข่งขันของโรงแรมเชอราตัน กระบี่ บีช รีสอร์ท

โรงแรมได้รับผลกระทบจากสถานการณ์น้ำท่วมในช่วงปลายปี 2554 รวมทั้งห้องพักที่ปิดปรับปรุง 2
อาคาร ไม่แล้วเสร็จตามกำหนดการที่วางไว้ เนื่องจากน้ำท่วมในที่ต่างๆ ทั่วประเทศ
ทำให้ผู้รับเหมาก่อสร้างไม่สามารถหาวัตถุดิบบางอย่างได้
จึงเป็นผลทำให้ผลดำเนินการไม่ได้ตามเป้าหมายที่ตั้งไว้
ในขณะเดียวกันจังหวัดกระบี่มีโรงแรมที่มีคุณภาพระดับ 4-5 ดาวเพิ่มขึ้นมาก อย่างไรก็ตาม โรงแรม
เชอราตัน กระบี่ บีช รีสอร์ท มีศักยภาพในระยะยาวที่ดี เนื่องจากเป็นโรงแรมที่บริหารโดยกลุ่ม
“สตาร์วูด” ซึ่งเป็นที่รู้จักทั่วโลกและเป็นที่ยอมรับในมาตรฐานคุณภาพทั้งสถานที่และบริการ
อีกทั้งเป็นโรงแรมที่มีขนาดใหญ่สามารถรองรับกลุ่มลูกค้าขนาดใหญ่ๆ ได้
หรือรับกลุ่มลูกค้าที่มาพร้อมกันทีเดียวหลายๆ กลุ่มได้

3 แนวโน้มภาวะอุตสาหกรรมและสภาพการแข่งขันในอนาคตของโรงแรมเชอราตัน กระบี่ บีช
รีสอร์ท

ผลกระทบต่อแนวโน้มอุตสาหกรรมและสภาพการแข่งขันในอนาคตของโรงแรม เชอราตัน กระบี่ บีช
รีสอร์ท ได้แก่

-   เศรษฐกิจโดยรวมของโลก ทำให้นักท่องเที่ยวเปลี่ยนแปลงพฤติกรรมการเดินทาง
    โดยมีการเดินทางไปต่างประเทศน้อยลง

-   จำนวนของเที่ยวบิน และการกำหนดเวลาของเที่ยวบินที่ไปจังหวัดกระบี่ไม่เพียงพอ
    รวมถึงไม่สอดคล้องกับจำนวนนักท่องเที่ยว และปริมาณห้องพักในจังหวัดกระบี่
    ที่เป็นอุปสรรคต่อจำนวนนักท่องเที่ยวที่จะเข้าพักในแต่ละโรงแรม
    ในปีนี้มีแนวโน้มที่จะมีการกำหนดตารางการบินโดยตรง (Charter Flight)
    จากประเทศจีนไปยังจังหวัดกระบี่
    ซึ่งหากเป็นเช่นนั้นจะช่วยให้มีจำนวนนักท่องเที่ยวที่จะเดินทางไปที่จังหวัดกระบี่และเข้าพักในโรงแรมเชอราตัน
    กระบี่ บีช รีสอร์ท มีจำนวนเพิ่มขึ้นได้

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

โรงแรมเชอราตัน กระบี่ บีช รีสอร์ท มีการดำเนินการเพื่อลดผลกระทบเกี่ยวกับสิ่งแวดล้อม ดังนี้

1. เกี่ยวกับการกำจัดน้ำเสีย

1.1 มีบ่อบำบัด และระบบการกำจัดน้ำเสีย

1.2 มีการตรวจสอบคุณภาพของน้ำทุกเดือน

1.3 มีการนำน้ำเสียที่บำบัดแล้วไปใช้ในงานสวน

2. เกี่ยวกับการกำจัดขยะ

2.1 มีการคัดแยกขยะเปียก ขยะแห้ง และขยะรีไซเคิล

2.2 มีห้องขยะเปียก รักษาอุณหภูมิที่ 15C

2.3 มีรถขนขยะเปียกไปทิ้งทุกวัน

2.4 มีการทำปุ๋ยชีวภาพเพื่อลดปริมาณขยะ

3. เกี่ยวกับมลภาวะทางด้านเสียง

3.1 การแต่งตั้งคณะกรรมการเพื่อดำเนินการด้านสิ่งแวดล้อมและอนุรักษ์พลังงาน

  3.2 โรงแรมได้รับโล่ประกาศเกียรติคุณสถานประกอบการดีเด่น ด้านความปลอดภัย อาชีวอนามัย
  และสภาพแวดล้อมในการทำงานระดับจังหวัด ปี 2551, 2552 และ 2554

  3) โรงแรม ทินิดี ระนอง และ โรงแรม ทินิดี อินน์

  (1) ลักษณะผลิตภัณฑ์หรือบริการ

โรงแรม ทิ นิ ดี ระนอง เดิมชื่อ โรงแรมรอยัล ปริ๊นเซส ระนอง ตั้งอยู่ที่จังหวัดระนอง
ดำเนินการโดย บริษัท ทรัพย์สินธานี จำกัด (“SSTN”) โรงแรมนี้เปิดให้บริการอยู่แล้วก่อนที่ MBK
จะเข้าไปถือหุ้นใน SSTN เมื่อปี 2545 ให้บริการห้องพัก 138 ห้องโดยทุกห้องมีน้ำแร่บริการ
ห้องจัดเลี้ยง ห้องสัมมนา ห้องอาหาร ฟิตเนส ห้องนวดตัว ห้องนวดฝ่าเท้า สระว่ายน้ำ
และบ่อแช่น้ำแร่

ในหกเดือนที่ผ่านมา โรงแรม ทินิดี ระนอง ได้มีการปรับปรุงห้องพัก ชั้น 6 และชั้น 7
ด้วยงบประมาณ 700,000 บาท ส่วนอาคารพาณิชย์ (ทินิดี อินน์)
ซึ่งปรับปรุงเป็นห้องพักแบบประหยัด หลังจากเปิดดำเนินการตั้งแต่เดือน เมษายน 2554
ได้รับผลตอบรับเป็นอย่างดียิ่ง

กลุ่มลูกค้าของโรงแรม ทินิดี ระนอง และ โรงแรม ทินิดี อินน์

  กลุ่มลูกค้าหลักได้แก่

-   หน่วยงานราชการ

-   กลุ่มบริษัท ห้างร้าน ที่ทำธุรกิจประมง หรือเกี่ยวเนื่องกับธุรกิจประมง

-   กลุ่มนักท่องเที่ยวต่างชาติที่มาพักครั้งละหลายวัน โดยเดินทางผ่านหลายจังหวัด

-   กลุ่มนักท่องเที่ยวเชิงสุขภาพ

-   กลุ่มเจ้าหน้าที่ขายในเส้นทาง ระนอง , ภูเก็ต , ชุมพร

(2) การตลาดและภาวะการแข่งขัน

1 ช่องทางการจำหน่ายของโรงแรม ทินิดี ระนอง และ โรงแรม ทินิดี อินน์

โรงแรม ทินิดี ระนอง และโรงแรม ทินิดี อินน์ ได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้านต่าง ๆ

-   การเสนอขายโดยแผ่นพับสำหรับเทศกาลพิเศษในแต่ละช่วงของปี

-   การเสนอขายโดยตรงกับส่วนราชการ กระทรวง ทบวง กรม และประชุมสัมมนา
    การเสนอขายผ่านคนกลาง เช่น สมาคมโรงแรมไทย สมาคมธุรกิจการท่องเที่ยว
    ตลอดจนเจ้าของสื่ออินเตอร์เน็ตโดยทั่วไป

-   การเสนอขายตามงานส่งเสริมการท่องเที่ยวต่าง ๆ

-   การเสนอขายผ่านสื่ออิเล็กทรอนิคส์ หรือ เว็บไซต์

-   การติดป้ายโฆษณาขนาดใหญ่ บนถนนเพชรเกษมซึ่งเป็นถนนหลักเข้าสู่ระนอง

2 สภาพการแข่งขันของโรงแรม ทินิดี ระนอง และ โรงแรม ทินิดี อินน์

-   โรงแรม ทินิดี ระนอง

โรงแรม ทินิดี ระนอง เป็นโรงแรมซึ่งเป็นที่รู้จักของชาวไทย
และชาวต่างชาติในเรื่องของมาตรฐานการให้บริการ และเป็นโรงแรมขนาดใหญ่ของจังหวัดระนอง
ซึ่งสามารถรองรับกลุ่มลูกค้าที่มาประชุมสัมมนาใหญ่ๆ ได้ แต่เนื่องจาก ได้มีโรงแรมเล็กๆ
เกิดขึ้นใหม่มาก และมีการสร้างห้องประชุมแห่งใหม่ซึ่งใกล้เคียงกับโรงแรม
ทำให้ทางโรงแรมมีการปรับปรุงห้องประชุมใหม่ทั้งหมด ซึ่งได้รับการตอบรับเป็นอย่างดี

-   โรงแรม ทินิดี อินน์

เนื่องจากชื่อเสียงของโรงแรม ทินิดี ระนอง
เป็นที่ยอมรับและรู้จักในเรื่องมาตรฐานและความปลอดภัยทำให้โรงแรม ทินิดี อินน์
ซึ่งเพิ่งเปิดใหม่ได้รับการตอบรับจากลูกค้าที่มีงบประมาณจำกัดเป็นอย่างยิ่ง

3 แนวโน้มภาวะอุตสาหกรรมและสภาพการแข่งขันในอนาคตของโรงแรม ทินิดี ระนอง และ
โรงแรม ทินิดี อินน์

  ในอนาคตอุตสาหกรรมในจังหวัดระนอง มีแนวโน้มที่ดีขึ้น

-   การรับรู้ ในเรื่องของน้ำแร่ในจังหวัดระนองว่าดีที่สุดของประเทศไทย และเป็น 1 ใน 3
    ของโลก

-   การรับรู้มากขึ้นของเกาะพยาม ซึ่งเป็นสถานที่ท่องเที่ยวแห่งใหม่ที่กำลังได้รับความนิยมสูง

-   การขยายถนน เพื่อเพิ่มความสะดวกในการเดินทางและขนส่ง

-   การขยายท่าเรือ เพื่อเพิ่มโอกาสในการขนส่งสินค้าทางเรือจากฝั่งอันดามัน

-   มีสายการบินขนาดเล็กตรงมายังระนอง เริ่มเปิดให้บริการใหม่อีกครั้ง

สภาพการแข่งขัน

-   ปัจจุบันได้มีการสร้างโรงแรมเพิ่มขึ้นหลายแห่ง โดยเน้นเป็นประเภทรีสอร์ทเล็ก
    ซึ่งไม่ค่อยมีผลกระทบด้านการแข่งขันโดยตรงมากนัก

-   การแข่งขันด้านบริการจัดประชุมสัมมนา และจัดเลี้ยง อาจมีผลกระทบโดยตรงมากกว่า
    ในเรื่องขนาดของสถานที่ โดยทางโรงแรม จะปรับกลยุทธ์โดยเน้นทางด้านคุณภาพ
    และมาตรฐานของการบริการและที่จอดรถที่สะดวกกว่าแทน

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

โรงแรม ทินิดี ระนอง และ โรงแรม ทินิดี อินน์
มีการดำเนินการเพื่อลดผลกระทบเกี่ยวกับสิ่งแวดล้อม ดังนี้

  1. เกี่ยวกับการกำจัดน้ำเสีย

  1.1 มีบ่อบำบัดน้ำเสีย

  1.2 มีการตรวจสอบคุณภาพของน้ำทุก 3 เดือน

  1.3 มีการนำน้ำเสียที่บำบัดแล้วไปใช้ในงานสวน

  2. เกี่ยวกับการกำจัดขยะ

  2.1 มีการคัดแยกขยะเปียก ขยะแห้ง และขยะรีไซเคิล

  2.2 มีรถเทศบาลจัดเก็บขยะไปทิ้งทุกวัน

  3. การกำจัดควันจากการเผาไหม้เชื้อเพลิงเครื่องกำเนิดไอน้ำ

  3.1 มีการตรวจซ่อมบำรุงเครื่องกำเนิดไอน้ำประจำปี

  3.2 มีการทดสอบและรับรองประสิทธิภาพการเผาไหม้โดยวิศวกร

นอกจากนี้ ทางโรงแรม ได้มีการจัดการเพื่อป้องกันปัญหาที่อาจจะเกิดขึ้นต่อสิ่งแวดล้อมด้านอื่นๆ
โดยมีรายละเอียดดังนี้

1.  มีการแต่งตั้งคณะกรรมการบริหารในการจัดการด้านความปลอดภัย อาชีวอนามัย
    และสภาพแวดล้อมในการทำงาน

2.  มีการใช้ระบบสื่อสารอิเล็กทรอนิกส์ (E-mail) เพื่อลดการใช้กระดาษ

4) โรงแรม ทินิดี ภูเก็ต

  (1) ลักษณะผลิตภัณฑ์หรือบริการ

โรงแรม ทินิดี ภูเก็ต โรงแรมระดับ 3 ดาว ตั้งอยู่ภายในสนามกอล์ฟ ล็อค ปาล์ม จังหวัดภูเก็ต
บริหารงานโดย MBK-HM ซึ่งใช้เวลาเดินทางเพียง 20 นาที จากสนามบินนานาชาติภูเก็ต
และเพียง 15 นาทีจากหาดป่าตอง ซึ่งเต็มไปด้วยสิ่งอำนวยความสะดวกครบครัน

กลุ่มลูกค้าของโรงแรม ทินิดี ภูเก็ต

กลุ่มลูกค้าหลัก ได้แก่ ลูกค้าจากบริษัท ห้างร้าน รวมถึงบริษัททัวร์ท่องเที่ยว

กลุ่มลูกค้ารอง ได้แก่ ลูกค้าจากหน่วยงานราชการ รัฐวิสาหกิจ องค์กรอิสระต่างๆ
รวมถึงกลุ่มลูกค้าที่มีการสำรองห้องพักเข้ามาเองโดยตรง
และผ่านทางเว็บไซต์ของบริษัทออนไลน์เอเจ้นท์

(2) การตลาดและภาวะการแข่งขัน

1 ช่องทางการจำหน่ายของโรงแรม ทินิดี ภูเก็ต

โรงแรมทินิดีภูเก็ต ได้กำหนดช่องทางการจำหน่าย ดังต่อไปนี้

-   การเสนอขายโดยตรงกับบริษัทประกอบธุรกิจ และห้างร้าน

-   การเสนอขายผ่านบริษัททัวร์ตามภูมิภาคต่างๆ ทั่วโลกทั้งในและต่างประเทศ

-   การเสนอขายผ่านสื่ออิเล็กทรอนิคส์ หรือ เว็บไซต์

-   การเสนอขายผ่านระบบสายการบินชั้นนำ

-   การเสนอขายผ่านสิ่งพิมพ์ สื่อโฆษณา และประชาสัมพันธ์

-   การเสนอขายตามงานส่งเสริมการท่องเที่ยวต่างๆ

-   การเสนอขายโดยผ่านช่องทางของเครือข่ายโรงแรมในกลุ่ม MBK-HM

-   การเสนอขายเป็นแพคเกจร่วมกับกอล์ฟ

-   การเสนอขายผ่านกอล์ฟเอเจ้นท์

    2 สภาพการแข่งขันของโรงแรมทินิดี ภูเก็ต

ทิศทางและการแข่งขันทางการตลาด ของโรงแรม ในจังหวัดภูเก็ต ณ
ปัจจุบันลูกค้านิยมจองผ่านช่องทางอินเตอร์เน็ตเป็นส่วนใหญ่ บริษัททัวร์ต่างๆ
จะได้รับความนิยมลดน้อยลง
ลูกค้าสามารถตัดสินใจเลือกบริเวณที่ตนเองต้องการหรือรู้จักได้เลยในราคาที่พอใจ
โรงแรมจึงหันมาให้ราคาที่ดึงดูดมากขึ้น การแข่งขันจึงเน้นการทำโปรโมชั่นบนเว็บไซต์เป็นส่วนใหญ่
และโดยมากลูกค้าจะยังคงเลือกการเข้าพักโดยอิงสถานที่ชายทะเลเป็นหลัก
จำนวนโรงแรมและห้องพักที่ดัดแปลงบนอาคารมีจำนวนมากขึ้นอย่างเห็นได้ชัดในบริเวณป่าตอง
อาคารพาณิชย์ถูกดัดแปลงไปเป็นโรงแรม แบบประหยัด (Budget Hotel) โดยส่วนใหญ่
การให้สิ่งอำนวยความสะดวกที่ไม่ต่างกับโรงแรม ตั้งแต่ 3 ดาว ถึง 5 ดาว นั้น
ก็สามารถหาได้ไม่ยาก เช่น การให้บริการ WiFi การให้รถรับ-ส่งในราคาพิเศษ
ไปยังจุดสำคัญต่างๆ

3 แนวโน้มภาวะอุตสาหกรรมและสภาพการแข่งขันในอนาคตของโรงแรมทินิดีภูเก็ต

การเติบโตของด้านอสังหาริมทรัพย์ที่จังหวัดนี้มีมาก ชาวต่างชาติที่นิยมซื้อไว้
แล้วปล่อยให้เช่าในลักษณะต่างๆ มีเพิ่มมากขึ้น โดยเฉพาะบ้านลักษณะวิลล่า ที่มีความเป็นส่วนตัว
และอาคารคอนโดซึ่งสามารถให้บริการได้ในราคาที่ถูกกว่าโรงแรมทั่วไป
จึงมีส่วนอย่างยิ่งในการประมาณการของอัตราเข้าพักของนักท่องเที่ยว จึงทำให้ทาง ทินิดี ภูเก็ต
จะเพิ่มสิ่งอำนวยความสะดวกต่างๆ คือ ได้รับอนุมัติให้ดำเนินการสร้างคลับเฮ้าส์ ด้วยงบลงทุน 20
ล้านบาท ซึ่งในคลับเฮ้าส์ จะประกอบด้วย สระว่ายน้ำ, ฟิตเนส, และสปา

(3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

5) โรงแรมลยานะ รีสอร์ท แอนด์ สปา

  (1) ลักษณะผลิตภัณฑ์หรือบริการ

กลุ่มลูกค้าของโรงแรมลยานะ รีสอร์ท แอนด์ สปา

-   กลุ่มลูกค้าหลัก ได้แก่ กลุ่มลูกค้าจากประเทศอังกฤษ เยอรมัน และแถบยุโรป
    ซึ่งมักจะเข้าพักในช่วงฤดูท่องเที่ยว (เดือนพฤศจิกายนถึงเดือนเมษายน)
    และกลุ่มเป้าหมายหลักจะเป็นลูกค้าที่มาฮันนีมูน วัยเกษียณ และกลุ่มผู้ใหญ่เท่านั้น
    เนื่องจากทางโรงแรมไม่มีนโยบายรับลูกค้าอายุต่ำกว่า 18 ปีเข้าพัก

-   กลุ่มลูกค้ารอง ได้แก่ กลุ่มลูกค้าจากประเทศออสเตรเลีย ประเทศในแถบเอเชีย
    โดยจองผ่านเว็บไซต์ ซึ่งจะเข้าพักในช่วงนอกฤดูท่องเที่ยว (เดือนพฤษภาคมถึงเดือนตุลาคม)

    (2) การตลาดและภาวะการแข่งขัน

  1 ช่องทางการจำหน่ายของโรงแรมลยานะ รีสอร์ท แอนด์ สปา

-   เสนอขายผ่านบริษัททัวร์ต่าง ๆ

-   เสนอขายโดยตรงกับทางรีสอร์ท

-   เสนอขายผ่านเว็บไซต์

-   เสนอขายโดยผ่านตัวแทนที่อยู่ในประเทศต่างๆ เช่น ออสเตรเลีย อังกฤษ เยอรมัน

  หรือทาง Social Media ต่างๆ

2 สภาพการแข่งขันของโรงแรมลยานะ รีสอร์ท แอนด์ สปา

เนื่องจากโรงแรม มีการวางเป้าหมายของกลุ่มลูกค้าอย่างชัดเจน เช่น การไม่รับเด็กต่ำกว่าอายุ
18 ปี เข้าพัก เพื่อมุ่งเน้นกลุ่มลูกค้าที่จะมาฮันนีมูน หรือผู้สูงอายุที่ต้องการความสงบ
ความเป็นส่วนตัว จึงทำให้โรงแรมเป็นผู้นำบนเกาะลันตา ได้รับการโหวตใน Trip Advisor และ
Holidaycheck.com ให้เป็นอันดับ 1 เป็นเวลา 3 ปีต่อเนื่องกัน

3 แนวโน้มภาวะอุตสาหกรรมและสภาพการแข่งขันในอนาคตของโรงแรมลยานะ รีสอร์ท แอนด์ สปา

เพิ่มกลุ่มลูกค้าที่จะมาช่วยสนับสนุนในช่วงนอกฤดูท่องเที่ยว (Low season) เช่น
ประเทศออสเตรเลีย โดยใช้โรงแรมปทุมวัน ปริ๊นเซส
ซึ่งมีชื่อเสียงในตลาดออสเตรเลียเป็นผู้นำลูกค้ามาให้
และอาจเพิ่มกลุ่มลูกค้าฮันนีมูนของเกาหลีและญี่ปุ่น
แต่ทั้งนี้ต้องศึกษาข้อจำกัดทางด้านเที่ยวบินที่บินไปยังกระบี่
เนื่องจากออสเตรเลียไม่มีสายการบินที่บินตรงเข้ากระบี่ จึงทำให้ลูกค้ากลุ่มออสเตรเลียมองว่า
การเดินทางเข้าถึงไม่สะดวก ซึ่งทางลยานะจะต้องอาศัยเวลาในการประชาสัมพันธ์แหล่งท่องเที่ยว
(Destination) ของเกาะลันตาเป็นหลักก่อน

(3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

ธุรกิจท่องเที่ยว

ดำเนินธุรกิจจำหน่ายบัตรโดยสารเครื่องบิน จองโรงแรม รถเช่าโดยบริษัท แอ๊บโซลูท แทรเวิล
จำกัด (“ALT”) และดำเนินธุรกิจจัดการท่องเที่ยวทั้งภายในและต่างประเทศโดยบริษัท เอ็ม บี เค
เลเชอร์ จำกัด (“MBK-LS”)

3. ธุรกิจกอล์ฟ

  (1) ลักษณะผลิตภัณฑ์หรือบริการ

ธุรกิจกอล์ฟดำเนินธุรกิจ โดย บริษัท เอ็ม บี เค รีสอร์ท จำกัด (มหาชน) (“MBK-R”) และ
บริษัท ริเวอร์เดล กอล์ฟ แอนด์ คันทรี่ คลับ จำกัด (“RDGCC”) โดยมีรายละเอียดของธุรกิจดังนี้

ธุรกิจกอล์ฟในจังหวัดภูเก็ต ดำเนินธุรกิจ โดย บริษัท เอ็ม บี เค รีสอร์ท จำกัด (มหาชน)
(“MBK-R”) ซึ่งเป็นบริษัทย่อยที่ MBK ถือหุ้นโดยอ้อมรวม 72.61%
มีสนามกอล์ฟที่เปิดให้บริการแล้วคือ สนามกอล์ฟ เดอะ ล็อค ปาล์ม กอล์ฟ คอร์ส (“สนามกอล์ฟ
LPGC”) และ สนามกอล์ฟ เดอะ เรด เมาเทิน กอล์ฟ คอร์ส (“สนามกอล์ฟ RMGC”) ตั้งอยู่ที่
อำเภอกะทู้ จังหวัดภูเก็ต

สนามกอล์ฟ LPGC เป็นสนามกอล์ฟระดับมาตรฐาน 18 หลุม พาร์ 72 บนเนื้อที่ประมาณ 500 ไร่
มีการออกแบบสนามกอล์ฟให้สอดคล้องกับลักษณะภูมิประเทศไม่ว่าจะเป็นทะเลสาบขนาดใหญ่
แนวต้นปาล์มเขียวชอุ่มยาวเหยียด ซึ่งเป็นองค์ประกอบหลักของสนาม
อีกทั้งมีสนามฝึกหัดกอล์ฟอยู่ในบริเวณเดียวกัน
เพื่อให้ความสะดวกสำหรับนักกอล์ฟในการเตรียมพร้อมร่างกายก่อนการออกรอบ

ส่วนสนามกอล์ฟ RMGC ซึ่งเป็นสนามกอล์ฟแห่งที่สองของ MBK-R เป็นสนามกอล์ฟระดับมาตรฐาน 18
หลุม พาร์ 72 สร้างบนเนื้อที่กว่า 600 ไร่ ตั้งอยู่ในบริเวณข้างเคียงกับสนามกอล์ฟ LPGC ทั้งนี้
คลับเฮ้าส์ของสนามกอล์ฟ RMGC ตั้งอยู่บนเนินเขา
และในคลับเฮ้าส์จะมีสิ่งอำนวยความสะดวกครบถ้วน โดยเป็นสถานที่ซึ่งสามารถนั่งชมวิวของสนามฯ
ได้อย่างชัดเจน นอกจากนั้นยังมีสนามไดร์ฟ สนามซ้อมพัต
ซึ่งดูแลรักษาสนามเหมือนกับภายในสนามจริงสำหรับให้บริการนักกอล์ฟ
ซ้อมไดร์ฟและซ้อมพัตก่อนลงเล่นจริง ช่วยให้ผู้ใช้บริการเกิดความเพลิดเพลินมากขึ้น

สำหรับธุรกิจกอล์ฟในจังหวัดปทุมธานี ดำเนินธุรกิจ โดย บริษัท ริเวอร์เดล กอล์ฟ แอนด์ คันทรี่
คลับ จำกัด มีสนามกอล์ฟที่เปิดให้บริการเมื่อเดือนมิถุนายน 2553 ภายใต้ชื่อ สนามกอล์ฟ
ริเวอร์เดล กอล์ฟ แอนด์ คันทรี คลับ (“สนามกอล์ฟ RDGC”) เป็นสนามกอล์ฟระดับมาตรฐาน 18
หลุม พาร์ 72 บนเนื้อที่ประมาณ 346 ไร่ ตั้งอยู่ที่อำเภอบางกระดี จังหวัดปทุมธานี
มีการออกแบบลักษณะของสนามโดยสร้างภูมิประเทศเลียนแบบหุบเขา ลึกกว่า 10 เมตร
ทำให้นักกอล์ฟรู้สึกเหมือนตีกอล์ฟอยู่ในหุบเขา และมีการออกแบบลูกเนินต่างๆ
เพื่อท้าทายความสามารถของนักกอล์ฟ ในส่วนของคลับเฮ้าส์ได้ออกแบบอย่างทันสมัย
พร้อมสิ่งอำนวยความสะดวกครบครัน
นักกอล์ฟสามารถสัมผัสความสวยงามของสนามกอล์ฟจากบนคลับเฮ้าส์ได้ทั้งสนามเหมือนนั่งมองจากเนินเขาลงไปเบื้องล่าง
นอกจากนั้นยังมีสนามไดร์ฟ และ สนามซ้อมพัต โดยมีการดูแลรักษาสนามเหมือนกับภายในสนามจริง
เพื่อให้นักกอล์ฟได้เตรียมตัวก่อนการออกรอบ

ในปี 2554 ธุรกิจกอล์ฟได้ทำสัญญาการเป็นพันธมิตรทางธุรกิจ (Reciprocal)
ร่วมกับสนามกอล์ฟชั้นนำในต่างประเทศ จำนวนทั้งสิ้น 6 สนาม ดังนี้

1.  The Singapore Island Country Club, Island Club Road, Singapore

2.  Tanah Merah Country Club Bintan Lagoon Resort, Changi Coast Road,
    Singapore

3.  Macau Golf & Country Club, IIha de Coloane, Macau

4.  Bintan Lagoon Resort, Jalan Indera Segara Site A12. Bintan Utara,
    Lagoi, Kepri, Indonesia

5.  The Empire Hotel & Country Club, Brunei

6.  The Royal Salangor Golf Club, Malaysia

จากการเป็นพันธมิตรทางธุรกิจร่วมกับสนามกอล์ฟชั้นนำในประเทศต่างๆ นั้น ส่งผลให้ธุรกิจกอล์ฟ
มีรายได้เพิ่มขึ้นจากสมาชิกแลกเปลี่ยนส่วนลดพิเศษจากสนามพันธมิตรของธุรกิจ (Reciprocal)
นอกจากนี้สมาชิกสนามกอล์ฟ ยังได้รับสิทธิประโยชน์ต่างๆ
จากสนามกอล์ฟที่เป็นสนามพันธมิตรของธุรกิจ อีกด้วย ทั้งนี้ในช่วงปี 2554/2555 ธุรกิจกอล์ฟ
ยังมีแผนที่จะเพิ่มจำนวนสนามพันธมิตรในต่างประเทศ (Reciprocal) เพิ่มขึ้นอีก
เพื่อเป็นการเพิ่มจำนวนนักกอล์ฟที่จะมาใช้บริการให้มีปริมาณมากขึ้น

นอกจากการเป็นพันธมิตรทางธุรกิจร่วมกับสนามกอล์ฟชั้นนำในประเทศต่างๆ ในปี 2554/2555 แล้ว
กลุ่มธุรกิจกอล์ฟ ยังได้ว่าจ้าง MBK-HM ซึ่งเป็นบริษัทที่รับบริหารโรงแรมในเครือ MBK
ให้เข้ามาบริหารจัดการ และดำเนินการปรับปรุงคุณภาพและการบริการต่างๆ ของสนามกอล์ฟ
ให้ได้มาตรฐานระดับสนามกอล์ฟชั้นนำ
ซึ่งสามารถสร้างความประทับใจให้แก่นักกอล์ฟที่มาใช้บริการได้เป็นอย่างมาก

กลุ่มลูกค้าของธุรกิจกอล์ฟ

สนามกอล์ฟ LPGC และ RMGC มีช่องทางการจำหน่าย แบ่งตามกลุ่มลูกค้าได้เป็น 2 ประเภท ได้แก่

-   กลุ่มลูกค้าต่างประเทศ

ได้แก่ นักท่องเที่ยวจากทวีปเอเชีย ยุโรป และออสเตรเลีย
ซึ่งถือเป็นกลุ่มลูกค้าส่วนใหญ่ของสนามกอล์ฟ LPGC และ RMGC อาศัยช่องทางการจำหน่าย ดังนี้

- ผ่านบริษัททัวร์ที่เป็นตัวแทนจำหน่ายของสนามกอล์ฟ LPGC และสนามกอล์ฟ RMGC
ทั้งในประเทศไทยและต่างประเทศ เช่น สิงคโปร์ มาเลเซีย

  - ผ่านสื่ออิเล็กทรอนิกส์ เช่น web site หรือ e-mail

  - ผ่านโรงแรมชั้นนำในจังหวัดภูเก็ต

  - สมาชิกแลกเปลี่ยนส่วนลดพิเศษจากสนามพันธมิตรของธุรกิจ (Reciprocal)

  - บริษัทในเครือจากกลุ่มธุรกิจอื่น ซึ่งได้มีการแลกเปลี่ยนข้อมูลลูกค้าเพื่อขยายฐานของลูกค้า
  (Share Customer)

-   กลุ่มลูกค้าในประเทศ

ส่วนใหญ่จะเป็นคนท้องถิ่นในจังหวัดภูเก็ต และจังหวัดใกล้เคียง และนักท่องเที่ยวในประเทศ
โดยเป็นลูกค้าที่เป็นสมาชิก และลูกค้าที่เข้ามาที่สนามด้วยตนเอง โดยลูกค้าที่เป็นสมาชิก แบ่งเป็น 6
ประเภท คือ

  - สมาชิกตลอดชีพประเภทบุคคล (เฉพาะสนามกอล์ฟ LPGC)

  - สมาชิกตลอดชีพประเภทนิติบุคคล (เฉพาะสนามกอล์ฟ LPGC)

  - สมาชิกรายปีประเภทท้องถิ่น (เฉพาะสนามกอล์ฟ LPGC)

  - สมาชิกรายปีประเภทข้าราชการ (เฉพาะสนามกอล์ฟ LPGC)

  - สมาชิกราย 30 ปีประเภทเจ้าของบ้านในพื้นที่โครงการสนามกอล์ฟ LPGC & RMGC

  - สมาชิกระยะสั้น 1 ปี และ 2 ปี (เฉพาะสนามกอล์ฟ RMGC)

นอกจากนี้สนามกอล์ฟยังสามารถรองรับการใช้บริการในการจัดการแข่งขันของสมาคมบริษัทหรือหน่วยงานต่างๆ
ที่จัดการแข่งขันกอล์ฟ

สำหรับสนามกอล์ฟ RDGC ช่องทางการจำหน่ายจะคล้ายกับ สนามกอล์ฟ LPGC และ RMGC
โดยแบ่งเป็น 2 ประเภท ได้แก่

-   กลุ่มลูกค้าต่างประเทศ

ส่วนใหญ่ลูกค้าชาวต่างชาติของสนามกอล์ฟ RDGC ได้แก่ นักท่องเที่ยวจากทวีปเอเชีย
และออสเตรเลีย อาศัยช่องทางการจำหน่าย ดังนี้

  - ผ่านบริษัททัวร์ที่เป็นตัวแทนของสนามกอล์ฟ RDGC

  - ผ่านสื่ออิเล็กทรอนิกส์ เช่น web site หรือ e-mail

  - สมาชิกแลกเปลี่ยนส่วนลดพิเศษจากสนามพันธมิตรของธุรกิจ (Reciprocal)

  - บริษัทในเครือจากกลุ่มธุรกิจอื่น ซึ่งได้มีการแลกเปลี่ยนข้อมูลลูกค้าเพื่อขยายฐานของลูกค้า
  (Share Customer)

-   กลุ่มลูกค้าในประเทศ

ส่วนใหญ่จะเป็นลูกค้าในจังหวัดกรุงเทพมหานคร และปริมณฑล
ชาวต่างชาติที่เข้ามาทำธุรกิจหรือทำงานในประเทศไทย โดยเป็นลูกค้าที่เป็นสมาชิกบัตรริเวอร์เดล
กอล์ฟ คลับ ซึ่งจะมีส่วนลดพิเศษให้กับสมาชิกที่ถือบัตร ลูกค้าที่เข้ามาที่สนามด้วยตนเอง
นอกจากนี้ยังมีกลุ่มลูกค้าที่ปิดสนามแข่งขัน ที่เป็นกลุ่มลูกค้าที่สร้างรายได้ให้แก่สนามกอล์ฟ RDGC
เป็นสัดส่วนที่สูงถึงร้อยละ 10 จากรายได้ของค่าบริการสนามทั้งหมด

นอกจากนี้สนามกอล์ฟ LPGC RMGC และ RDGC
ยังจัดให้มีกิจกรรมทางการตลาดในโอกาสพิเศษตามฤดูกาล
และยังเปิดโอกาสให้มีการจัดการแข่งขันให้กับบริษัท สมาคมและชมรมต่างๆ ทั่วไป

ธุรกิจกอล์ฟ มีเป้าหมายในการดำเนินงานของกลุ่มธุรกิจในอนาคต คือ
การเป็นผู้นำทางด้านคุณภาพของสนามกอล์ฟให้เทียบเท่าสนามกอล์ฟชั้นนำ
และปรับปรุงมาตรฐานการให้บริการในด้านต่างๆ อาทิ
การให้บริการด้านอาหารที่มีคุณภาพและรสชาติที่ดี
การให้บริการของพนักงานที่เอาใจใส่และเป็นกันเองกับลูกค้า

(2) การตลาดและภาวะการแข่งขัน

1 สภาพการแข่งขันของธุรกิจกอล์ฟ

-   ภูเก็ต

ในปี 2554 ที่ผ่านมาสภาพการแข่งขันของธุรกิจ ยังคงมีการแข่งขันที่สูง
ผนวกกับเป็นช่วงเวลาที่มีนักท่องเที่ยวเข้ามาในเมืองไทยจำนวนมากเมื่อเทียบกับปี 2553
โดยมีนักกอล์ฟเลือกเข้ามาใช้บริการในเมืองไทยในอัตราที่สูง
โดยในจังหวัดภูเก็ตนั้นยังคงมีการแข่งขันด้านราคาที่รุนแรงทั้งการให้ส่วนลดแก่นักกอล์ฟ
และราคาขายให้กับตัวแทนจำหน่าย
นอกจากนั้นในกลุ่มตัวแทนจำหน่ายเองก็ยังมีการแข่งขันกันลดราคา
ทำให้ลูกค้าชาวต่างชาติที่มาจากต่างประเทศซึ่งถือเป็นรายได้หลักของสนามกอล์ฟในจังหวัดภูเก็ตนั้น
เลือกใช้บริการผ่านตัวแทนจำหน่ายแทนที่จะใช้บริการโดยตรงกับสนามกอล์ฟต่างๆ อย่างไรก็ตาม
MBK-R ก็ยังคงสามารถรักษาส่วนแบ่งทางการตลาดของนักกอล์ฟในจังหวัดภูเก็ตได้เกินกว่า 30 %

สนามกอล์ฟ LPGC และสนามกอล์ฟ RMGC
ยังมีข้อได้เปรียบคู่แข่งขันภายในจังหวัดด้วยกันในด้านของทำเลที่ตั้งที่ใกล้ตัวเมือง
และใกล้หาดป่าตอง สถานที่ท่องเที่ยวที่สำคัญของจังหวัด
นอกจากนั้นทั้งสองสนามยังเป็นสนามที่มีขนาดใหญ่ ทำให้มีศักยภาพในการพัฒนาองค์ประกอบต่างๆ
เพิ่มเติมภายในสนามกอล์ฟได้เพิ่มขึ้น ซึ่งทำให้สนามมีความแปลกใหม่และสวยงามตลอดเวลา
และมีทัศนียภาพที่เป็นธรรมชาติ ซึ่งในปีที่ผ่านมาสนามกอล์ฟ LPGC
มีสถิติของการจองเวลาการใช้บริการอยู่ในเกณฑ์ที่สูงมาโดยตลอด สะท้อนให้เห็นว่าสนามกอล์ฟ
LPGC ได้รับความนิยมสูงอย่างสม่ำเสมอ

-   กรุงเทพมหานคร

สนามกอล์ฟ RMGC ได้รับการตอบรับจากนักกอล์ฟต่างชาติ และนักกอล์ฟชาวไทยเป็นอย่างดี
เนื่องจาก ลักษณะสนามเป็นการออกแบบที่มีความท้าทาย ประกอบกับความสวยงามของภูมิประเทศ
มีการบำรุงรักษาสภาพสนามอย่างสม่ำเสมอ และสิ่งอำนวยความสะดวกที่ครบครัน ทำให้สนามกอล์ฟ
RMGC สามารถสร้างชื่อเสียงขึ้นมาเป็นสนามกอล์ฟชั้นนำของประเทศไทยในระยะเวลาอันสั้น
โดยในช่วงปลายปี 2554 RMGC ก็ได้รับรางวัล Platinum Award จาก HAPA
ในสาขาของธุรกิจสนามกอล์ฟ

สนามกอล์ฟ RDGC ซึ่งเปิดให้บริการมาตั้งแต่เดือนมิถุนายน 2553
ได้รับการตอบรับจากนักกอล์ฟทั่วไปเป็นอย่างดี ถึงแม้สนามจะตั้งอยู่ในบริเวณที่มีสนามคู่แข่งมาก
ทำให้นักกอล์ฟมีทางเลือกที่หลากหลาย แต่เนื่องจากรูปแบบสนามที่มีการออกแบบโดดเด่น
ไม่เหมือนคู่แข่งในบริเวณเดียวกัน สามารถเดินทางมาสนามได้สะดวก
ใช้เวลาเดินทางจากตัวเมืองมาไม่มากนัก อีกทั้งความสมบูรณ์และท้าทายของสนามกอล์ฟ
ทำให้นักกอล์ฟต้องการมาทดสอบสนามใหม่ และติดใจที่จะกลับมาเล่นอีกครั้ง

  2 แนวโน้มภาวะอุตสาหกรรมและสภาพการแข่งขันในอนาคตของธุรกิจกอล์ฟ

-   ภูเก็ต

สนามกอล์ฟของ MBK-R ทั้งสองสนามเน้นกลุ่มลูกค้านักท่องเที่ยวซึ่งเป็นกลุ่มลูกค้าหลัก ดังนั้น
แนวโน้มภาวะอุตสาหกรรมและสภาพการแข่งขันในอนาคตของสนามกอล์ฟของ MBK-R
จึงขึ้นอยู่กับปัจจัย และผลกระทบภายนอกเป็นหลัก เช่น เศรษฐกิจโลก สงคราม โรคระบาด
ภัยธรรมชาติ ปัญหาทางการเมือง ฯลฯ

สำหรับคู่แข่งในอนาคต เนื่องจากที่ดินในจังหวัดภูเก็ตมีราคาเฉลี่ยสูงมาก
จึงไม่น่าจะมีสนามกอล์ฟเปิดใหม่ในจังหวัดภูเก็ตในระยะเวลาอันใกล้นี้ ดังนั้นคู่แข่งของธุรกิจ
จึงยังคงเป็นสนามกอล์ฟเดิมในจังหวัดภูเก็ต
ซึ่งแนวโน้มการแข่งขันของธุรกิจกอล์ฟในพื้นที่เดียวกันกับสนามกอล์ฟทั้งสองแห่งของ MBK-R
ในอนาคต จึงไม่น่าจะรุนแรงแต่อย่างใด
ทั้งนี้กลุ่มลูกค้าของธุรกิจที่มาจากตัวแทนจำหน่ายซึ่งเป็นบริษัทท่องเที่ยว บริษัททัวร์ ฯลฯ นั้นอยู่ที่
ประมาณร้อยละ 35 สำหรับสนามกอล์ฟ LPGC และประมาณร้อยละ 50 สำหรับสนามกอล์ฟ RMGC
โดย MBK-R
ได้ปรับกลยุทธ์และกำหนดเงื่อนไขการค้าระหว่างกันให้ตัวแทนจำหน่ายมีทางเลือกในรูปแบบต่างๆ
ที่จะทำธุรกิจร่วมกับ MBK-R ได้ในระยะยาว

-   กรุงเทพมหานคร

สนามกอล์ฟ RDGC มุ่งเน้นกลุ่มลูกค้าคนไทยและชาวต่างชาติที่เข้ามาทำธุรกิจ
หรือทำงานในประเทศเป็นกลุ่มหลัก เนื่องจากมีที่ตั้งอยู่ใกล้ศูนย์กลางเมือง
นอกจากนี้กลุ่มนักท่องเที่ยวที่เข้ามาเล่นกอล์ฟ และกลุ่มลูกค้าที่ปิดสนามแข่งขัน
ก็เป็นกลุ่มที่มีศักยภาพในการสร้างรายได้ให้แก่สนามกอล์ฟ RDGC ในอนาคต
แนวโน้มภาวะอุตสาหกรรมและสภาพการแข่งขันในอนาคตของสนามกอล์ฟ RDGC จึงขึ้นอยู่กับปัจจัย
และผลกระทบภายในประเทศเป็นหลัก เช่น สภาพเศรษฐกิจในประเทศ และปัญหาทางการเมือง

ในอนาคตจะมีสนามกอล์ฟเกิดใหม่ในบริเวณใกล้เคียง
ทั้งสนามใหม่และสนามเดิมที่มีการปรับปรุงเพิ่มจำนวนหลุม อีกทั้งเดิมในพื้นที่มีคู่แข่งอยู่หนาแน่น
จะทำให้ตลาดมีการแข่งขันสูง แต่สนาม RDGC มีความโดดเด่นในการออกแบบ
และการเดินทางเข้าถึงที่สะดวก รวมทั้งการบริการที่ดี ทำให้สามารถแข่งขันได้
โดยมีการเตรียมแผนการตลาดที่จะเพิ่มช่องทางจากตัวแทนจำหน่าย เช่น บริษัทท่องเที่ยว บริษัททัวร์
ฯลฯ โดยอาศัยความสัมพันธ์กับสนามพันธมิตรในการทำการตลาดร่วมกัน โดย RDGC
มีโครงการที่จะให้บริการ Night Golf ซึ่งจะสร้างความแตกต่างกับสนามคู่แข่งในระดับเดียวกัน
เพิ่มทางเลือกให้กับผู้ใช้บริการ อีกทั้งยังสามารถเพิ่มจำนวนรอบที่สามารถให้บริการในแต่ละวันได้

 (3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

  2) ผลกระทบต่อสิ่งแวดล้อม

ธุรกิจกอล์ฟ มีการดำเนินการเพื่อลดผลกระทบเกี่ยวกับสิ่งแวดล้อม กล่าวคือ
การดำเนินงานของธุรกิจกอล์ฟ อาจส่งผลกระทบต่อสิ่งแวดล้อมในพื้นที่ข้างเคียงของสนามกอล์ฟ
ซึ่งเป็นผลจากการที่จะต้องมีการดูแลสนามให้มีสภาพที่สมบูรณ์และสวยงามอยู่เสมอ
ทำให้ต้องมีการใส่ปุ๋ย และสารเคมีอยู่เป็นประจำ อย่างไรก็ตามสนามกอล์ฟ LPGC RMGC และ
RDGC ได้คำนึงถึงผลกระทบต่อสิ่งแวดล้อมดังกล่าว จึงมีนโยบายที่ลดการใช้ปุ๋ย
และสารเคมีในการดูแลรักษาสภาพสนาม และพยายามนำปุ๋ยหมัก
และสารทดแทนจากธรรมชาติมาใช้ดูแลรักษาสภาพสนามกอล์ฟ
ซึ่งจากการตรวจสอบคุณภาพน้ำในบ่อน้ำหรือแหล่งน้ำที่อยู่ในสนามเป็นประจำทุกปี
พบว่าน้ำของบ่อน้ำภายในพื้นที่สนามกอล์ฟ มีคุณภาพน้ำได้ตามเกณฑ์มาตรฐานของน้ำอุปโภค

4. ธุรกิจอสังหาริมทรัพย์

ธุรกิจอสังหาริมทรัพย์ ดำเนินธุรกิจโดย บริษัท แปลน เอสเตท จำกัด (“PST”) และบริษัทย่อยของ
PST ดำเนินธุรกิจดังนี้

1. ธุรกิจพัฒนาที่ดินเพื่อขาย

2. ธุรกิจรับบริหารทรัพย์สิน

3. ธุรกิจรับบริหารอาคารและชุมชน

4. ธุรกิจให้คำปรึกษาและประเมินมูลค่าทรัพย์สิน

1) ธุรกิจพัฒนาที่ดินเพื่อขาย

(1) ลักษณะผลิตภัณฑ์หรือบริการ

ดำเนินธุรกิจโดย PST โดยการพัฒนาที่ดินเปล่าเพื่อขายซึ่งเป็นโครงการที่อยู่อาศัยแบบบ้านเดี่ยว
แบ่งเป็น 2 ประเภท คือ บ้านสร้างเสร็จพร้อมขาย และบ้านสั่งสร้าง

กลุ่มลูกค้าของธุรกิจพัฒนาที่ดินเพื่อขาย

  1. กลุ่มลูกค้าที่มีความต้องการซื้อบ้านหลังแรก
  เป็นกลุ่มที่มีรายได้ระดับปานกลางค่อนข้างสูงถึงระดับสูง
  ที่ต้องการที่พักอาศัยในเขตใจกลางเมืองหรือเขตชุมชน

  2. กลุ่มลูกค้าที่มีความต้องการซื้อบ้านหลังที่สองไว้สำหรับพักผ่อนในต่างจังหวัด
  เป็นกลุ่มที่มีรายได้ระดับสูง

  3. กลุ่มนักลงทุนในอสังหาริมทรัพย์เพื่อให้เช่า

(2) การตลาดและภาวะการแข่งขัน

1 ช่องทางการจำหน่ายของธุรกิจพัฒนาที่ดินเพื่อขาย

PST ได้กำหนดช่องทางการจำหน่ายของธุรกิจพัฒนาที่ดินเพื่อขาย ดังต่อไปนี้

  1. ขายตรงโดยผ่านทีมงานขายของ PST

  2. ขายผ่านตัวแทนขายต่าง ๆ

  3. จัดทำโฆษณาประชาสัมพันธ์ และโปรแกรมการส่งเสริมการขายต่างๆ ในรูปแบบผสมผสาน
  เพื่อสร้างและขยายช่องทางการจำหน่ายสินค้า
  และเพื่อเผยแพร่ข้อมูลให้ลูกค้ารู้จักและยอมรับในตัวสินค้ามากขึ้น

2 สภาพการแข่งขันของธุรกิจพัฒนาที่ดินเพื่อขาย

ในช่วงครึ่งหลังของปี 2554 ธุรกิจพัฒนาอสังหาริมทรัพย์เพื่อขาย
ยังคงมีสัญญาณการชะลอตัวลงเช่นเดียวกับในปี 2553 อันเนื่องมาจากวิกฤตน้ำท่วมภายในประเทศ
ความชัดเจนการจัดตั้งคณะรัฐบาลชุดใหม่ พร้อมกับมาตรการของภาครัฐ
และต้นทุนวัสดุก่อสร้างที่มีการขยับตัวสูงขึ้น สถานการณ์ความรุนแรงในภาคใต้
ซึ่งมีผลต่อความเชื่อมั่นของผู้บริโภค ทำให้การตัดสินใจซื้อที่อยู่อาศัยมีการชะลอตัวลงไปด้วย
ดังนั้นผู้ประกอบการจะต้องควบคุมต้นทุนการผลิต เพื่อให้เหมาะสมกับโครงการ
มีการปรับขนาดของโครงการให้เล็กลง และใช้กลยุทธ์ทางการตลาด เพื่อให้เข้าถึงกลุ่มลูกค้าใหม่ๆ
ที่มีกำลังซื้อมาก ทั้งนี้ PST เป็นผู้มีประสบการณ์และความชำนาญในการพัฒนาอสังหาริมทรัพย์ และ
PST ยังมีการออกแบบบ้านที่มีลักษณะสวยงาม และโดดเด่นมีเอกลักษณ์เฉพาะตัว ทำให้โครงการของ
PST สามารถตอบสนองความต้องการของลูกค้าได้เป็นอย่างดี

3 แนวโน้มภาวะอุตสาหกรรมและสภาพการแข่งขันในอนาคตของธุรกิจพัฒนาที่ดินเพื่อขาย

ในปี 2555 คาดว่าการลงทุน และการเปิดตัวโครงการที่อยู่อาศัยใหม่ในเขตกรุงเทพมหานคร
และปริมณฑลมีแนวโน้มขยายตัวในอัตราที่ชะลอตัวลง
เนื่องจากกลุ่มผู้ประกอบการต่างให้ความสำคัญต่อการพิจารณาซื้อที่ดินทำเลต่างๆ
อย่างรอบคอบและระมัดระวังมากขึ้น โดยจะนำประเด็นสถานการณ์น้ำท่วม ปี 2554
มาใช้ในการตัดสินใจเป็นหลัก โดยที่อยู่อาศัยที่เปิดตัวใหม่จะเน้นไปที่อาคารสูง หรือ คอนโดมิเนียม
เพื่อตอบสนองความต้องการกลุ่มผู้บริโภคที่มองหาบ้านพักหลังที่สอง
และเป็นพื้นที่ที่ไม่ได้รับผลกระทบจากน้ำท่วม

สำหรับในจังหวัดภูเก็ตนั้น ความต้องการที่อยู่อาศัยยังคงมีอยู่อย่างต่อเนื่อง
โดยมีแนวโน้มตลาดระดับกลาง ถึงตลาดระดับล่างว่า ยังมีความต้องการของตลาดอยู่
แต่สำหรับตลาดที่อยู่อาศัยระดับราคาปานกลาง ถึงระดับสูง กลุ่มผู้บริโภคหลักยังคงเป็นชาวต่างชาติ
ที่เข้าไปประกอบธุรกิจ หรือทำงานในจังหวัดภูเก็ต หรือจังหวัดใกล้เคียง
ซึ่งจากผลกระทบทางการเมืองในประเทศ และภาวะเศรษฐกิจของอเมริกา และยุโรป
ส่งผลให้ความต้องการที่อยู่อาศัยของตลาดมีแนวโน้มน้อยลง แต่อย่างไรก็ตาม
สภาพการแข่งขันสำหรับตลาดที่อยู่อาศัยรอบสนามกอล์ฟยังมีคู่แข่งขันไม่มากนัก
ซึ่งเป็นแนวโน้มที่ดีต่อการพัฒนาโครงการพัฒนาที่ดินของ PST ในอนาคต

2) ธุรกิจรับบริหารทรัพย์สิน

(1) ลักษณะผลิตภัณฑ์หรือบริการ

PST รับดำเนินการบริหารทรัพย์สินรอการขาย และบริหารการขาย ได้แก่

1. การดูแลบำรุงรักษาตลอดจนจัดการในด้านต่างๆ เพื่อให้ทรัพย์สินอยู่ในสภาพพร้อมขาย

2. การให้บริการในด้านการปรับปรุงทรัพย์สิน

3. การประสานงานในด้านการขอสินเชื่อจากสถาบันการเงินให้แก่ผู้ซื้อทรัพย์สิน

4. การรับเป็นตัวแทนนายหน้าขายทรัพย์สินรอการขายของสถาบันการเงินต่างๆ

ปัจจุบัน PST ได้เพิ่มบทบาทในการดำเนินธุรกิจอสังหาริมทรัพย์
โดยรับบริหารและจัดการอสังหาริมทรัพย์อย่างมีประสิทธิภาพทั้งด้านการพัฒนาโครงการอย่างต่อเนื่อง
การดูแลบำรุงรักษาทรัพย์สิน การตลาดและการขาย เพื่อเพิ่มมูลค่าของอสังหาริมทรัพย์ที่รับบริหาร
ผลงานโครงการที่บริษัทรับบริหารโครงการและบริหารชุมชน ได้แก่ โครงการบ้านสวนพุทธมณฑล
สาย 1, โครงการบ้านสวนริมหาดชะอำ, อาคารกลาสเฮ้าส์ บิ้วดิ้ง (สุขุมวิท), อาคารกลาสเฮ้าส์
รัชดา และอาคารเอ็ม บี เค ทาวเวอร์

กลุ่มลูกค้าของธุรกิจรับบริหารทรัพย์สิน

ลูกค้าหลัก ส่วนใหญ่เป็นลูกค้าของสถาบันการเงินต่าง ๆ

กลุ่มลูกค้าเป้าหมาย แบ่งออก ดังนี้

1. กลุ่มลูกค้าทั่วไปที่ซื้อทรัพย์สินเพื่อเป็นที่อยู่อาศัย หรือเพื่อใช้ประโยชน์ในทรัพย์สินเอง

2. กลุ่มนักลงทุนรายย่อยที่ซื้อทรัพย์สินเพื่อการลงทุนหารายได้จากการเช่า

3. กลุ่มนักลงทุนรายย่อยที่ซื้อทรัพย์สินเพื่อปรับปรุงซ่อมแซม และทำการขายต่อ

4. กลุ่มนักลงทุนรายใหญ่ที่ซื้อทรัพย์สินเพื่อพัฒนาอสังหาริมทรัพย์

5. กลุ่มลูกหนี้เดิมที่มีสิทธิซื้อคืนทรัพย์สิน

(2) การตลาดและภาวะการแข่งขัน

1 ช่องทางการจำหน่ายของธุรกิจรับบริหารทรัพย์สิน

PST ได้กำหนดช่องทางการจำหน่ายของธุรกิจรับบริหารทรัพย์สิน ดังต่อไปนี้

1. ขายโดยทีมงานขายทรัพย์สินของ PST

2. ขายโดยการนำทรัพย์สินออกประมูล

3. ขายโดยผ่านสื่อต่างๆ เช่น นิตยสารสิ่งพิมพ์ เว็บไซต์ของ PST โบรชัวส์ หรือ Leaflet

4. ขายผ่านบริษัทตัวแทนนายหน้าอสังหาริมทรัพย์

5. ขายในลักษณะเป็น portfolio ให้กับนักลงทุน

  6. การร่วมมือกับสถาบันการเงิน ธนาคารโดยออกบูธ
  เพื่อประชาสัมพันธ์การขายและการให้ข้อมูลทรัพย์สินให้กับผู้สนใจซื้อบ้านใหม่ และบ้านมือสอง

  2 สภาพการแข่งขันของธุรกิจรับบริหารทรัพย์สิน

PST มีการดำเนินงานบริหารที่มีศักยภาพในการแข่งขันเมื่อเทียบกับคู่แข่ง เนื่องจาก PST
มีการบำรุงดูแลรักษาทรัพย์สินให้อยู่ในสภาพที่ดี
และให้บริการครอบคลุมถึงการเจรจากับผู้บุกรุกในทรัพย์สินรอการขายของสถาบันการเงิน
ซึ่งเป็นปัญหาใหญ่ของสถาบันการเงิน

ส่วนธุรกิจรับบริหารการขายโครงการนั้น PST ได้เริ่มดำเนินการเมื่อปี 2549 สำหรับธุรกิจนี้ PST
มีคู่แข่งขันเป็นจำนวนมาก อย่างไรก็ตาม PST มีการวางแผนกำหนดกลยุทธ์ที่ดี
ซึ่งคาดว่าธุรกิจนี้จะสามารถทำรายได้ให้กับ PST เป็นอย่างดี

3 แนวโน้มภาวะอุตสาหกรรมและสภาพการแข่งขันในอนาคตของธุรกิจรับบริหารทรัพย์สิน

  คาดว่าแนวโน้มธุรกิจบ้านมือสองน่าจะขยายตัวในอัตราที่สูงกว่าปีที่ผ่านมา เนื่องจาก

  1. ต้นทุนของราคาบ้านใหม่ยังคงมีราคาสูง เนื่องจากต้นทุนการก่อสร้างที่สูงขึ้น

  2. มีการปรับราคาการประเมินที่ดิน

จากเหตุผลดังกล่าวข้างต้นจะทำให้สภาพแข่งขันยังคงอยู่ในระดับสูง โดยทั้งสถาบันการเงินต่างๆ
และบริษัทนายหน้าเอกชนจะต้องปรับปรุงกลยุทธ์ทางการตลาด ตลอดจนคุณภาพในการบริการให้ดีขึ้น
และการจัดทำกิจกรรมส่งเสริมการขายต่าง ๆ อย่างต่อเนื่องเพื่อสนับสนุนให้เกิดยอดขาย

3) ธุรกิจรับบริหารอาคารและชุมชน

(1) ลักษณะผลิตภัณฑ์หรือบริการ

ดำเนินธุรกิจโดย PST ให้บริการรับบริหารอาคารสำนักงาน โดยมีขอบเขตการให้บริการ ดังนี้

  1. จัดหาผู้เช่าพื้นที่ในอัตราค่าเช่าตามราคาตลาด

  2. จัดการบริหารสภาพแวดล้อมของอาคารให้อยู่ในสภาพที่ดีและสวยงาม

  3. ดูแลทรัพย์สินส่วนกลางให้มีประสิทธิภาพ
  โดยเฉพาะงานบำรุงรักษาระบบวิศวกรรมของอาคารอันเป็นหัวใจหลักของอาคารสูง
  ซึ่งมีความเกี่ยวพันกับความปลอดภัยในชีวิตและทรัพย์สิน

นอกจากงานบริหารอาคารสำนักงานแล้ว PST
ยังมีการให้บริการงานบริหารหมู่บ้านหรือชุมชนรวมถึงอาคารชุดพักอาศัยเพื่อสนับสนุนงานพัฒนาโครงการที่พักอาศัยเพื่อขาย
ซึ่งเป็นธุรกิจหลักธุรกิจหนึ่งของบริษัท ทำให้ PST
มีการดำเนินธุรกิจอสังหาริมทรัพย์ที่ครบวงจรอีกรูปแบบหนึ่ง

งานบริหารหมู่บ้านหรือชุมชนนั้น จะเป็นการบริหารดูแล และจัดการเกี่ยวกับเรื่องต่างๆ ดังนี้

  1. ทรัพย์สินส่วนกลาง

  2. สาธารณูปโภคส่วนกลางของโครงการ

  3. งานบริหารสโมสรหมู่บ้านให้อยู่ในสภาพดี และสวยงาม

  4. การจัดกิจกรรมสันทนาการต่างๆ ที่เสริมสร้างวัฒนธรรมประเพณีอันดีงามของไทย
  เพื่อเป็นการสร้างสัมพันธ์อันดีระหว่างผู้พักอาศัยด้วยกันเอง
  รวมถึงความสัมพันธ์ระหว่างผู้พักอาศัยกับ PST

  5. จัดตั้งทีม Plan Homecare Services เพื่อให้บริการด้านการตรวจสอบ บำรุงรักษา
  และซ่อมแซม ให้บริการงานไฟฟ้า ประปา ท่ออุดตัน เครื่องปรับอากาศ และอื่นๆ

กลุ่มลูกค้าของธุรกิจรับบริหารอาคารและชุมชน

ลูกค้าหลัก อาคารส่วนใหญ่ที่ PST รับบริหารอยู่นั้นเป็นทรัพย์สินของสถาบันการเงินต่างๆ ได้แก่
ทรัพย์สินของธนาคาร บริษัทประกันชีวิต และบริษัทเงินทุน เป็นต้น

  ลูกค้าเป้าหมาย แบ่งออกได้ดังนี้

  1. โครงการอสังหาริมทรัพย์ที่ PST และบริษัทในกลุ่ม PST ได้พัฒนา เช่น อาคารสำนักงาน
  อาคารชุดพักอาศัย และหมู่บ้านจัดสรร เป็นต้น

  2. โครงการพัฒนาอสังหาริมทรัพย์ขนาดกลาง และขนาดใหญ่ที่เกิดขึ้นใหม่
  หรือโครงการที่ต้องการทีมงานบริหารมืออาชีพ

(2) การตลาดและภาวะการแข่งขัน

  1 ช่องทางการจำหน่ายของธุรกิจรับบริหารอาคารและชุมชน

PST ได้กำหนดช่องทางการจำหน่ายในการรับบริหารอาคารสำนักงานและบริหารชุมชน
โดยผ่านช่องทางการขายตรง และสื่ออินเตอร์เน็ต

  2 สภาพการแข่งขันของธุรกิจรับบริหารอาคารและชุมชน

สำหรับธุรกิจบริหารอาคารสำนักงาน มีการแข่งขันไม่รุนแรง
เนื่องจากมีผู้ประกอบการที่มีชื่อเสียงในธุรกิจไม่มากนัก
อีกทั้งตลาดอาคารสำนักงานให้เช่าในปัจจุบันมีอยู่จำกัด
และการขยายตัวในตลาดดังกล่าวต้องใช้ระยะเวลานานพอสมควร

ส่วนด้านธุรกิจบริหารชุมชนนั้น ในช่วง 2-3 ปีที่ผ่านมา
ธุรกิจบริหารชุมชนได้รับผลกระทบจากการขยายตัวของธุรกิจอสังหาริมทรัพย์ซึ่งขยายตัวตามภาวะเศรษฐกิจ
โดยกลยุทธ์การตลาดที่สำคัญที่บริษัทบริหารจัดการอสังหาริมทรัพย์นำมาใช้เพื่อจูงใจกลุ่มเป้าหมาย
ได้แก่ ราคาที่เหมาะสม และการจัดบริการเสริมต่างๆ อย่างไรก็ตาม
บริษัทที่รับบริหารชุมชนที่มีคุณภาพในปัจจุบันยังมีอยู่น้อยรายจึงทำให้สภาพการแข่งขันของธุรกิจบริหารชุมชน
ปัจจุบันยังถือว่าไม่รุนแรงนัก นอกจากนี้
การดำเนินธุรกิจรับบริหารอาคารสำนักงานและบริหารชุมชนของ PST
มีศักยภาพในการแข่งขันในตลาดเป็นอย่างดี
แต่ยังคงต้องสร้างการยอมรับในตราสินค้ากับกลุ่มลูกค้าใหม่ (Brand Awareness and Brand
Reputation) เนื่องจาก PST เป็นบริษัทที่เพิ่งเริ่มดำเนินธุรกิจนี้อย่างจริงจัง

3 แนวโน้มภาวะอุตสาหกรรมและสภาพการแข่งขันในอนาคตของธุรกิจรับบริหารอาคารและชุมชน

แนวโน้มธุรกิจรับบริหารอาคารและชุมชนมีการแข่งขันที่สูง
เพราะนอกจากโครงการที่อยู่อาศัยที่เกิดขึ้นใหม่จะมีการบริหารโครงการในรูปของนิติบุคคลแล้ว
หมู่บ้านจัดสรรในอดีตที่ไม่ได้จดทะเบียนเป็นนิติบุคคลหมู่บ้านจัดสรร
ก็มีแนวโน้มที่จะจดทะเบียนเป็นนิติบุคคลหมู่บ้านจัดสรรมากขึ้น ทั้งนี้เนื่องจาก
ลูกค้าที่ต้องการเป็นเจ้าของบ้านแต่ละรายมีความต้องการบ้านพักอาศัยในสภาพแวดล้อมที่ดีขึ้น
จึงมีความจำเป็นต้องใช้ทีมบริหารมืออาชีพมากขึ้นเรื่อย ๆ

อย่างไรก็ตาม การแข่งขันที่เกิดขึ้นจะไม่เป็นการแข่งขันกันที่ราคาโดยตรง
แต่จะแข่งขันกันที่คุณภาพการบริหารและการสนองตอบความต้องการของลูกค้าเป็นสำคัญ ซึ่งคาดว่า
PST จะไม่ได้รับผลกระทบดังกล่าวมากนัก

4) ธุรกิจให้คำปรึกษาและประเมินมูลค่าทรัพย์สิน

(1) ลักษณะผลิตภัณฑ์หรือบริการ

ดำเนินธุรกิจโดย บริษัท แปลน แอพไพรซัล จำกัด (“PAS”) มีการให้บริการในรูปแบบต่างๆ ดังนี้

1. การประเมินราคาทรัพย์สินเพื่อที่อยู่อาศัยสำหรับโครงการ

2. การประเมินราคาทรัพย์สินทั่วไป เช่น บ้าน อพาร์ทเมนท์ โรงแรม

3. การให้คำปรึกษาด้านมูลค่า และการใช้ประโยชน์ภายใต้ข้อจำกัดทางกฎหมาย

4. การวิเคราะห์และศึกษาความเป็นไปได้ของการพัฒนาโครงการ

5. การให้ความเห็นเรื่องการบริหารทรัพย์สินรอการขาย

กลุ่มลูกค้าของธุรกิจให้คำปรึกษาและประเมินมูลค่าทรัพย์สิน

1. กลุ่มลูกค้าสถาบันการเงิน

2. กลุ่มผู้ประกอบการ หรือนักพัฒนาอสังหาริมทรัพย์

3. กลุ่มลูกค้าทั่วไป

(2) การตลาดและภาวะการแข่งขัน

1 ช่องทางการจำหน่ายของธุรกิจให้คำปรึกษาและประเมินมูลค่าทรัพย์สิน

PAS แบ่งช่องทางการจำหน่ายในธุรกิจให้คำปรึกษาและประเมินมูลค่าทรัพย์สิน เป็นดังนี้

1.  กลุ่มลูกค้าสถาบันการเงิน ใช้วิธีเสนอการบริการโดยตรงผ่านฝ่ายประเมินราคา
    หรือสำนักหลักประกันของทางสถาบันการเงินต่างๆ

2.  กลุ่มผู้ประกอบการ หรือนักพัฒนาอสังหาริมทรัพย์ ใช้ช่องทางผ่านทางเว็บไซต์
    และการส่งจดหมายแนะนำตัว

2
สภาพการแข่งขันและแนวโน้มภาวะอุตสาหกรรมในอนาคตของธุรกิจให้คำปรึกษาและประเมินมูลค่าทรัพย์สิน

ธุรกิจประเมินมูลค่าทรัพย์สินเป็นธุรกิจที่มีลักษณะผันแปรไปในทิศทางเดียวกับสภาวะเศรษฐกิจ
โดยในส่วนของธนาคารมีแนวโน้มที่จะเร่งขยายตัวด้านสินเชื่อ ทั้งสินเชื่อด้านที่อยู่อาศัย
และสินเชื่อด้านธุรกิจขนาดกลางและขนาดย่อม
ซึ่งน่าจะส่งผลไปถึงตลาดของธุรกิจให้บริการประเมินมูลค่าทรัพย์สินให้มีการขยายตัวขึ้นในอนาคต
นอกจากนั้น
หน่วยงานของทางราชการยังมีมาตรการที่มุ่งเน้นความโปร่งใสในการพิจารณาประเมินมูลค่าทรัพย์สินโดยส่งเสริมให้ธุรกิจอสังหาริมทรัพย์มีการใช้ผู้ประเมินอิสระตามมาตรฐานวิชาชีพ
สิ่งเหล่านี้น่าจะทำให้ธุรกิจการประเมินมูลค่าทรัพย์สินโดยรวมของประเทศเติบโตมากยิ่งขึ้นซึ่งเป็นผลดีต่อธุรกิจของ
PAS

(3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของธุรกิจพัฒนาอสังหาริมทรัพย์

การดำเนินการเพื่อลดผลกระทบเกี่ยวกับสิ่งแวดล้อมของธุรกิจอสังหาริมทรัพย์มุ่งเน้นไปที่การดำเนินธุรกิจพัฒนาที่ดินเพื่อขายของ
PST ซึ่งจะต้องดำเนินการเพื่อลดผลกระทบเกี่ยวกับสิ่งแวดล้อมทุกโครงการ ทั้งนี้
เนื่องจากเป็นบทบังคับโดยสำนักวิเคราะห์ผลกระทบสิ่งแวดล้อม
สำนักงานนโยบายและแผนทรัพยากรธรรมชาติและสิ่งแวดล้อม (Environmental Impact
Evaluation Bureau) โดยการดำเนินการจัดทำโครงการบ้านจัดสรรเพื่อขายแต่ละโครงการ
PST จะต้องจัดทำรายงานการวิเคราะห์ผลกระทบสิ่งแวดล้อม (Environmental Impact
Assessment, EIA) ก่อนการก่อสร้างโครงการแต่ละโครงการทุกครั้ง

ส่วนทรัพย์สินรอการขายหรือการบริหารโครงการอาคารอื่นๆ PST
ก็ได้ปฏิบัติตามมาตรฐานของอาคารนั้นๆ อย่างต่อเนื่อง

5. ธุรกิจข้าว

ดำเนินธุรกิจโดย บริษัท ปทุมไรซมิล แอนด์ แกรนารี จำกัด (มหาชน) (“PRG”)
และบริษัทย่อยของ PRG ประกอบธุรกิจเกี่ยวกับการผลิต และจำหน่ายข้าวสารทั้งภายในประเทศ
และเพื่อการส่งออก โดยมีผลิตภัณฑ์ และการจัดจำหน่าย ดังนี้

(1) ลักษณะผลิตภัณฑ์หรือบริการ

ผลิตภัณฑ์หลัก

ข้าวสารบรรจุถุงพลาสติกขนาด 2 กิโลกรัม, 5 กิโลกรัม, 15 กิโลกรัม, 48 กิโลกรัม และ 49
กิโลกรัม ภายใต้เครื่องหมายการค้า “ข้าวมาบุญครอง” “มาบุญครอง พลัส” และ
“ข้าวจัสมินโกลด์” โดยเฉพาะข้าวถุงยี่ห้อ “มาบุญครอง” ซึ่งมียอดขายประมาณร้อยละ 55
ของรายได้ทั้งหมด ประกอบไปด้วย

 ข้าวหอมมะลิ 10% ที่มีข้าวหอมมะลิเต็มเมล็ด 90% และข้าวหอมมะลิหัก 10% ขนาดบรรจุ 5,
15, 48 และ 49 กิโลกรัม

 ข้าวหอมทิพย์ เป็นข้าวหอมมะลิ 100% จำนวน 70% กับข้าวขาว 100% จำนวน 30% ขนาดบรรจุ
ข้าวหอมทิพย์ (เหลือง) 5 กิโลกรัม, ข้าวหอมทิพย์ (ชมพู) 5 กิโลกรัม และข้าวหอมทิพย์
(กระสอบส้ม) ขนาด 15, 48 และ 49 กิโลกรัม

 ข้าวหอมปทุม 100% เป็นข้าวหอมที่พัฒนาสายพันธุ์จากข้าวหอมมะลิ ขนาดบรรจุ ข้าวหอมปทุม
(ส้ม) 5 กิโลกรัม และข้าวหอมปทุม (เขียว) 5 กิโลกรัม

-   ข้าวขาว 100% (ฟ้า) ขนาด 5 กิโลกรัม และข้าวรวงแก้ว (น้ำเงิน) ขนาด 5 กิโลกรัม

 ข้าวเสาไห้ 100% เป็นข้าวเสาไห้ 100% (กระสอบน้ำเงิน) ขนาดบรรจุ 15, 48 และ 49
กิโลกรัม

-   ข้าวขาว 15% (น้ำตาล) ขนาด 5 กิโลกรัม และข้าวรวงทิพย์ (ม่วง) ขนาด 5 กิโลกรัม

-   ข้าวหอมมะลิ 100% จัสมินโกลด์ เป็นข้าวหอมมะลิคุณภาพดีพิเศษบรรจุในถุงสูญญากาศ
    ขนาดบรรจุ 2 กิโลกรัม

-   ข้าวกล้องหอมนพคุณ เป็นข้าวกล้องหอมมะลิ 100% บรรจุในถุงสูญญากาศ ขนาดบรรจุ 2
    กิโลกรัม

 ข้าวมาบุญครองพลัส เป็นข้าวหอมมะลิไทยโดยเพิ่มคุณค่าจากผัก และธัญพืช
ปราศจากสารปรุงแต่เพื่อสุขภาพ โดยมี 4 ชนิด ดังนี้

1.  ข้าวธัญพืช ประกอบด้วย เมล็ดทานตะวัน งาดำ และฟักทอง ขนาดบรรจุ 450 กรัม

2.  ข้าวกระเทียมเห็ดหอม ประกอบด้วย กระเทียม เห็ดหอม และแครอท ขนาดบรรจุ 450 กรัม

3.  ข้าวห้าสี ประกอบด้วย ข้าวโพด แครอท เผือก และถั่วลันเตา ขนาดบรรจุ 450 กรัม

4.  ข้าวกล้องงอก นูทรา กาบาไรซ์ เป็นข้าวกล้องหอมมะลิ 100%
    ผ่านกระบวนการทางธรรมชาติเพื่อให้ได้สารอาหารมากขึ้น ทั้งใยอาหาร วิตามิน แมกนีเซียม
    และสารต้านอนุมูลอิสระ ได้แก่ สารกาบา ที่ให้ปริมาณสูงมากกว่าข้าวกล้องปกติ 30 เท่า
    ซึ่งมีประโยชน์ต่อร่างกาย ช่วยป้องกันการเกิดโรค อาทิ โรคมะเร็ง เบาหวาน อัลไซเมอร์
    ลดการตึงเครียด รู้สึกผ่อนคลาย ขนาดบรรจุ 450 กรัม

 ข้าวหอมมะลิ 100% (ถุงแดง) เป็นข้าวหอมมะลิ 100% ข้าวใหม่ต้นฤดู
เป็นข้าวที่ได้รับโล่รางวัลการผลิตข้าวสารหอมมะลิ บรรจุถุงที่มีคุณภาพสม่ำเสมอ ต่อเนื่องกัน 5 ปี
จึงทำให้ PRG ได้รับการรับรองคุณภาพมาตรฐานดีพิเศษ (รูปพนมมือติดดาว เป็นรายแรก
และรายเดียว จากกรมการค้าภายใน กระทรวงพาณิชย์ จึงมั่นใจได้ว่าข้าวหอมมะลิมาบุญครองทุกถุง
มีคุณภาพมาตรฐานสม่ำเสมอ) ขนาดบรรจุ 5, 15 กิโลกรัม

 ข้าวหอมมะลิ 100% (ถุงเขียว) เป็นข้าวหอมมะลิเก่า 100% ขนาดบรรจุ 5, 15, 45 และ 49
กิโลกรัม

 ข้าวหอมมะลิ 5% ที่มีข้าวหอมมะลิเต็มเมล็ด 95% และข้าวหอมมะลิหัก 5% ขนาดบรรจุ 5
กิโลกรัม

ผลิตภัณฑ์พลอยได้

ปลายข้าว มาจากเมล็ดข้าวหักที่เกิดจากการปรับปรุงคุณภาพข้าว
ส่วนใหญ่จะผสมสำหรับข้าวสารส่งออก เพื่อนำไปผสมให้ได้คุณภาพข้าวตามที่ต้องการ
นอกจากนี้ปลายข้าวที่เป็นประเภทปลายเล็ก จะขายให้กับผู้ผลิตอาหารสัตว์ เพื่อนำไปทำอาหารสัตว์

บริษัทย่อยของ PRG

บริษัท พีอาร์จี พืชผล จำกัด (“PRG-G”) (ถือหุ้นโดย PRG 99.99%)

PRG-G ดำเนินกิจการด้านไซโล และโกดัง เพื่อเก็บสินค้าเกษตร ทั้งนี้จะได้ให้บริการแก่ PRG
และบริษัทอื่นๆ ทั่วไป โดยให้เช่าสิ่งปลูกสร้าง และทรัพย์สินทุกประเภท
ซึ่งตั้งอยู่ในบริเวณใกล้เคียงกับสถานที่ตั้ง PRG เช่น ที่ดิน ไซโล คลังสินค้า ด่านชั่ง และท่าเรือ
PRG-G ให้บริการโดยให้ทำสัญญาเช่าเป็นปีต่อปี และกำหนดอัตราค่าบริการตามปริมาณการเก็บรักษา

บริษัท อินโนฟู้ด (ไทยแลนด์) จำกัด (“INF”) (ถือหุ้นโดย PRG 37.50%)

INF ดำเนินธุรกิจผลิต และจำหน่ายข้าวเพื่อสุขภาพ ซึ่งปัจจุบันได้ผลิต
และจัดจำหน่ายข้าวกล้องงอกหอมมะลิเสริมสุขภาพกาบาไรซ์ (NutraGABA Rice)
และผลิตภัณฑ์อาหารเสริมน้ำมันรำข้าว และจมูกข้าวหอมมะลิอินทรีย์ชนิดบรรจุแคปซูล
ภายใต้เครื่องหมายการค้า “มาบุญครอง พลัส” และข้าวเพื่อสุขภาพอื่น ๆ เช่น ข้าวไรซเบอร์รี่
ข้าวสี่สี เป็นต้น

นอกจากนี้ INF ยังอยู่ในระหว่างการผลิต และจำหน่ายสินค้าที่เกี่ยวข้องกับข้าวกล้องงอกหอมมะลิ
โดยแปรรูปเป็นแบบผงชงดื่ม และแบบพร้อมดื่ม ซุป และโจ๊ก
ซึ่งคาดว่าจะสามารถจัดจำหน่ายได้เร็วๆ นี้

บริษัท ราชสีมาไรซ์ จำกัด (“RSR”) (ถือหุ้นโดย PRG-G 99.99%)

RSR เปิดดำเนินการเมื่อวันที่ 2 มิถุนายน 2540
โดยได้รับอนุมัติจากสำนักงานคณะกรรมการส่งเสริมการลงทุน
เพื่อรับโอนกิจการคัดคุณภาพข้าวสารจาก PRG เป็นผู้ผลิต และจำหน่ายข้าวสารบรรจุถุงขนาด 2
กิโลกรัม และ 5 กิโลกรัม เพื่อตลาดภายในประเทศ ภายใต้เครื่องหมายการค้า “ข้าวมาบุญครอง”

RSR ได้ขอยกเลิกการส่งเสริมการลงทุน โดยได้รับการอนุมัติเมื่อวันที่ 24 กุมภาพันธ์ 2549
และได้ให้โรงงานผลิตข้าวถุงอื่นเช่าเป็นระยะเวลา 1 ปี แต่ปัจจุบัน RSR ได้ให้ PRG
เป็นผู้เช่าและดำเนินการคัดและปรับปรุงคุณภาพข้าวสาร เพื่อบรรจุถุงสำหรับตลาดทั้งภายในประเทศ
และต่างประเทศ

บริษัท สีมาแพค จำกัด (“SMP”) (ถือหุ้นโดย PRG-G 49.99%)

SMP ได้รับอนุมัติจากสำนักงานคณะกรรมการส่งเสริมการลงทุน เมื่อวันที่ 27 สิงหาคม 2540
มีมติอนุมัติให้การส่งเสริมในประเภท 6.12 การผลิตผลิตภัณฑ์พลาสติก หรือเคลือบด้วยพลาสติก
และเมื่อวันที่ 22 พฤศจิกายน 2549 SMP
ได้รับอนุมัติจากสำนักงานคณะกรรมการส่งเสริมการลงทุนมีมติให้การส่งเสริมการลงทุนในกิจการ
ผลิตสิ่งพิมพ์จากฟิล์มพลาสติกประเภท 6.14 กิจการผลิตสิ่งพิมพ์ SMP
เป็นผู้ผลิตและจำหน่ายถุงข้าวสาร และถุงขี้เถ้าแกลบให้แก่กลุ่มบริษัท ปทุมไรซมิล แอนด์ แกรนารี
จำกัด (มหาชน)

SMP ได้มีการพัฒนาทางด้านธุรกิจบรรจุภัณฑ์ โดยมีการลงทุนซื้อเครื่องพิมพ์กราเวียร์ชนิด 8 สี
เครื่องทำซอง และเครื่องกรอและตัด
เพื่อรองรับการผลิตตามความหลากหลายของบรรจุภัณฑ์ในตลาดที่ลูกค้าต้องการ

ลักษณะลูกค้าและกลุ่มลูกค้าเป้าหมายของธุรกิจข้าว

ส่วนใหญ่แล้วลูกค้าที่มีการติดต่อซื้อขายกับ PRG นั้น จะมีความสัมพันธ์ที่ดีกันมานาน
และลูกค้าที่จำหน่ายข้าวสารทั้งภายใน และภายนอกประเทศ ก็มีความเชื่อมั่นในผลิตภัณฑ์ข้าวสารของ
PRG ทำให้เมื่อนำผลิตภัณฑ์ไปขายต่อผู้บริโภคก็สามารถขายได้คล่องกว่าผลิตภัณฑ์จากบริษัทอื่น ๆ
และเมื่อถึงคราวที่ผู้บริโภคมีความนิยมต่อตัวผลิตภัณฑ์เปลี่ยนแปลงไป เช่น
มีความต้องการประเภทข้าวสารที่เปลี่ยนแปลงไป หรือลักษณะการบรรจุ
ลูกค้าก็จะนำข้อมูลเหล่านี้มาแจ้งกับ PRG เพื่อ PRG จะได้ตอบสนองความต้องการของผู้บริโภค

ในช่วงสามปีที่ผ่านมา มีการขายให้แก่ลูกค้ารายใหญ่ 10 รายแรก คิดเป็นร้อยละ 35
ของยอดขายทั้งหมด และไม่มีรายใดรายหนึ่งมียอดขายเกินร้อยละ 30 ของยอดขายเป็นเวลา 3
ปีติดต่อกัน

  (2) การตลาดและภาวะการแข่งขัน

1 การจำหน่ายและช่องทางการจำหน่ายของธุรกิจข้าว

1.  การจัดหน่ายภายในประเทศ : บริษัทได้จำหน่ายข้าวสารบรรจุถุงภายใต้เครื่องหมายการค้า
    “ข้าวมาบุญครอง” และ “ข้าวมาบุญครอง พลัส” ในเขตกรุงเทพฯ และปริมณฑล
    ประมาณร้อยละ 75 ของการจำหน่ายข้าวสารในประเทศทั้งหมด ส่วนที่เหลือเป็นอีกร้อยละ 25
    เป็นการจำหน่ายในพื้นที่อื่นๆ ทั่วประเทศ บริษัทฯ ได้แบ่งช่องทางการจำหน่ายเป็น 3 ประเภท
    คือ

1 ร้านค้าขายส่ง : บริษัทฯ มียอดจำหน่ายร้อยละ 45 ของยอดจำหน่ายข้าวสารในประเทศทั้งหมด
ซึ่งแต่ละร้านค้าส่งจะมีลูกค้าหรือร้านค้าปลีกอีกประมาณ 50-100 ราย
ร้านค้าส่งส่วนใหญ่จะเป็นร้านค้าที่มีความสัมพันธ์ทางด้านการค้ากับบริษัทฯ เป็นเวลายาวนาน
แผนการในอนาคต บริษัทฯ
จะพยายามเพิ่มร้านค้าส่งให้มากขึ้นเพื่อเป็นการกระจายข้าวถุงของบริษัทฯ
ไปยังผู้บริโภคได้อย่างทั่วถึงทุกพื้นที่

2 เครือข่ายค้าปลีกและค้าส่งสมัยใหม่ เครือข่ายซุปเปอร์มาร์เก็ต และสหกรณ์ : บริษัทฯ
มียอดจำหน่ายร้อยละ 45 ของการจำหน่ายข้าวสารในประเทศทั้งหมด
โดยปัจจุบันพฤติกรรมของผู้บริโภคเปลี่ยนเป็นใช้บริการในเครือข่ายร้านค้าปลีก
ค้าส่งสมัยใหม่และซุปเปอร์มาร์เก็ตมากขึ้น เนื่องจากมีความสะดวกและมีสาขาที่เพิ่มมากขึ้นทุกวัน
บริษัทฯ มีแผนการขยายตลาดไปตามสาขาต่าง ๆ ที่เพิ่มขึ้นของเครือข่ายต่างๆ
ทุกเครือข่ายทั่วประเทศ

3 การขายตรง : บริษัทฯ มียอดจำหน่ายร้อยละ 10 ของการจำหน่ายข้าวสารในประเทศทั้งหมด
โดยจำหน่ายสำหรับร้านอาหารเครือข่าย โรงงานอุตสาหกรรม โรงแรม โรงพยาบาล เป็นต้น

2.  การวางจำหน่ายเพื่อการส่งออก : บริษัทฯ ส่งออกข้าวหอมมะลิเป็นส่วนใหญ่
    แต่ในปีที่ผ่านมาได้มีการเพิ่มตลาดข้าวขาว และข้าวนึ่ง ซึ่งยอดส่งออกมีแนวโน้มที่จะสูงขึ้นทุกปี
    ในปีนี้บริษัทจะหันมาเน้นการส่งออกต่างประเทศให้เพิ่มมากขึ้น
    โดยในปีนี้มียอดการส่งออกผลิตภัณฑ์ข้าวสารเป็นร้อยละ 40
    ของการจำหน่ายผลิตภัณฑ์ข้าวสารทั้งหมด

  2 สภาพทางการตลาดของธุรกิจข้าว

ปี 2554 ที่ผ่านมา ภายหลังจากที่รัฐบาลพรรคเพื่อไทย ได้เริ่มดำเนินโครงการรับจำนำข้าว
ตั้งแต่เดือนตุลาคม เพื่อยกระดับราคา ปรากฏว่าราคาของสินค้าข้าวในตลาดโลก
กลับไม่ได้เป็นไปในทิศทางที่รัฐบาลต้องการ
สืบเนื่องจากได้มีการกลับมาส่งออกข้าวของประเทศอินเดีย เป็นเหตุให้ประเทศเวียดนาม
และไทยได้รับผลกระทบอย่างมาก เนื่องจากราคาส่งออกของประเทศอินเดียที่ได้กำหนดไว้นั้น
ต่ำกว่าราคาข้าวที่รัฐบาลไทยประกาศรับจำนำอย่างมีนัยสำคัญ ดังนั้น
ประเทศเวียดนามได้มีการปรับลดราคาส่งออก เพื่อแข่งขันกับประเทศอินเดีย
แต่นโยบายรัฐบาลไทยยังเป็นเหมือนเดิม ทำให้ยอดการส่งออกของไทยลดต่ำลงมากกว่า 50 %
ตั้งแต่เดือนพฤศจิกายน จนกระทั่งปัจจุบันยังไม่มีแนวโน้มว่าจะดีขึ้น
เพราะรัฐบาลยังไม่มีมาตรการด้านส่งเสริมการตลาดอย่างเป็นรูปธรรม
แต่พยายามใช้ปัจจัยทางจิตวิทยาว่าไทยเป็นผู้ส่งออกอันดับหนึ่งของโลก
และมีอิทธิพลในการกำหนดราคา ทั้งนี้หากไม่ส่งออกราคาข้าวก็น่าจะปรับตัวสูงขึ้น
เพราะต่างประเทศมีความต้องการสูง
ประเทศไทยจึงไม่จำเป็นต้องขายในช่วงเวลาที่ประเทศคู่แข่งจำเป็นต้องขาย
ควรรอให้ประเทศคู่แข่งขายหมดก่อน ไทยก็จะขายข้าวได้ในราคาสูงตามที่ต้องการ
แต่ความสำคัญของประเทศไทยนั้นด้อยลงตามลำดับ ตั้งแต่ประเทศไทยส่งออกข้าวในปริมาณที่ลดลง
ผนวกกับการพัฒนาการปลูกข้าวของทุกประเทศได้มีการพัฒนาศักยภาพในการปลูกข้าวให้สามารถหมุนเวียนได้ตลอดทั้งปี
เพราะฉะนั้นโอกาสที่ประเทศไทยจะขายข้าวได้ในราคาสูงก็อาจลดลงได้เรื่อยๆ ในอนาคต
ปัจจัยที่น่าจะมีผลกระทบอีกหนึ่งปัจจัย คือ
การระบายข้าวจากคลังสินค้าที่รัฐบาลเป็นเจ้าของเนื่องจากยังไม่มีความชัดเจนถึงวิธีการระบายข้าว
รวมถึงราคาที่จะระบายข้าว

3 ศักยภาพในการแข่งขันของธุรกิจข้าว

PRG มีขบวนการผลิต และปรับปรุงข้าวสารบรรจุถุงที่ได้มาตรฐานคุณภาพ
และมีเทคโนโลยีที่ทันสมัยตั้งแต่การปรับปรุงคุณภาพข้าวสารจนกระทั่งการบรรจุลงถุงขนาดต่างๆ
และยังมีบริษัทย่อยในการผลิตบรรจุภัณฑ์ด้วยตนเอง ดังนั้น ต้นทุนการผลิตต่อรายได้รวมของ PRG
จึงค่อนข้างคงที่ในระดับที่สามารถแข่งขันได้ดีในธุรกิจ ซึ่ง PRG
ยังถือว่าเป็นข้อได้เปรียบของต่อคู่แข่งรายอื่นๆ

แต่เนื่องจากในปี 2553 ราคาข้าวเปลือกมีความผันผวน
และสวนทางกับราคาข้าวสารวัตถุดิบในตลาด เป็นเหตุให้ราคาข้าวสารวัตถุดิบชนิดข้าวขาวของ PRG
มีต้นทุนไม่ได้เปรียบเท่าที่ควร เหมือนที่ผ่านมา

อย่างไรก็ตาม ผู้บริโภคคงมีความนิยมที่จะซื้อข้าวสารบรรจุถุง ตรา “ข้าวมาบุญครอง” ของ PRG
เพิ่มขึ้น เนื่องจากสินค้าข้าวบรรจุถุงของ PRG นอกจากจะมีคุณภาพที่สม่ำเสมอ
และมีความสะอาดกว่าข้าวสารบรรจุถุง และกระสอบของคู่แข่งแล้ว
ผู้บริโภคยังมั่นใจได้ว่าจะได้สินค้าชนิด และประเภทตรงตามที่ได้ระบุไว้ที่หน้าถุง
และประกอบกับผู้บริโภคได้ให้ความเชื่อถือ PRG
ที่เป็นผู้ผลิตข้าวสารบรรจุถุงรายแรกที่บุกเบิกตลาดมาตั้งแต่ปี 2527
จนมีชื่อเสียงเป็นที่ติดปากของผู้บริโภค อีกทั้ง PRG
ยังเป็นบริษัทที่ได้รับการรับรองมาตรฐานดีพิเศษของข้าวสารหอมมะลิบรรจุถุงจากกรมการค้าภายใน
กระทรวงพาณิชย์ พร้อมทั้งยังได้รับรางวัลตราสินค้าที่ผู้บริโภคให้ความเชื่อมั่นประจำปี 2010
(Trusted Brand) จากนิตยสาร Reader’s Digest
ที่ได้สำรวจความนิยมจากผู้บริโภคทั่วประเทศ

PRG เน้นเรื่องของคุณภาพ และความสะอาดในทุกขั้นตอนของการผลิต ปัจจุบัน PRG
ยังได้รับการรับรองคุณภาพมาตรฐานสากล ISO 9001:2008
และในส่วนโรงบรรจุข้าวถุงได้รับการรับรองในด้านคุณภาพความปลอดภัยของอาหาร (HACCP)
และได้รับการรับรองในด้านระบบการจัดการ และควบคุมการผลิตอาหารให้ปลอดภัย (GMP)
ซึ่งนับว่าเป็นโรงบรรจุข้าวถุงแห่งแรกในประเทศไทยที่ได้รับการรับรอง GMP
ประเภทโรงบรรจุข้าวถุง ทำให้ PRG
ได้รับโล่รางวัลการผลิตข้าวสารหอมมะลิบรรจุถุงที่มีคุณภาพได้มาตรฐานสม่ำเสมอเป็นประจำทุกปี
จากกรมการค้าภายใน กระทรวงพาณิชย์ ตั้งแต่ปี 2547 ต่อเนื่องเป็นระยะเวลา 7 ปีติดต่อกัน
รวมถึงในปีนี้ PRG ยังได้รับการรับรองมาตรฐาน BRC (British Retail Consortium) เกรด
A ซึ่งเป็นมาตรฐานสำคัญของ สมาคมผู้ประกอบธุรกิจค้าปลีกแห่งสหราชอาณาจักร
ที่ได้รับการยอมรับว่าเป็นมาตรฐานที่ดีที่สุดสำหรับผู้ที่ส่งสินค้าไปขายปลีกยังต่างประเทศ

การที่ผู้บริโภคให้ความเชื่อถือในตราสินค้าของ PRG ทำให้ PRG
มีศักยภาพในการเป็นผู้จำหน่ายในระดับผู้นำ สำหรับส่วนแบ่งการตลาดภายในประเทศ
และทำให้ข้าวมาบุญครองมียอดขายที่ดีตลอดมา

4 แนวโน้มภาวะอุตสาหกรรมและสภาพการแข่งขันในอนาคตของธุรกิจข้าวสารบรรจุถุงพลาสติก

ตลาดข้าวสารบรรจุถุงในประเทศสำหรับปี 2555 มีแนวโน้มการแข่งขันที่สูงมาก
สืบเนื่องจากการส่งออกที่ลดลงอย่างต่อเนื่อง
ทำให้ผู้ส่งออกหันมาเพิ่มความสนใจในตลาดภายในเพิ่มขึ้น
รวมถึงโรงสีที่เป็นผู้ผลิตให้แก่ผู้ส่งออกมีงานที่น้อยลง จึงหันมาผลิตเพื่อจำหน่ายในประเทศเพิ่มมากขึ้น
ในขณะเดียวกันราคาวัตถุดิบข้าวในประเทศมีแนวโน้มที่จะสูงขึ้นจากนโยบายรับจำนำของรัฐบาล
แม้ว่าราคาตลาดโลกปรับตัวลดลง
เนื่องจากตลาดในประเทศยังไม่สามารถเลือกใช้วัตถุดิบได้เหมือนประเทศผู้ซื้อในต่างประเทศ

การขยายตัวสำหรับการบริโภคในภาพรวมที่เติบโตลดลง
จึงเป็นสาเหตุที่ทำให้มีการจัดรายการส่งเสริมการขายเพิ่มมากขึ้น
ดังนั้นผู้บริโภคในประเทศจึงมีทางเลือกที่มากขึ้น ไม่ว่าจะเป็นตราสินค้าเดิม หรือตราสินค้าใหม่
รวมถึงการแข่งขันในช่องทางจัดจำหน่ายที่ร้านค้าปลีกสมัยใหม่

 (3) การจัดหาผลิตภัณฑ์หรือบริการ

1) ลักษณะการจัดให้ได้มาซึ่งผลิตภัณฑ์เพื่อจำหน่าย

บริษัท ปทุมไรซมิล แอนด์ แกรนารี จำกัด (มหาชน)

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี 12000
มีกำลังการผลิตดังนี้

-   การสีข้าวเปลือก กำลังการผลิต 320,000 ตันต่อปี

-   การสกัดรำดิบ กำลังการผลิต 32,000 ตันต่อปี

-   การบรรจุข้าวสารลงถุง กำลังการผลิต 175,000 ตันต่อปี

ที่ตั้งโรงงานเลขที่ 109/3 หมู่ 14 ถนนมิตรภาพ กม. 199 ตำบลลาดบัวขาว อำเภอสีคิ้ว จังหวัดนครราชสีมา 30340 มีกำลังการผลิตดังนี้

-   การผลิตแป้งข้าว กำลังการผลิต 10,000 ตันต่อปี

บริษัท พีอาร์จี พืชผล จำกัด

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี 12000
เครื่องจักรและไซโลของบริษัทฯ ที่ให้บริการเช่ามีขนาดบรรจุและความสามารถทางเครื่องจักรดังนี้

1.  ไซโลปูน สำหรับข้าวเปลือกขนาดบรรจุรวม 60,000 ตัน จำนวน 28 ถัง

1.  ไซโลเหล็ก สำหรับข้าวเปลือกขนาดบรรจุรวม 10,000 ตัน จำนวน 15 ถัง

1.  ไซโลข้าวสาร ขนาดบรรจุรวม 12,000 ตัน จำนวน 15 ถัง

2.  โกดังเก็บข้าวสาร ขนาดบรรจุรวม 30,000 ตัน จำนวน 5 หลัง

3.  เครื่องอบข้าว สามารถอบข้าวได้ 100 ตัน/ชั่วโมง

4.  ระบบการลำเลียงข้าวเปลือก สามารถลำเลียงข้าวเปลือกได้ 200 ตัน/ชั่วโมง

5.  ท่าเรือ เพื่อขนถ่ายสินค้าขนาด 3,000 ตัน/วัน

6.  เครื่องจักรไอน้ำ สามารถผลิตไอน้ำและผลิตกระแสไฟฟ้าได้ 9.24 เมกกะวัตต์

  โดยเฉลี่ยตลอดปี ไซโลจะบรรจุข้าวเปลือกได้ประมาณ 70% ของขนาดบรรจุ

บริษัท อินโนฟู้ด (ไทยแลนด์) จำกัด 

ที่ตั้งโรงงานเลขที่ 88 หมู่ 2 ถนนติวานนท์ ตำบลบางกะดี อำเภอเมือง จังหวัดปทุมธานี 12000 มีกำลังการผลิตดังนี้

-   การบรรจุข้าวกาบาลงถุง กำลังการผลิต 60 ตันต่อปี

บริษัท ราชสีมาไรซ์ จำกัด 

ที่ตั้งโรงงานเลขที่ 109 หมู่ 14 ถนนมิตรภาพ กม. 199 ตำบลลาดบัวขาว อำเภอสีคิ้ว จังหวัดนครราชสีมา 30340 มีกำลังการผลิตดังนี้

-   การบรรจุข้าวสารลงถุง กำลังการผลิต 100,000 ตันต่อปี

บริษัท สีมาแพค จำกัด 

ที่ตั้งโรงงานเลขที่ 109/2 หมู่ 14 ถนนมิตรภาพ กม. 199 ตำบลลาดบัวขาว อำเภอสีคิ้ว จังหวัดนครราชสีมา 30340 มีกำลังการผลิตดังนี้

-   การผลิตถุงพลาสติก กำลังการผลิต 1,440 ตันต่อปี

  วัตถุดิบและผู้จำหน่ายวัตถุดิบ (Supplier)

  วัตถุดิบหลักที่ใช้ในการผลิต คือข้าวเปลือก ซึ่งสามารถแบ่งเป็นประเภทใหญ่ ๆ ดังนี้

1.  ข้าวเปลือกนาปี (Rained Rice) คือข้าวเกิดการทำนาปีละครั้ง
    จะปลูกได้ระหว่างเดือนพฤษภาคม-ตุลาคม
    และสามารถเก็บเกี่ยวพร้อมทั้งจำหน่ายสู่ตลาดได้ตั้งแต่เดือนธันวาคม-กุมภาพันธ์
    ข้าวเปลือกนาปีเป็นข้าวที่มีรสชาดดีในการบริโภค คือเมื่อสีเป็นข้าวสาร หุงแล้วนุ่ม ไม่แฉะ
    เก็บรักษาดี เพราะมีความชื้นต่ำ มีลักษณะเป็นข้าวหนัก (ข้าวที่มีอายุเก็บเกี่ยวตั้งแต่ 120
    วันขึ้นไป นับตั้งแต่เพาะกล้า) ซึ่งส่วนใหญ่นิยมบริโภคภายในประเทศ

2.  ข้าวเปลือกนาปรัง (Off-Season Rice) คือข้าวที่ปลูกนอกฤดูกาลทำนาปกติ
    สามารถปลูกได้ตลอดปี คือปีละ 2-3 ครั้ง
    เนื่องจากสามารถปลูกได้ในที่ลุ่มและพื้นที่ที่มีการชลประทานทั่วถึง
    ข้าวเปลือกนาปรังเป็นข้าวที่มีความชื้นสูง ต้องนำเข้าอบให้แห้ง
    เพื่อไม่ให้เป็นเชื้อรามีลักษณะเป็นข้าวเบา (ข้าวที่มีอายุเก็บเกี่ยวตั้งแต่ 90-120
    วันนับตั้งแต่เพาะกล้า) เมื่อสีเป็นข้าวสาร รสชาติไม่อร่อย

3.  ข้าวเปลือกหอมมะลิ เป็นข้าวที่ปลูกในพื้นที่ที่เป็นดินทราย เช่น
    บริเวณแถบภาคตะวันออกเฉียงเหนือ มีลักษณะเด่น คือเมื่อหุงจะมีกลิ่นหอม และข้าวจะนุ่ม
    เม็ดสวยน่ารับประทาน

4.  ข้าวเปลือกนาดินทราย หรืออาจเรียกว่าข้าวเปลือกเสาไห้ เพราะมีคุณสมบัติที่คล้ายคลึงกัน
    เป็นข้าวที่ปลูกบริเวณพื้นดินนาทรายบริเวณภาคกลางและภาคเหนือ
    ข้าวสารที่สีได้เมื่อหุงมีลักษณะแข็งร่วนและหุงขึ้นหม้อ

แหล่งที่มาของข้าวเปลือกนั้นจะมีอยู่ทั่วประเทศ แต่ส่วนใหญ่จะมาจากภาคกลาง เช่น
จังหวัดกำแพงเพชร นครสวรรค์ พิจิตร พิษณุโลก ปทุมธานี สุพรรณบุรี พระนครศรีอยุธยา เป็นต้น
ส่วนข้าวเปลือกหอมมะลินั้นจะมาจากภาคตะวันออกเฉียงเหนือ เช่น จังหวัดบุรีรัมย์ ขอนแก่น
ร้อยเอ็ด ศรีสะเกษ และมหาสารคาม เป็นต้น

เนื่องจากข้าวเปลือกเป็นสินค้าเกษตร
ซึ่งโดยทั่วไปสินค้าเกษตรจะมีราคาเปลี่ยนแปลงขึ้นลงอยู่ในระดับสูง
นอกจากนี้ยังมีลักษณะเป็นสินค้าตามฤดูกาล กล่าวคือข้าวเปลือกนาปีในช่วงเดือนธันวาคม-กุมภาพันธ์
จะเป็นช่วงที่เก็บเกี่ยวผลผลิตสูง ราคาจึงต่ำกว่าช่วงอื่น อย่างไรก็ตาม
ยังมีบางส่วนที่พ่อค้าหรือชาวนาเก็บไว้ในฉาง เพื่อจำหน่ายในช่วงที่มีน้อยหรือไม่มีข้าวเปลือกนาปี
จึงเห็นได้ว่าข้าวเปลือกนาปีสามารถรับซื้อได้ตลอดทั้งปี แต่ซื้อได้ในราคาที่แตกต่างกัน

ในการรับซื้อข้าวเปลือกนั้นจะต้องมีการตรวจสอบคุณภาพของข้าวเปลือก เช่น มีความชื้นเท่าไร
พร้อมที่จะนำไปสีได้เลยหรือไม่ ตามปกติแล้ว บริษัทจะรับซื้อข้าวเปลือกที่มีความชื้นประมาณ 14%
เพราะถ้าความชื้นมากเกินไป เมื่อเวลาสีออกมาแล้วจะทำให้สีไม่สวยเป็นเชื้อราง่าย
แต่ถ้ามีความชื้นต่ำเกินไป เมื่อเวลาสีแล้วข้าวจะหักง่าย แต่อย่างไรก็ตาม บริษัทฯ มีอุปกรณ์ต่าง ๆ
ในห้องปฏิบัติการที่ทันสมัย และสามารถรับซื้อข้าวเปลือกที่มีความชื้นสูง
เพราะบริษัทมีเครื่องอบข้าวเปลือกซึ่งพร้อมที่จะอบข้าวเปลือกที่มีความชื้นมากไป
โดยเฉพาะข้าวเปลือกนาปรังที่ทำการเก็บเกี่ยวในช่วงฤดูฝน

ในการรับซื้อข้าวเปลือกนั้น ส่วนใหญ่บริษัทจะรับซื้อจากนายหน้า (Broker) ซึ่งมีจำนวนมากราย
และไม่มีรายใดรายหนึ่งมียอดซื้อข้าวเปลือกจากบริษัทเกิน 30%
เนื่องจากทางบริษัทเองก็ระวังไม่ให้เกิดความเสี่ยงจากการที่จะมีนายหน้าจำนวนน้อยราย
ซึ่งอาจจะทำให้เกิดการฮั้วราคาได้ ขณะนี้ บริษัทฯ
ได้ริเริ่มซื้อข้าวเปลือกจากสหกรณ์การเกษตรเพื่อการตลาดลูกค้า ธ.ก.ส. หรือ ส.ก.ต.
ซึ่งมีจำนวนมากรายทั่วประเทศ โดยทาง ส.ก.ต.
จะเป็นผู้รวบรวมข้าวเปลือกจากชาวนามาขายให้บริษัท นับว่าเป็นการตัด Broker
ออกไปได้บางส่วน

ณ ปัจจุบัน ทางบริษัทฯ ได้หันมาซื้อข้าวสารในท้องตลาดแทนที่จะซื้อข้าวเปลือก เนื่องจากทางบริษัทฯ
พบว่าในบางช่วงเวลาราคาข้าวสารกลับมีราคาถูกกว่าการที่บริษัทฯ
จะไปซื้อข้าวเปลือกแล้วนำมาสีเป็นข้าวสาร
ซึ่งการตัดสินใจว่าจะซื้อข้าวเปลือกหรือข้าวสารแต่ละครั้งจะต้องคำนวณว่าต้นทุนการซื้ออย่างใดจะถูกที่สุด

  2) ผลกระทบต่อสิ่งแวดล้อม

การดำเนินการเพื่อลดผลกระทบเกี่ยวกับสิ่งแวดล้อมของธุรกิจข้าว

PRG มีความตระหนักอย่างยิ่งที่จะสร้าง และพัฒนางานด้านความปลอดภัย อาชีวอนามัย
และสิ่งแวดล้อม ทั้งนี้ในการบริหารจัดการมลพิษด้านสิ่งแวดล้อมของ PRG
ที่ต้องดำเนินการควบคุมในพื้นที่ปทุมธานีนั้น ปัจจุบัน PRG ได้ยกเลิกการผลิตไปทั้งหมดแล้ว
ทำให้ไม่ต้องควบคุมมลพิษที่ส่งผลกระทบกับสิ่งแวดล้อม และชุมชนต่อไป อย่างไรก็ตาม PRG
ยังคงให้ความสำคัญกับชุมชน และสิ่งแวดล้อม โดยการเข้าร่วมโครงการ Corporate Social
Responsibility หรือ CSR ซึ่งจัดทำโดยเทศบาลตำบลบางกะดี
โดยมีวัตถุประสงค์ที่ต้องการให้โรงงานอุตสาหกรรมมีความรับผิดชอบต่อสังคม และสิ่งแวดล้อมมากขึ้น
พร้อมทั้งได้มีการพัฒนาต่อยอดโครงการดังกล่าวเข้าสู่กิจกรรมหลักของ PRG ทั้งพื้นที่ปทุมธานี
และพื้นที่อำเภอสีคิ้ว จังหวัดนครราชสีมา โดยการกำหนดนโยบาย CSR ของ PRG
ในด้านกิจกรรมต่าง ๆ อันได้แก่ กิจกรรมด้านการให้ทุนการศึกษา กิจกรรมวันเด็ก
กิจกรรมเยี่ยมบ้านเด็กอ่อน และบ้านพักคนชรา กิจกรรมส่งเสริมศิลปวัฒนธรรม และประเพณีไทย
การร่วมบริจาคเงินและข้าวสาร เพื่อช่วยเหลือสาธารณประโยชน์ และ
กิจกรรมร่วมรักษาสิ่งแวดล้อม

นอกจากนี้ PRG
ยังได้ดำเนินการตามหลักข้อกฎหมายได้อย่างถูกต้องด้วยการจัดทำระบบข้อมูลกฎหมายที่ออกโดยรัฐ
และข้อกำหนดที่เกี่ยวข้องของลูกค้าเพื่อให้มีการปรับปรุงและการพัฒนางานให้มีความปลอดภัย
และทันสมัยอยู่เสมอ โดยคำนึงถึงความปลอดภัย ด้านอาชีวอนามัย และสิ่งแวดล้อม เป็นสำคัญ

6. ธุรกิจการเงิน

  (1) ลักษณะผลิตภัณฑ์หรือบริการ

ดำเนินธุรกิจโดยบริษัทย่อยของ MBK ได้แก่ บริษัท เอ็ม บี เค การันตี จำกัด (“MBK-G”)
และบริษัท ที ลีสซิ่ง จำกัด (“TLS”)

กลุ่มลูกค้าของธุรกิจการเงิน

กลุ่มธุรกิจการเงินของ MBK มุ่งตอบสนองความต้องการของลูกค้าในตลาดกลุ่มเฉพาะเจาะจง
โดยแบ่งการให้บริการเป็น 2 ประเภท ได้แก่

1) สินเชื่อทั่วไป ดำเนินธุรกิจโดย บริษัท เอ็ม บี เค การันตี จำกัด (“MBK-G”) มีธุรกิจหลัก คือ
การให้สินเชื่อที่หลักประกันเป็นอสังหาริมทรัพย์ที่มีมูลค่า อยู่ในทำเลที่ดี และเป็นที่ต้องการของตลาด

2) สินเชื่อเช่าซื้อรถจักรยานยนต์ ดำเนินธุรกิจโดย บริษัท ที ลีสซิ่ง จำกัด (“TLS”) มีธุรกิจหลัก
คือ การให้บริการสินเชื่อรถจักรยานยนต์ใหม่ รวมทั้งบริการหลังการขายควบคู่ เช่น การต่อทะเบียน
การประกันภัย เพื่อคุ้มครองทรัพย์สินและป้องกันความเสี่ยงที่อาจเกิดขึ้นจากทรัพย์สินที่เช่าซื้อ
โดยมีกลุ่มลูกค้าเป็นบุคคลธรรมดาที่อาศัยในพื้นที่การให้บริการ มีระดับรายได้น้อยถึงปานกลาง
และใช้จักรยานยนต์เป็นพาหนะหลัก หรือใช้ในการประกอบอาชีพ

(2) การตลาดและภาวะการแข่งขัน

1 สภาพการตลาดของธุรกิจการเงิน

ภาวะการแข่งขันในระบบการเงิน นอกจากการแข่งขันของกลุ่มธนาคารพาณิชย์แล้ว
ยังมีการแข่งขันของสถาบันการเงินที่มิใช่ธนาคารพาณิชย์ที่เพิ่มขึ้นตามความต้องการสินเชื่อที่เพิ่มขึ้น
ซึ่งบริษัทได้พยายามหาช่องทางในการสร้างความแตกต่างในการบริการเพื่อตอบสนองความต้องการที่ธนาคารพาณิชย์ไม่สามารถให้บริการได้
ซึ่งบริษัทมีนโยบายการให้สินเชื่อด้วยความรอบคอบ รัดกุม
ประกอบกับการพิจารณาหลักประกันที่มีศักยภาพ โดยกำหนดราคาที่ให้ผลตอบแทนในระดับที่ดี
และสามารถแข่งขันได้ในตลาด มีความยืดหยุ่น เพื่อตอบสนองต่อความต้องการของลูกค้า
สำหรับสินเชื่อเช่าซื้อรถจักรยานยนต์ ยังเป็นธุรกิจที่มีการแข่งขันค่อนข้างสูง
ซึ่งบริษัทยังคงพัฒนาผลิตภัณฑ์และบริการอย่างต่อเนื่อง
และขยายสาขาและตัวแทนจำหน่ายรถจักรยานยนต์เพื่อให้ครอบคลุมพื้นที่การให้บริการลูกค้ามากขึ้น

2 แนวโน้มภาวะอุตสาหกรรมและสภาพการแข่งขันในอนาคตของธุรกิจการเงิน

แนวโน้มของอุตสาหกรรมเช่าซื้อรถจักรยานยนต์ คาดว่าจะเติบโตได้ตามภาวะเศรษฐกิจในประเทศ
และยอดขายรถจักรยานยนต์ในประเทศ ซึ่งในปี 2554
จำนวนรถจักรยานยนต์จดทะเบียนใหม่ทั่วประเทศ เพิ่มขึ้นร้อยละ 8 จากปี 2553 เป็นจำนวน 2.1
ล้านคัน และคาดว่า ในปี 2555 จำนวนรถจักรยานยนต์จดทะเบียนทั่วประเทศ
คาดว่าจะมีการปรับตัวดีขึ้นจากปี 2554 ซึ่งเป็นปีที่ได้รับผลกระทบจากภาวะอุทกภัย
ประกอบกับนโยบายรัฐบาลในการเพิ่มค่าครองชีพของประชาชน อาทิ นโยบายเพิ่มค่าแรงขั้นต่ำ
นโยบายเพิ่มเงินเดือนผู้จบปริญญาตรี เป็นต้น
ซึ่งจะเป็นปัจจัยสำคัญในการเพิ่มกำลังซื้อสินค้าและบริการของประชาชน

สภาวะการแข่งขันในธุรกิจเช่าซื้อรถจักรยานยนต์ในอนาคต มีการแข่งขันค่อนข้างสูง
โดยผู้ประกอบการหลัก คือ ผู้ให้สินเชื่อรายใหญ่ 7-8 ราย ซึ่งมีส่วนแบ่งการตลาดมากกว่าร้อยละ
80 โดยการแข่งขันจะให้ความสำคัญเรื่องการอนุมัติสินเชื่อที่รวดเร็ว รวมทั้งการบริการที่สะดวก
มีสาขาครอบคลุม สามารถให้บริการได้อย่างทั่วถึง

TLS มีจุดแข็งในด้านการอนุมัติสินเชื่อรวดเร็ว และในอนาคต TLS
วางเป้าหมายขยายสินเชื่อเพิ่มขึ้น
โดยวางกลยุทธ์ดำเนินโครงการให้สินเชื่อกับพนักงานในหน่วยงานราชการต่างๆ
รวมถึงการขยายสาขาในพื้นที่กรุงเทพและปริมณฑล และจังหวัดใหญ่ในแต่ละภูมิภาคให้มากขึ้น

สำหรับธุรกิจการให้สินเชื่อที่มีหลักทรัพย์ค้ำประกัน
เนื่องจากข้อจำกัดเรื่องกฎเกณฑ์ของธนาคารแห่งประเทศไทยในการอนุมัติสินเชื่อของธนาคารพาณิชย์
ดังนั้นธนาคารพาณิชย์จึงไม่สามารถอนุมัติสินเชื่อให้กับผู้ที่ต้องการสินเชื่อได้ทุกราย
ทำให้ผู้ให้สินเชื่อที่ไม่ใช่ธนาคารพาณิชย์ มีโอกาสในการทำการตลาดได้
ดังนั้นอุตสาหกรรมจึงมีแนวโน้มเติบโตได้ตามภาวะเศรษฐกิจในประเทศ

ในภาพรวม การแข่งขันของธุรกิจไม่รุนแรง และมีแนวโน้มขยายตัวจากข้อจำกัดดังกล่าว ทั้งนี้
MBK-G วางเป้าหมายขยายสินเชื่อเพิ่มขึ้น
โดยขยายกลุ่มลูกค้าเป้าหมายชาวต่างชาติที่ต้องการถือครองสินทรัพย์ประเภทคอนโดมิเนียมในประเทศไทย
ผ่านช่องทางผู้ประกอบการอสังหาริมทรัพย์ รวมถึงตัวแทน และนายหน้าอสังหาริมทรัพย์
สำหรับสินเชื่อระยะสั้นนั้น มีกลยุทธ์ขยายกลุ่มลูกค้าเป้าหมายผ่านสถาบันการเงินในการส่งต่อลูกค้า
เนื่องจากข้อจำกัดของสถาบันการเงินในการให้สินเชื่อ ซึ่งไม่สามารถให้สินเชื่อแก่ลูกค้าทุกรายได้

 (3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2 ผลกระทบต่อสิ่งแวดล้อม

  -ไม่มี-

7. ธุรกิจอื่นๆ

ดำเนินธุรกิจโดยบริษัทย่อยของ MBK ได้แก่ ธุรกิจประมูลรถยนต์และรถจักรยานยนต์มือสอง
ซึ่งบริหารงานโดย บริษัท แอพเพิล ออโต้ ออคชั่น (ไทยแลนด์) จำกัด (“AAA”)
และธุรกิจตัวแทนจำหน่ายรถจักรยานยนต์ รับซ่อม และให้บริการเกี่ยวกับรถจักรยานยนต์
ซึ่งบริหารโดย บริษัท เอ็กซ์-เจ็น พรีเมี่ยม จำกัด (“X-GEN”)

1) ธุรกิจประมูลรถยนต์และรถจักรยานยนต์มือสอง

ธุรกิจประมูลรถมือสองดำเนินธุรกิจโดยบริษัท แอพเพิล ออโต้ ออคชั่น (ไทยแลนด์) จำกัด
(“AAA”)
เป็นธุรกิจที่ให้บริการดำเนินการประมูลรถยนต์และรถจักรยานยนต์มือสองจากผู้ขายกลุ่มต่างๆ เช่น
สถาบันการเงิน บริษัทเช่ารถยนต์ เต็นท์รถยนต์ ผู้ใช้รถยนต์ทั่วไป เป็นต้น
โดยบริษัทจะมีรายได้ซึ่งมาจากค่าธรรมเนียมการขายจากผู้นำรถยนต์เข้าประมูลและค่าดำเนินการประมูลจากผู้ซื้อในอัตราที่ตกลงในสัญญา
ในรอบปีที่ผ่านมามีรถยนต์เข้าประมูลกว่า 12,000 คัน

นอกจากนี้ AAA
ยังได้มีการเปิดการประมูลรถจักรยานยนต์เพิ่มเติมจากเดิมที่มีเฉพาะการประมูลรถยนต์
โดยเริ่มการประมูลตั้งแต่เดือนกรกฎาคม 2553 เป็นต้นมา มีรถจักรยานยนต์เข้าร่วมประมูลกว่า
300 คัน ซึ่งได้มีการจัดประมูลทั้งในกรุงเทพฯ และต่างจังหวัด และในขณะนี้ AAA
ได้ทำการพัฒนาระบบการประมูลออนไลน์ให้มีความทันสมัยเป็นอันดับหนึ่งของประเทศ
โดยสามารถรับชมได้ทั้งภาพและเสียงเสมือนได้อยู่ที่ลานประมูล รวมทั้งการพัฒนาระบบบริหารสต๊อค
สินค้าของผู้ขาย ซึ่งจะทำให้ผู้ขายสามารถบริหารข้อมูลสินค้าผ่านระบบของ AAA ได้อย่างรวดเร็ว
ถูกต้อง ทำให้ประหยัดเวลาและค่าใช้จ่ายในการดำเนินงานดังกล่าว

ทั้งนี้ AAA ได้ตั้งเป้าหมายที่เป็นบริษัทประมูลชั้นนำของประเทศไทยภายในระยะเวลา 5
ปีซึ่งเป็นไปตามแผนกลยุทธ์ที่บริษัทได้ตั้งเอาไว้ โดยจะมีการพัฒนาองค์การในหลายๆ ด้าน
เพื่อให้สามารถบรรลุตามเป้าหมายที่ตั้งไว้

(1) ลักษณะผลิตภัณฑ์หรือบริการ

AAA
เป็นผู้บริการจัดประมูลรถยนต์และรถจักรยานยนต์ซึ่งได้รับรถยนต์และรถจักรยานยนต์จากผู้ขายมาเพื่อตรวจสภาพ
จัดทำประวัติและเก็บรักษาไว้ในลานเก็บ
เมื่อได้รับคำสั่งจากผู้ขายก็จะนำเข้าประมูลโดยตั้งราคาเริ่มต้นเพื่อเปิดประมูล
เมื่อลูกค้าประมูลได้ก็จะทำหน้าที่เก็บเงินค่ารถยนต์และส่งให้แก่ผู้ขายตามกำหนดเวลา
และช่วยประสานในการส่งมอบรถยนต์และการโอนกรรมสิทธิ์
โดยบริษัทจะได้ค่าดำเนินการจากผู้ซื้อและผู้ขายตามที่ตกลงในสัญญา

(2) การตลาดและภาวะการแข่งขัน

สภาวะแข่งขันในธุรกิจประมูลรถยนต์มีการแข่งขันที่ค่อนข้างรุนแรง
เนื่องจากผู้ขายรายใหญ่ซึ่งเป็นบริษัทปล่อยสินเชื่อประเภทเช่าซื้อ
และส่งรถยนต์เข้าประมูลจำนวนมากมีเพียง 2-3
รายเท่านั้นและในปัจจุบันปริมาณรถยนต์ที่เข้าประมูลในแต่ละเดือนมีจำนวนน้อยลง
ขณะที่บริษัทประมูลในประเทศมีจำนวนหลายรายและมีเพียง 2-3
รายที่มีชื่อเสียงเป็นที่รู้จักและได้รับความเชื่อถือจากผู้ขาย
ด้วยเหตุนี้จึงทำให้คู่แข่งขันพยายามใช้กลยุทธ์ทางการตลาดเข้าแย่งชิงส่วนแบ่งทางการตลาด

(3) การจัดหาผลิตภัณฑ์หรือบริการ

1 ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

2) ธุรกิจตัวแทนจำหน่ายรถจักรยานยนต์

X-GEN มีรายได้จากการจำหน่ายรถจักรยานยนต์ยามาฮ่า อะไหล่และศูนย์ซ่อมบำรุงของยามาฮ่า
นอกจากนั้นยังมีรายได้เสริมจากการดำเนินการจัดยอดเช่าซื้อกับสถาบันการเงิน
การจัดประกันภัยรถจักรยานยนต์ การจดทะเบียนและสินค้าตกแต่งอื่นๆ

(1) ลักษณะผลิตภัณฑ์หรือบริการ

บริษัทที่เป็นตัวแทนจำหน่ายรถจักรยานยนต์ และศูนย์บริการยี่ห้อยามาฮ่า
ซึ่งได้รับสิทธิ์การขายจากยามาฮ่าในประเทศที่ถูกต้อง นอกจากนี้ยังบริการประกันภัยรถจักรยานยนต์

(2) การตลาดและภาวะการแข่งขัน

สภาวะการแข่งขันของตลาดจำหน่ายรถจักรยานยนต์มีระดับการแข่งขันสูงทุกพื้นที่
เนื่องจากมีคู่แข่งทางการค้าจำนวนมากและหลายประเภท ซึ่งใช้กลยุทธ์การขายต่างๆ
เข้ามาดึงดูดผู้บริโภคจึง
ทำให้ผู้บริโภคมีทางเลือกในการเลือกซื้อสินค้าหลายทางเป็นตัวแทนขายรถจักรยานยนต์ อะไหล่
และศูนย์บริการยี่ห้อยามาฮ่า ซึ่งได้รับการสิทธิ์การขายจากยามาฮ่าในประเทศไทย ที่ถูกต้อง
มีจำนวน 2 สาขา ได้แก่ สาขาสำโรง และสาขาบางแค

(3) การจัดหาผลิตภัณฑ์หรือบริการ

ลักษณะการจัดให้ได้มาซึ่งผลิตภัณฑ์เพื่อจำหน่าย

  -ไม่มี-

8. ธุรกิจสนับสนุน

นอกจากการดำเนินธุรกิจหลักซึ่งแบ่งเป็น 7 กลุ่มแล้ว กลุ่มบริษัทยังมีธุรกิจสนับสนุน ได้แก่
ธุรกิจจัดฝึกอบรม เป็นที่ปรึกษาการวางแผนโครงการจัดอบรม สัมมนา และพัฒนาบุคลากร
ซึ่งบริหารงานโดย บริษัท เอ็ม บี เค เทรนนิ่ง เซ็นเตอร์ จำกัด (“MBK-TC”),
ธุรกิจนายหน้าประกันชีวิต ซึ่งบริหารงานโดย บริษัท เอ็ม บี เค ไลฟ์ แอสชัวรันส์ โบรกเกอร์
จำกัด (“MBK-LB”) และธุรกิจนายหน้าประกันวินาศภัย ซึ่งบริหารงานโดย บริษัท เอ็ม บี เค
อินชัวรันส์ โบรกเกอร์ จำกัด (“MBK-IB”)

ทั้งนี้เนื่องจากธุรกิจสนับสนุน เป็นกลุ่มบริษัทที่เริ่มจัดตั้งเมื่อปลายปีที่ผ่านมา
จึงยังมิได้มีการทำธุรกรรมอย่างเป็นนัย

(4) งานที่ยังไม่ส่งมอบ

ทุกธุรกิจอันได้แก่ ธุรกิจศูนย์การค้า ธุรกิจโรงแรมและการท่องเที่ยว ธุรกิจกอล์ฟ
ธุรกิจอสังหาริมทรัพย์ ธุรกิจข้าว ธุรกิจการเงิน ธุรกิจอื่นๆ และธุรกิจสนับสนุน
ไม่มีงานที่ยังไม่ส่งมอบ

[1] พื้นที่ส่วนศูนย์การค้ามีจำนวนลดลง/เพิ่มขึ้นจากช่วง1 กรกฎาคม 2554 - 31 ธันวาคม 2554
ที่ผ่านมาเท่ากับ 80.26 ตารางเมตร เนื่องจากการปรับเปลี่ยนพื้นที่เช่าชั้น 7 โซน D
บางส่วนจากคาราโอเกะเป็นร้านอาหาร

[2] เป็นพื้นที่ให้เช่าแก่ บริษัท ทุนธนชาต จำกัด (มหาชน) ซึ่งสัญญาเช่าจะหมดอายุสัญญาเช่าในปี
2555